CELEX: 32017D2111
Language: mt
Date: 2016-07-05 00:00:00
Title: Deċiżjoni tal-Kummissjoni (UE) 2017/2111 tal-5 ta’ Lulju 2016 dwar l-istabbiliment u l-kapitalizzazzjoni ta’ Airport Handling SpA SA.21420 (2014/C) (ex 2014/NN) implimentati mill-Italja (notifikata bid-dokument C(2016) 4103) (It-test bit-Taljan biss huwa awtentiku)Test b'rilevanza għaż-ŻEE.

1.12.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 317/1
               
            DEĊIŻJONI TAL-KUMMISSJONI (UE) 2017/2111
      tal-5 ta’ Lulju 2016
      dwar l-istabbiliment u l-kapitalizzazzjoni ta’ Airport Handling SpA SA.21420 (2014/C) (ex 2014/NN) implimentati mill-Italja
      (notifikata bid-dokument C(2016) 4103)
      (It-test bit-Taljan biss huwa awtentiku)
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
      Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
      Wara li talbet lill-partijiet interessati jissottomettu l-kummenti tagħhom skont id-dispożizzjoni(jiet) imsemmija aktar ’il fuq (1) u wara li kkunsidrat dawn il-kummenti,
      Billi:
      1.   PROĊEDURA
      
      
                  (1)
               
               
                  Fit-23 ta’ Ġunju 2010, wara lment, il-Kummissjoni nnotifikat lill-awtoritajiet Taljani bid-deċiżjoni tagħha li tniedi l-proċedura ta’ investigazzjoni formali skont l-Artikolu 108(2) tat-Trattat dwar il-Funzjonament tal-Unjoni Ewropea (“it-Trattat”), f’konnessjoni mal-injezzjonijiet ta’ kapital imwettqa bejn l-2002 u l-2010 minn SEA S.p.A. (minn hawn ’il quddiem “SEA”), l-operatur proprjetà tal-Istat tal-ajruporti ta’ Milan Malpensa u Milan Linate, fis-sussidjarja tiegħu SEA Handling S.p.A. (minn hawn ’il quddiem “SEAH”), il-fornitur tas-servizzi fuq l-art f’dawk l-ajruporti.
               
            
                  (2)
               
               
                  Matul dak il-perjodu, SEA kienet kważi kompletament proprjetà ta’ korpi pubbliċi, jiġifieri l-Muniċipalità ta’ Milan (84,56 %) u l-Provinċja ta’ Milan (14,56 %), flimkien ma’ azzjonisti iżgħar (0,88 %). F’Diċembru 2011, 29,75 % tal-kapital ta’ SEA nbiegħ lill-fond privat F2i (Fondi italiani per le infrastrutture). Fi tmiem l-2012, F2i żied il-parteċipazzjoni azzjonarja tiegħu f’SEA għal 44,31 %. Fl-għeluq tal-proċedura ta’ investigazzjoni formali b’din id-Deċiżjoni, SEA hi 54,81 % proprjetà tal-Muniċipalità ta’ Milan, 44,31 % ta’ F2i u 0,88 % ta’ azzjonisti oħra.
               
            
                  (3)
               
               
                  Fid-19 ta’ Diċembru 2012, il-Kummissjoni adottat id-deċiżjoni C(2012) 9448, ikkoreġuta mid-deċiżjoni C(2013)1668 tat-22 ta’ Marzu 2013 (minn hawn ’il quddiem “id-deċiżjoni ta’ rkupru”) dwar l-għajnuna mogħtija minn SEA lis-sussidjarja tagħha SEAH matul is-snin 2002-2010. Il-Kummissjoni kkonkludiet li s-sħuħija tal-injezzjonijiet imwettqa minn SEA fil-kapital tas-sussidjarja tagħha kienet tikkostitwixxi għajnuna illegali mill-Istat. Il-Kummissjoni kkonkludliet ukoll li, għad li SEAH setgħet tiġi kklassifikata bħala impriża f’diffikultà, dawk l-injezzjonijiet ta’ kapital ma setgħux jiġu ddikjarati bħala kompatibbli mas-suq intern skont il-linji gwida tal-UE dwar l-għajnuna mill-Istat għas-salvataġġ u għar-ristrutturar ta’ ditti f’diffikultà (2).
               
            
                  (4)
               
               
                  Konsegwentement, l-Italja ġiet ordnata tieħu l-passi neċessarji kollha, f’konformità mad-drittijiet nazzjonali applikabbli, biex tirkupra mingħand SEAH l-għajnuna inkompatibbli mill-Istat ta’ madwar EUR 359,644 miljun flimkien mal-imgħax tal-irkupru.
               
            
                  (5)
               
               
                  Fl-4 ta’ Marzu 2013, fil-15 ta’ Marzu 2013 u fit-18 ta’ Marzu 2013 rispettivament, l-Italja, SEAH u l-Muniċipalità ta’ Milan fetħu rikorsi għal annullament kontra d-deċiżjoni ta’ rkupru quddiem il-Qorti Ġenerali (Kawżi T-125/13, T-152/13 u T-167/13). Il-Kawżi T-125/13, T-152/13 u T-167/13 għadhom pendenti.
               
            
                  (6)
               
               
                  Fit-18 ta’ Marzu 2013 u fil-21 ta’ Marzu 2013, SEAH u l-Muniċipalità ta’ Milan introduċew applikazzjonijiet għas-sospensjoni tal-operat tad-deċiżjoni ta’ rkupru (Kawżi T-152/13 R u T-167/13 R). Fil-21 ta’ Mejju 2013, il-Qorti Amministrattiva ta’ Lombardia (“TAR Lombardia”) ordnat is-sospensjoni tal-implimentazzjoni tad-deċiżjoni ta’ rkupru. Fil-25 ta’ Settembru 2013, il-Kunsill tal-Istat (“CdS”) annulla l-ordni tat-TAR Lombardia. L-applikazzjoni għal sospensjoni ppreżentata quddiem il-Qorti Ġenerali ġiet irtrata f’Ġunju 2013 (3).
               
            
                  (7)
               
               
                  Fis-27 ta’ Novembru 2013, permezz ta’ proċess informali ta’ qabel in-notifika, l-Italja kkonsultat lill-Kummissjoni fuq il-proġetti li ġejjin: L-ewwel, fuq il-pjan ta’ SEA li tillikwida lil SEAH; it-tieni fuq l-intenzjoni ta’ SEA li tistabbilixxi sussidjarja ġdida li tipprovdi servizzi fuq l-art fl-ajruporti ta’ Milan, jiġifieri “Airport Handling S.p.A.” (minn hawn ’il quddiem “Airport Handling”) u li tinjetta ekwità inizjali fiha. F’dak il-proċess ta’ qabel in-notifika, l-Italja talbet lill-Kummissjoni tikkonferma li:
                  
                              (a)
                           
                           
                              il-bejgħ tal-assi ta’ SEAH fil-proċedura ta’ likwidazzjoni ma jinvolvix elementi ta’ kontinwità ekonomika ma’ Airport Handling, u b’hekk ma jittrasferixxix l-obbligazzjonijiet preċedenti lil din tal-aħħar, u b’mod partikolari r-rekwiżit ta’ rkupru tal-għajnuna illegali u inkompatibbli mill-Istat mogħtija lil SEAH;
                           
                        
                              (b)
                           
                           
                              L-injezzjoni ta’ ekwità ta’ SEA fil-kapital ta’ Airport Handling ma tikkwalifikax bħala għajnuna mill-Istat.
                           
                        
            
                  (8)
               
               
                  Permezz ta’ ittra datata d-9 ta’ Lulju 2014, il-Kummissjoni infurmat lill-Italja li kienet iddeċidiet li tibda l-proċedura stabbilita fl-Artikolu 108(2) tat-Trattat fir-rigward tal-istabbiliment ta’ Airport Handling minn SEA (“id-deċiżjoni tal-ftuħ tal-2014”). B’dik il-proċedura, il-Kummissjoni stiednet lill-Italja tipprovdi din l-informazzjoni kollha peress li tista’ tgħin fil-valutazzjoni tal-kwistjoni tat-trasferiment tal-obbligu ta’ rkupru minn SEAH għal Airport Handling kif ukoll l-għajnuna possibbli inerenti fl-injezzjoni ta’ kapital ta’ SEA f’Airport Handling, fi żmien xahar mid-data tar-riċevuta ta’ din l-ittra.
               
            
                  (9)
               
               
                  Fid-19 ta’ Settembru 2014, l-Italja, SEA u Airport Handling ippreżentaw rikorsi għal annullament kontra d-deċiżjoni tal-ftuħ tal-2014 quddiem il-Qorti Ġenerali (Kawżi T-673/14, T-674/14 u T-688/14). Il-Qorti Ġenerali (Ir-Raba’ Awla) ċaħdet ir-rikors fil-Kawża T-673/14 bl-Ordni tat-8 ta’ Diċembru 2015; ir-rikorsi fil-Kawżi T-674/14 u T-688/14 ġew irtirati fl-14 u fil-15 ta’ Lulju 2015 rispettivament.
               
            
                  (10)
               
               
                  Fit-23 ta’ Settembru 2014 u fil-25 ta’ Settembru 2014, SEA u Airport Handling introduċew applikazzjonijiet għal miżuri interim għas-sospensjoni tal-operat tad-deċiżjoni tal-ftuħ tal-2014 tal-Kummissjoni (Kawżi T-674/14 R u T-688/14 R). Fid-29 ta’ Settembru 2014, il-President tal-Qorti Ġenerali ordna s-sospensjoni tal-pubblikazzjoni tad-deċiżjoni tal-ftuħ tal-2014 f’Il-Ġurnal Uffiċjali tal-Unjoni Ewropea. Fit-28 ta’ Novembru 2014, il-President tal-Qorti Ġenerali ċaħad it-talbiet ta’ SEA u ta’ Airport Handling għal miżuri interim u rrevoka l-miżura interim preliminari li fiha kien ordna lill-Kummissjoni ma tippubblikax id-deċiżjoni tal-ftuħ tal-2014 (4).
               
            
                  (11)
               
               
                  Fis-6 ta’ Frar 2015, id-deċiżjoni tal-ftuħ tal-2014 ġiet ippubblikata f’Il-Ġurnal Uffiċjali tal-Unjoni Ewropea
                      (5) u fiha l-Kummissjoni stiednet lill-partijiet interessati jissottomettu l-kummenti tagħhom fuq il-miżuri investigati.
               
            
                  (12)
               
               
                  L-Italja ppreżentat il-kummenti tagħha dwar id-deċiżjoni tal-ftuħ tal-2014 permezz tal-ittra ddatata d-9 ta’ Settembru 2014.
               
            
                  (13)
               
               
                  Il-Kummissjoni rċiviet kummenti mingħand erba’ partijiet interessati: Hi għaddiet dawk il-kummenti lill-Italja u tatha l-opportunità li tirreaġixxi. L-Italja informat lill-Kummissjoni dwar l-osservazzjonijiet tagħha fuq it-tali kummenti bl-ittra tas-26 ta’ Mejju 2015.
               
            
                  (14)
               
               
                  Il-Kummissjoni talbet lill-Italja tipprovdi informazzjoni addizzjonali permezz tal-ittra datata l-20 ta’ Mejju 2015. L-Italja wieġbet permezz tal-ittri datati d-19 u t-22 ta’ Ġunju 2015 u t-2 ta’ Lulju 2015.
               
            
                  (15)
               
               
                  Il-laqgħat bejn is-servizzi tal-Kummissjoni u r-rappreżentanti tal-awtoritajiet Taljani u l-Milan Airport Handling Trust saru fit-30 ta’ Jannar 2015, fis-7 ta’ Mejju 2015 u fil-15 ta’ Settembru 2015. Dawk il-laqgħat ġew segwiti minn diversi sottomissjonijiet lill-Kummissjoni mit-Trust fis-6 ta’ Frar 2015, fit-8 ta’ Ġunju 2015, fit-13 ta’ Awwissu 2015 u fit-23 ta’ Settembru 2015, essenzjalment bl-għan li jinformaw lill-Kummissjoni dwar l-istat tal-proċedura għall-bejgħ ta’ parteċipazzjoni azzjonarja ta’ minoranza f’Airport Handling. In-natura u l-kompitu tat-Trust sejrin jiġu spjegati fit-Taqsima 2.3 iktar ’il quddiem.
               
            
                  (16)
               
               
                  Permezz tal-ittra datata t-23 ta’ Ottubru 2015, il-Kummissjoni talbet lill-Italja tipprovdi informazzjoni supplimentari. L-Italja wieġbet permezz tal-ittra datata l-10 ta’ Novembru 2015.
               
            
                  (17)
               
               
                  Fil-25 ta’ Novembru 2015 saret laqgħa bejn is-servizzi tal-Kummissjoni u l-awtoritajiet Taljani, il-Milan Airport Handling Trust u l-kumpanija D’Nata li kienet qed tħejji biex takkwista parteċipazzjoni fil-kapital azzjonarju ta’ Airport Handling.
               
            
                  (18)
               
               
                  Permezz tal-ittra tas-16 ta’ Diċembru 2015, l-Italja informat lill-Kummissjoni dwar pjanijiet biex tbiddel b’mod parzjali l-kamp ta’ applikazzjoni tal-attivitajiet ekonomiċi ta’ Airport Handling.
               
            
                  (19)
               
               
                  L-Italja ppreżentat sommarju tal-elementi ewlenin li kienet forniet tul il-proċedimenti, permezz tal-ittra tat-18 ta’ Diċembru 2015. Il-Kummissjoni wieġbet permezz tal-ittra tad-19 ta’ Jannar 2016.
               
            
                  (20)
               
               
                  Permezz tal-ittri datati d-29 ta’ Jannar u l-15 ta’ Frar 2016, l-Italja aġġornat lill-Kummissjoni dwar il-proċess ta’ privatizzazzjoni ta’ Airport Handling.
               
            2.   DESKRIZZJONI TAL-MIŻURA
      
      
                  (21)
               
               
                  Dawn huma ż-żewġ miżuri investigati: L-ewwel, il-ħolqien ta’ Airport Handling flimkien mal-likwidazzjoni ta’ SEAH. Il-Kummissjoni vvalutat jekk din il-miżura kinitx tinvolvi kontinwità ekonomika bejn iż-żewġ kumpaniji, li wasslet għal trasferiment tal-obbligu ta’ rkupru minn SEAH għal Airport Handling. It-tieni, il-forniment ta’ kapital ta’ ekwità lil Airport Handling mill-kumpanija prinċipali pubblika tagħha SEA. Il-Kummissjoni vvalutat jekk din il-miżura ġietx implimentata skont it-termini tas-suq. F’dawn li ġejjin tingħata deskrizzjoni taċ-ċirkustanzi li fihom saru dawn it-tranżazzjonijiet.
               
            2.1.   Ftehimiet mat-trade unions u kuntratti tax-xogħol ġodda
      
      
                  (22)
               
               
                  Fil-perjodu li matulu ġew implimentati l-miżuri investigati, il-Grupp SEA (SEA u SEAH), SEAH u Airport Handling rispettivament ikkonkludew ftehimiet mat-trade unions li rrappreżentaw lill-impjegati ta’ SEAH, fl-isfond tal-likwidazzjoni volontarja ta’ SEAH, imnedija minn SEA. L-objettiv ġenerali ta’ dawn il-ftehimiet kien is-salvagwardja tal-impjiegi tal-persunal kollu ta’ SEAH u l-iżgurar ta’ operazzjonijiet sostenibbli ta’ forniment ta’ servizz fil-Grupp SEA. Ġew konklużi l-ftehimiet li ġejjin:
               
            
                  (23)
               
               
                  Wara li SEA kienet iddeċidiet li SEAH jenħtieġ li tiġi stralċata biex tinżamm konformità mad-deċiżjoni ta’ rkupru, il-Grupp SEA kkonkluda ftehim mal-organizzazzjonijiet tat-trade unions, fl-4 ta’ Novembru 2013, biex isolvi l-kwistjoni tas-sensji tal-ħaddiema ta’ SEAH. Il-ftehim kien jipprovdi għal pjan ta’ inċentiv b’terminazzjoni volontarja għall-impjegati kollha ta’ SEAH, li għandu jiġi implimentat permezz ta’ sensji kollettivi u l-inkorporazzjoni ta’ sussidjarja ġdida proprjetà kollha kemm hi ta’ SEA li tkun taħtar sehem mill-forza tax-xogħol ta’ SEAH.
               
            
                  (24)
               
               
                  Dak il-ftehim speċifika “abbozz ta’ soluzzjoni” u stipula li “Ftehim ta’ Implimentazzjoni” kien neċessarju biex jiġu stabbiliti r-regoli għal kundizzjonijiet kuntrattwali ġodda u struttura ġdida tax-xogħol għall-impjegati ta’ Airport Handling, għaliex ir-rekwiżit għal diskontinwità stipulat mill-Kummissjoni jkun jeħtieġ il-ħolqien ex novo tar-relazzjonijiet tax-xogħol. Skont dak il-ftehim ukoll, il-konklużjoni ta’ Ftehim ta’ Implimentazzjoni bħal dan ikun possibbli biss wara t-tlestija tan-“negozjati kummerċjali bejn Airport Handling u l-operaturi li joperaw fl-Ajruporti ta’ Linate u ta’ Malpensa, f’kuntest ta’ kompetizzjoni libera”
                      (6). Fil-qosor, il-Ftehim ta’ Implimentazzjoni kellu jkun ibbażat fuq il-prinċipji li ġejjin:
                  
                              —
                           
                           
                              il-kontinwazzjoni tal-objettiv ta’ salvagwardja tal-impjiegi tal-persunal kollu ta’ SEAH;
                           
                        
                              —
                           
                           
                              l-identifikazzjoni ta’ kriterji ċari għar-rilokazzjoni possibbli tal-persunal fi ħdan il-grupp SEA;
                           
                        
                              —
                           
                           
                              il-vijabbiltà ekonomika tan-negozju tal-forniment ta’ servizz;
                           
                        
                              —
                           
                           
                              id-definizzjoni ta’ sistema xierqa u inklużiva ta’ relazzjonijiet industrijali;
                           
                        
                              —
                           
                           
                              l-applikazzjoni ssoktata tas-sistema ta’ protezzjoni soċjali tal-kumpanija tal-Grupp SEA.
                           
                        
            
                  (25)
               
               
                  Fit-22 ta’ April 2014, SEAH nediet is-sistema ta’ mobilità tal-ħaddiema mkeċċija (Collocamento in mobilità), sistema tas-sigurtà soċjali implimentata mill-Istat Taljan primarjament bl-għan li jkunu sostnuti l-impjegati ta’ kumpaniji f’diffikultajiet matul il-perjodi tal-qgħad (7). F’dak iż-żmien, SEAH kellha 2 214-il impjegat, li huma ekwivalenti għal 1 980 impjegat full-time.
               
            
                  (26)
               
               
                  Fil-31 ta’ Mejju 2015, Airport Handling kellha […] (*1) impjegat ([…] (*1) ekwivalenti għall-full-time, minn hawn ’il quddiem “FTE”), li […] (*1) impjegat minnhom ([…] (*1) FTE) kienu eks impjegati ta’ SEAH.
               
            
                  (27)
               
               
                  Fl-4 ta’ Ġunju 2014, SEAH u t-trade unions iffirmaw il-Ftehim ta’ Implimentazzjoni li kellu l-għan li jimplimenta d-dispożizzjonijiet tal-abbozz ta’ soluzzjoni deskritt taħt il-premessa 24 iktar ’il fuq.
               
            
                  (28)
               
               
                  Il-ftehim stabbilixxa li SEA kienet tat il-kunsens, l-ewwel nett, li Airport Handling timpjega lil persunal ta’ SEAH, sa fejn u soġġetta għall-fatt li dawn ikunu profili ta’ impjiegi meħtieġa minn Airport Handling u, it-tieni, li n-negozjati mal-organizzazzjonijiet tat-trade unions jibdew fir-rigward tal-kriterji tal-għażla tal-persunal. Il-ftehim jindika wkoll li kwalunkwe kuntratt ta’ impjieg ġdid ma’ Airport Handling bilfors li jkun ikkaratterizzat minn waqfien mill-kuntratt formali u sostantiv tal-kuntratt ta’ impjieg ma’ SEAH.
               
            
                  (29)
               
               
                  Skont dak il-ftehim, SEAH uriet id-disponibbiltà tagħha li tipprovdi għal skema ta’ inċentivi finanzjarji għall-ħaddiema li sat-30 ta’ Ġunju 2014 jaqblu li ma jopponux il-miżuri ta’ sensja.
               
            
                  (30)
               
               
                  Fl-4 ta’ Ġunju 2014 ukoll, Airport Handling ikkonkludiet ftehim mal-organizzazzjonijiet tat-trade unions. Dak il-ftehim jispeċifika n-numru ta’ impjegati b’kuntratti b’durata indefinita meħtieġa minn Airport Handling fl-1 ta’ Lulju 2014. Hu speċifikat ukoll li Airport Handling qablet li terġa’ timpjega bi prijorità lill-eks ħaddiema ta’ SEAH.
               
            
                  (31)
               
               
                  Dak il-ftehim jindika d-domanda għall-ħaddiema preżunta ta’ Airport Handling espressa f’FTE. F’dak il-kuntest, il-ftehim jenfasizza li dawk l-indikazzjonijiet jistgħu jkunu soġġetti għal bidla f’termini tan-numru totali u/jew tal-varjabbli ddikjarati fil-ftehim. L-istimi tal-persunal kienu kif ġej: […] (*1) membri tal-persunal permanenti FTE għall-operazzjonijiet; […] (*1) membri tal-persunal amministrattiv FTE; […] (*1) membri tal-persunal b’terminu fiss FTE għal attivitajiet staġjonali. Il-ftehim jistipula li, biex tiġi ssodisfata dik id-domanda, l-istrateġija ta’ pirjorità ta’ Airport Handling se tkun li tidħol f’kuntatt mal-individwi li bħalissa huma impjegati ta’ SEAH. Il-ftehim jipprovdi wkoll għall-proċedura ta’ reklutaġġ, għall-kontenut legali u finanzjarju tal-kuntratti ta’ impjieg, għall-politika tal-benefiċċji soċjali u għall-organizzazzjoni tax-xogħol. Id-dispożizzjonijiet tal-ftehim jimplikaw li l-eks persunal ta’ SEAH se jiġi rreklutat b’kuntratti ġodda b’kundizzjonijiet ekonomiċi materjalment differenti.
               
            
                  (32)
               
               
                  L-arranġamenti tax-xogħol stipulati f’dak il-ftehim ivarjaw minn dawk li SEAH applikat għall-impjegati tagħha. B’mod partikolari:
                  
                              —
                           
                           
                              permezz tal-ftehim nazzjonali kollettiv tax-xogħol għall-persunal tal-avjazzjoni, Airport Handling tkun tapplika t-taqsima tal-ġesturi, filwaqt li t-taqsima tal-Operaturi tal-ajruport tiġi applikata għal kuntratti tax-xogħol tal-ħaddiema li huma eks impjegati ta’ SEAH. Skont l-Italja, it-taqsima tal-Ġesturi tipprovdi għal kundizzjonijiet differenti dwar il-liv (20 minflok 22 jum fis-sena), id-durata tax-xogħol (seba’ sigħat u nofs (7.30) kuljum minflok seba’ sigħat u kwart (7.15) kuljum) u remunerazzjoni u gratifiki (eliminazzjoni ta’ remunerazzjoni għal sitt (6) ijiem);
                           
                        
                              —
                           
                           
                              l-organizzazzjoni differenti tad-drittijiet tas-salarju, eż. in-nuqqas ta’ applikazzjoni minn Airport Handling ta’ ċerti intestaturi tal-kuntratt korporattiv li jissupplimenta l-ftehim nazzjonali kollettiv tax-xogħol, li SEAH kienet tapplika għall-impjegati tagħha;
                           
                        
                              —
                           
                           
                              l-organizzazzjoni differenti tal-impjegati (eż. […] (*1)).
                           
                        
            
                  (33)
               
               
                  Skont l-Italja, minħabba dan:
                  
                              —
                           
                           
                              Il-kost lavorattiv totali ta’ Airport Handling naqas bi 30 % meta mqabbla mal-kost lavorattiv totali ta’ SEAH;
                           
                        
                              —
                           
                           
                              il-piż tal-kostijiet tal-kuntratt korporattiv supplimentari ta’ Airport Handling naqas bi […] (*1)% meta mqabbel ma’ SEAH, bit-tnaqqisiet fis-salarju medju fuq bażi annwali li kienu jammontaw għal […] % darba s-salarju fix-xahar.
                           
                        
            
                  (34)
               
               
                  Fid-9 ta’ Ġunju 2014, l-Assemblea Straordinarja tal-Azzjonisti ta’ SEAH approvat l-istralċ tal-kumpanija u t-tqegħid ta’ din f’likwidazzjoni volontarja, bid-data ta’ stralċ effettiva li ġiet stabbilita għall-1 ta’ Lulju 2014 (8).
               
            
                  (35)
               
               
                  Likwidatur inħatar u ngħata l-kompitu li jbigħ l-assi tal-kumpanija, iħassar lill-kredituri u jħejji l-karta bilanċjali u r-rapport tal-likwidazzjoni finali.
               
            
                  (36)
               
               
                  L-organizzazzjonijiet tat-trade unions kienu kkundizzjonaw id-dħul fis-seħħ tal-ftehimiet tal-4 ta’ Ġunju 2014 fuq ir-riżultat pożittiv ta’ referendum fost l-impjegati ta’ SEAH. Dak ir-referendum sar bejn il-11 u t-13 ta’ Ġunju 2014. F’dak ir-referendum, il-ftehim tal-4 ta’ Ġunju 2014 ġie miċħud.
               
            
                  (37)
               
               
                  Għaldaqstant, fl-1 ta’ Lulju 2014, l-Assemblea tal-Azzjonisti ta’ SEAH iddeċidiet li ttawwal l-iskadenza għall-waqfien tal-attivitajiet ta’ SEAH għall-31 ta’ Awwissu 2014, biex b’hekk il-likwidatur (li kien assuma r-rwol tiegħu fl-1 ta’ Lulju 2014) ingħata s-setgħa li jimmaniġġja l-kumpanija b’mod provviżorju sa dik id-data, u, malli jiskadi dak it-terminu, ikunu jistgħu jipproċedu għad-disponiment tal-assi ta’ SEAH u l-waqfien tal-attività ta’ din.
               
            
                  (38)
               
               
                  Biex jingħeleb il-vot negattiv tar-referendum tal-14 ta’ Ġunju 2014, fl-4 ta’ Lulju 2014 l-organizzazzjonijiet tat-trade unions ipproponew ċerti kjarifiki fuq il-punti stipulati fil-ftehim tal-4 ta’ Ġunju 2014, b’tali mod li l-jiem addizzjonali tax-xogħol kellhom jitqassmu b’mod regolari matul is-sena, dik ir-referenza għall-“effikaċja tas-sigħat tax-xogħol” kienet tfisser li mill-inqas kellhom jinħadmu seba’ sigħat u nofs (7,5) kuljum, għal kull ġimgħa tax-xogħol ta’ ħamest (5) ijiem, u li l-ħaddiema kellhom il-possibbiltà li jagħżlu, bejn żewġ għażliet, kif jaħdmu matul ċerti festi li ma jibqgħux jitħallsu skont il-ftehim il-ġdid. Fis-7 ta’ Lulju 2014, Airport Handling approvat dawk il-proposti. Fil-15 ta’ Lulju 2014, Airport Handling iffirmat ftehim supplimentari li kkonferma l-validità tal-ftehim tal-4 ta’ Ġunju 2014 u inkludiet il-kjarifiki mitluba mill-organizzazzjonijiet tat-trade unions. Madankollu, dak il-ftehim il-ġdid ma introduċa ebda tibdil materjali meta mqabbel mal-ftehim miċħud qabel fl-4 ta’ Ġunju 2014.
               
            
                  (39)
               
               
                  F’Awwissu 2014, SEAH kompliet bl-għoti tas-sensja lill-forza tax-xogħol kollha tagħha. Fl-istess ħin, Airport Handling bdiet taħtar, fost l-eks ħaddiema ta’ SEAH, dawk il-ħaddiema li hi qieset li kienu essenzjali għall-attivitajiet tagħha. Airport Handling ikkuntattjat ukoll lil Adecco, fornitur ta’ servizz fil-qasam tax-xogħol temporanju, għall-akkwist ta’ ħaddiema temporanji.
               
            
                  (40)
               
               
                  SEAH waqqfet l-operazzjonijiet fl-1 ta’ Settembru 2014. Dakinhar, Airport Handling bdiet topera fl-ajruporti ta’ Milan. Mill-1 ta’ Settembru 2014, Airport Handling kellha […] (*1) ħaddiem ([…] (*1) FTE), u b’hekk kienet timpjega […] (*1) % mill-ħaddiema impjegati ta’ SEAH sat-22 ta’ April 2014, data li fiha SEAH nediet il-proċedimenti uffiċjali għas-sensji kollettivi tal-impjegati tagħha. Minbarra dan, Airport Handling użat […] (*1) ħaddiem interim ([…] (*1) FTE) […] (*1).
               
            2.2.   Kuntratt mat-trasportaturi tal-ajru
      
      
                  (41)
               
               
                  Permezz tal-ittra tat-22 ta’ April 2014, SEAH informat lit-trasportaturi tal-ajru, lill-fornituri u lil partijiet interessati oħra, li kienet se twaqqaf l-operazzjonijiet mill-1 ta’ Lulju 2014 u li, għalhekk, f’dik id-data, kienet se tieqaf tipprovdi servizzi fuq l-art fl-Ajruporti ta’ Milan.
               
            
                  (42)
               
               
                  Wara l-komunkazzjoni ta’ hawn fuq, għaxar linji tal-ajru ddeċidew li jafdaw is-servizzi fuq l-art fl-ajruporti ta’ Milan ma’ fornituri oħra li mhumiex SEAH u Airport Handling.
               
            
                  (43)
               
               
                  Fl-istess ħin, Airport Handling intgħażlet bħala fornitur ta’ servizzi fuq l-art minn 19-il linja tal-ajru li kienu joperaw fl-ajruporti ta’ Milan fuq il-bażi ta’ proċess ta’ offerti miftuħ. Linji tal-ajru oħra għażlu lil Airport Handling fuq il-bażi ta’ proċeduri ta’ djalogu kompetittiv. Skont l-Italja, l-għażla tal-fornitur ta’ servizz normalment tkun ibbażata fuq il-valutazzjoni ta’ ċerti fatturi bħall-prezz, is-solidità finanzjarja tal-fornitur, id-disponibbiltà ta’ tagħmir effiċjenti, l-eżistenza ta’ netwerk, ir-rekord storiku, l-esperjenza u l-kompetenzi tal-operatur.
               
            2.3.   Il-ħolqien ta’ Airport Handling u t-trasferiment tal-parteċipazzjoni ta’ SEAH lil Milan Airport Handling Trust; kapitalizzazzjoni ta’ Airport Handling
      
      
                  (44)
               
               
                  Airport Handling ġiet inkorporata fid-9 ta’ Settembru 2013 bħala kumpanija b’responsabbiltà limitata b’kapital azzjonarju ta’ EUR 10 000.
               
            
                  (45)
               
               
                  Fl-10 ta’ Marzu 2014, il-Bord tad-Diretturi ta’ SEA ddeċieda li jżid il-kapital ta’ Airport Handling b’sa EUR 2,5 miljun, biex Airport Handling tissodisfa r-rekwiżiti għaċ-ċertifikazzjoni bħala fornitur ta’ servizzi fuq l-art mill-Awtorità Nazzjonali tal-Avjazzjoni Ċivili (ENAC). Skont ir-regoli nazzjonali fis-seħħ, ENAC tagħti liċenzja lill-fornituri tas-servizzi fuq l-art li jissodisfaw ir-rekwiżiti li ġejjin (9):
                  
                              —
                           
                           
                              kapital ta’ mill-inqas kwart tal-fatturat probabbli;
                           
                        
                              —
                           
                           
                              riżorsi operazzjonali u kapaċità organizzazzjonali adegwati għat-twettiq tas-servizzi;
                           
                        
                              —
                           
                           
                              ċertifikat li juri bil-provi li huma rrispettati l-obbligi kollha li jirriżultaw mil-liġijiet dwar ix-xogħol u s-sikurezza.
                           
                        
            
                  (46)
               
               
                  Fit-30 ta’ Ġunju 2014, il-Bord tad-Diretturi ta’ SEA ddeċieda li jistabbilixxi l-Milan Airport Handling Trust (“it-Trust”) u li ssir żieda fil-kapital ta’ Airport Handling b’sa EUR 25 miljun.
               
            
                  (47)
               
               
                  It-Trust ġiet inkorporata fit-30 ta’ Ġunju 2014 u l-Att tat-Trust ġie ffirmat dakinhar stess. Skont l-att tal-inkorporazzjoni tagħha, it-Trust (i) taġixxi bħala l-azzjonist uniku ta’ Airport Handling sakemm tinbiegħ parteċipazzjoni azzjonarja ta’ minoranza fil-kumpanija u (ii) tiżgura li Airport Handling topera f’diskontinwità ekonomika minn SEA Handling.
               
            
                  (48)
               
               
                  Skont l-Att tat-Trust, it-Trust ġie stabbilit għall-finijiet speċifiċi biex:
                  
                              —
                           
                           
                              tikkonferma u tivverifika l-assenza ta’ kontinwità ekonomika ta’ Airport Handling minn SEA u minn SEAH, żgurata b’mod partikolari bil-ġestjoni indipendenti ta’ Airport Handling minn SEA;
                           
                        
                              —
                           
                           
                              tippermetti d-dħul ta’ investituri indipendenti terzi fil-kapital azzjonarju ta’ Airport Handling għal parteċipazzjoni azzjonarja perċentwali ta’ mhux inqas minn 30 %.
                           
                        
            
                  (49)
               
               
                  L-Att tat-Trust jiddikjara li biex timplimenta din il-missjoni, it-Trust teżerċita s-setgħa tagħha biex:
                  
                              —
                           
                           
                              Taħtar diretturi, awdituri statutorji u korpi korporattivi oħra, filwaqt li tagħżel fost il-kandidati eliġibbli li ma jkollhom ebda responsabbiltà operazzjonali jew relazzjoni tax-xogħol ma’ SEA jew ma’ SEAH;
                           
                        
                              —
                           
                           
                              Titlob rapport mingħand id-diretturi fuq l-avvenimenti ta’ diskontinwità ekonomika li seħħew qabel l-inkorporazzjoni tat-Trust; u
                           
                        
                              —
                           
                           
                              Tiżgura li hemm il-proċeduri xierqa fis-seħħ biex tevita milli l-informazzjoni kummerċjali ta’ SEA tibbenefika b’mod żbaljat lil Airport Handling fl-akkwiżizzjoni jew fiż-żamma ta’ kuntratti ma’ linji tal-ajru, meta mqabbla mal-kompetituri, bir-rispett tal-limitazzjonijiet li jinsabu fl-Anness A tal-Att tat-Trust.
                           
                        
            
                  (50)
               
               
                  B’mod partikolari, skont l-Att tat-Trust, it-trustee għandha tivverifika li, mill-inkorporazzjoni ta’ Airport Handling, ma ddaħħal fis-seħħ ebda att legali li jirriżulta fit-trasferiment minn SEAH lil Airport Handling ta’ kwalunkwe assi, ta’ proprjetà mobbli u immobbli, ta’ kuntratti ma’ linji tal-ajru u/jew ma’ fornituri ta’ servizzi fuq l-art, ta’ drittijiet ta’ proprjetà intellettwali jew ta’ intrapriżi unilaterali b’effetti ekonomiċi (jiġifieri garanziji reali jew personali) għajr dawk stipulati fl-Att tat-Trust.
               
            
                  (51)
               
               
                  F’dan is-sens, l-Att tat-Trust jeskludi mill-kamp ta’ applikazzjoni is-setgħa ta’ kontroll tat-trustee:
                  
                              —
                           
                           
                              Il-fatt li Airport Handling ġiet inkorporata u kkapitalizzata minn SEA;
                           
                        
                              —
                           
                           
                              Il-fatt li Airport Handling ħadet taħtha l-persunal minn SEAH;
                           
                        
                              —
                           
                           
                              Il-fatt li Airport Handling tikri l-assi u t-tagħmir tas-servizzi fuq l-art tagħha mingħand SEAH b’kuntratt ta’ lokazzjoni bi skadenza fit-28 ta’ Frar 2015.
                           
                        
            
                  (52)
               
               
                  Barra minn dan, l-Att tat-Trust jipprovdi wkoll li t-trustee hi meħtieġa tivverifika li:
                  
                              —
                           
                           
                              Bl-eċċezzjoni tas-setgħat mogħtija lil SEA skont l-Att tat-Trust, l-immaniġġjar operazzjonali ta’ Airport Handling hu separat mill-immaniġġjar ta’ SEA, taħt il-kontroll u s-sorveljanza tal-Bord tad-Diretturi, li l-membri tiegħu huma maħtura b’mod awtonomu mit-trustee;
                           
                        
                              —
                           
                           
                              qabel jew wara l-ħolqien tat-Trust, SEA u Airport Handling ma jimplimentawx atti legali li jirriżultaw fit-trasferiment minn SEA ta’ assi, ta’ proprjetà mobbli jew immobbli, ta’ kuntratti, ta’ intrapriżi unilaterali b’effett ekonomiku (jiġifieri garanziji reali jew personali) jew ta’ drittijiet ta’ proprjetà intellettwali, għajr dawk previsti fl-Att tat-Trust jew mitluba minn SEA fil-kapaċità ta’ din bħala detentur tal-konċessjoni tal-ajruporti ta’ Milan; u
                           
                        
                              —
                           
                           
                              Airport Handling timplimenta proċeduri u kontrolli biex tevita milli tkun tista’ tibbenefika mill-informazzjoni kummerċjali proprjetarja ta’ SEA li tista’ tibbenefika b’mod skorrett lil Airport Handling meta tiġi biex takkwiżixxi jew iżżomm kuntratti ma’ linji tal-ajru, bħal informazzjoni dwar il-kuntratti li tkun daħlet għalihom fl-imgħoddi SEAH jew rekwiżiti tal-linji tal-ajru kkomunikati lil SEA fil-kapaċità ta’ din bħala operatur ta’ ajruport.
                           
                        
            
                  (53)
               
               
                  Madankollu, skont l-Att tat-Trust, mhuwiex il-kompitu tat-trustee li tivverifika jew tivvaluta ċ-ċirkustanzi li:
                  
                              —
                           
                           
                              ir-rappreżentanti ta’ SEA ħadu sehem fin-negozjati mal-impjegati li jiġu assunti minn Airport Handling;
                           
                        
                              —
                           
                           
                              Airport Handling tibbenefika minn impjegati esternalizzati ta’ SEA, inkluż il-maniġer ġenerali tgaħha, li kellhom jinżammu għad-durata tat-Trust;
                           
                        
                              —
                           
                           
                              ċerti servizzi ċċentralizzati jkomplu jiġu pprovduti minn SEA;
                           
                        
                              —
                           
                           
                              SEA tista’ tivverifka l-livelli tas-servizz tal-kwalità biex tikkonforma mal-obbligi tagħha bħala operatur ta’ ajruport tal-infrastruttura tal-ajruporti ta’ Milan;
                           
                        
                              —
                           
                           
                              id-deċiżjonijiet dwar il-finanzjament futur ta’ Airport Handling huma kompletament f’idejn SEA, mingħajr ħsara għad-drittijiet tal-Bord tad-Diretturi ta’ Airport Handling li jieħu deċiżjonijiet biex jimplimenta l-pjan ta’ direzzjoni tan-negozju.
                           
                        
            
                  (54)
               
               
                  F’dak li għandu x’jaqsam mad-dħul ta’ investitur terz f’Airport Handling, l-Att tat-Trust jipprovdi li l-fażi inizjali tal-proċedura għall-ftuħ tal-kapital ta’ Airport Handling għal “azzjonisti eliġibbli” (jiġifieri persuni fiżiċi jew ġuridiċi jew entitajiet li, jekk residenti l-Italja, ma jikkwalifikawx bħala entitajiet pubbliċi jew kumpaniji kkontrollati mill-istat Taljan, bl-eċċezzjoni ta’ kumpaniji elenkati) kellha tiġi mmaniġġjata minn SEA u kellha titlesta sat-28 ta’ Frar 2015.
               
            
                  (55)
               
               
                  L-Att tat-Trust jistipula li jekk sal-1 ta’ Marzu 2015 SEA tkun għadha azzjonist ta’ Airport Handling għal iktar minn […] (*1) %, it-trustee għandha tibda tfittex investituri li jridu jikkonformaw mal-kundizzjonijiet li qabel tkun ikkomunikatilha SEA permezz ta’ att li jrid jiġi nnotifikat lill-avukat li jaġixxi bħala l-Gwardjan tat-Trust, u soġġett għal reviżjoni minn SEA fi żmien debitu. Fi kwalunkwe każ ieħor, it-trustee ma tistax taljena l-parteċipazzjoni azzjonarja f’Airport Handling mingħajr il-kunsens ta’ SEA.
               
            
                  (56)
               
               
                  L-Att tat-Trust jistipula wkoll li wara l-bejgħ ta’ […] (*1) % tal-parteċipazzjoni azzjonarja ta’ SEA f’Airport Handling, SEA għandha tfittex investituri privati li lesti li jieħdu parteċipazzjonijiet azzjonarji ulterjuri fil-kapital ta’ Airport Handling, filwaqt li jitqiesu l-kunsiderazzjonijiet soċjali u l-obbligu fuq SEA li tkompli tiżgura l-forniment ta’ servizzi fuq l-art fl-ajruporti ta’ Milan.
               
            
                  (57)
               
               
                  Fis-26 ta’ Awwissu 2014, il-Bord tad-Diretturi ta’ Airport Handling approva Addendum għall-Att tat-Trust. L-Addendum stabbilixxa li Airport Handling kienet se toħroġ 20 000 strument azzjonarju parteċipi – SFPs (strumenti finanziari partecipativi) skont il-paragrafu 6 tal-Artikolu 2346 tal-Kodiċi Ċivili Taljan (10), b’valur nominali ta’ EUR 1 000 kull wieħed, li għandhom jiġu proposti lil SEA. L-Addendum ġie ffirmat l-għada.
               
            
                  (58)
               
               
                  Fis-27 ta’ Awwissu 2014, l-Assemblea tal-Azzjonisti ta’ Airport Handling (11) iddeċidiet li żżid il-kapital ta’ Airport Handling minn EUR 1,3 miljun għal EUR 5 miljun, sottoskritt u mħallas totalment minn SEA.
               
            
                  (59)
               
               
                  Fl-istess jum, SEA ttrasferixxiet il-parteċipazzjoni azzjonarja sħiħa ta’ Airport Handling lit-Trust u ħatret trustee, jiġifieri Crowe Horwath Trustee Service (“it-Trustee”) biex timmaniġġja lil Airport Handling.
               
            
                  (60)
               
               
                  Fis-27 ta’ Awwissu 2014, it-Trustee ħatret Bord tad-Diretturi ġdid ta’ Airport Handling. SEA […] (*1) maniġer superjuri […] (*1), minn ħamsa, […] (*1). Skont l-Italja, it-tnejn iwettqu l-attivitajiet tagħhom fl-interess esklużiv ta’ Airport Handling fuq il-bażi ta’ kuntratt ta’ sekondament mill-kumpanija prinċipali SEA.
               
            
                  (61)
               
               
                  Dejjem fis-27 ta’ Awwissu 2014, wara l-għoti tal-parteċipazzjoni ta’ SEA fit-Trust, l-Assemblea tal-Azzjonisti ta’ Airport Handling (12) iddeċidiet fuq il-konverżjoni ta’ Airport Handling minn kumpanija b’responsabbiltà limitata (S.R.L) għal kumpanija b’ishma konġunti (S.p.A) u fuq il-ħruġ ta’ 20 000 SFP, offruti għas-sottoskrizzjoni lil SEA bi prezz ta’ EUR 1 000 kull wieħed. L-SFP ġew sottoskritti u mħallsa totalment minn SEA l-għada, u b’hekk żdied il-kapital ta’ Airport Handling għal EUR 25 miljun b’kollox (EUR 5 miljun kapital azzjonarju u EUR 20 miljun fil-forma ta’ SFPs).
               
            2.4.   It-tentattiv ta’ bejgħ tal-assi ta’ SEAH; il-kuntratt ta’ lokazzjoni ma’ Airport Handling
      
      
                  (62)
               
               
                  Fit-12 ta’ Novembru 2014, il-likwidatur ħareġ sejħa għall-espressjoni ta’ interess fix-xiri tal-assi ta’ SEAH, is-sejħa ġiet ippubblikata fis-Suppliment għal Il-Ġurnal Uffiċjali tal-Unjoni Ewropea:
                  
                  
                     “Italy – Milan: Sale of equipment comprising, for information only: Cargo loaders, transporters, lifting platforms, pallet jack, mobile/mobile/conveyor belts, towed/BAE towed stairs, electric/diesel/hybrid tractors, barrels, generators, air conditioner units, compressors, baggage/goods trolleys 2014/5 218-385934 — Call for expression of interest” (13). Għall-finijiet tas-sejħa għal espressjoni ta’ interess, l-assi ġew raggruppati f’disa’ lottijiet.
               
            
                  (63)
               
               
                  SEAH ikkummissjonat Istituto del Marchio di Qualità S.p.A. (“IMQ”) biex tistabbilixxi valwazzjoni komprensiva tal-assi ta’ SEAH u fuq dik il-bażi biex tistabbilixxi t-tariffa għal-lokazzjoni tat-tagħmir tas-servizzi fuq l-art kif ukoll il-prezz għall-bejgħ tal-assi. IMQ forniet żewġ rapporti: Fil-25 ta’ Ġunju 2014, fir-rigward tat-tariffa tal-lokazzjoni; fis-16 ta’ Ottubru 2014 fir-rigward tad-diviżjoni tal-assi f’lottijiet għall-bejgħ. Skont IMQ, il-valur stmat tal-assi għandu jinftiehem bħala l-valur tas-suq probabbli li jkollhom assi b’karatteristiċi tekniċi, bi prestazzjoni, b’kundizzjoni u bi stat ta’ ħżin, b’użu u bi żmien simili f’termini monetarji.
               
            
                  (64)
               
               
                  Id-data tal-għeluq għas-sottomissjoni tal-offerti għad-disa’ lottijiet għall-bejgħ ġiet stabbilita għas-26 ta’ Jannar 2015.
               
            
                  (65)
               
               
                  IMQ ipproponiet bħala tariffa għal-lokazzjoni tat-tagħmir tas-servizzi fuq l-art ta’ SEAH EUR […] (*1) għal kull semestru (EUR […] (*1) fis-sena).
               
            
                  (66)
               
               
                  Fl-1 ta’ Settembru 2014, SEAH u Airport Handling daħlu f’kuntratt ta’ lokazzjoni li bih Airport Handling tagħti b’lokazzjoni tagħmir tas-servizzi fuq l-art ta’ SEAH b’tariffa ta’ lokazzjoni ta’ EUR […] (*1), jiġifieri l-ammont propost minn IMQ. Il-kuntratt ta’ lokazzjoni kien jiskadi fil-31 ta’ Awwissu 2015.
               
            
                  (67)
               
               
                  Biex jikkonfermaw il-korrettezza tal-proċess ta’ valwazzjoni mwettaq minn IMQ, Airport Handling u SEAH fl-1 ta’ Settembru 2014 ikkuntrattaw lit-tieni espert indipendenti, Ernst & Young financial-business Advisors SpA (“E&Y”), biex jirrivaluta l-livell tat-tariffa tal-lokazzjoni. F’dan il-kuntest, SEAH u Airport Handling kienu qablu b’kuntratt li, jekk it-tieni valwazzjoni tikkonkludi li l-valur tas-suq tbiegħed b’tal-inqas […] (*1) % mil-livell stabbilit minn IMQ, it-tariffa kuntrattwali tiġi aġġustata kif xiearq b’effett retroattiv.
               
            
                  (68)
               
               
                  Fil-15 ta’ Ottubru 2014, E&Y ipprovdiet ir-rapport tagħha u stabbilixxiet ir-rata tas-suq għal-lokazzjoni tal-assi ta’ SEAH għal EUR […] (*1) fis-sena. Fil-25 ta’ Ottubru 2014, Airport Handling u SEAH qablu li jwessgħu l-analiżi mwettqa minn E&Y u inkarigaw lil din tal-aħħar bil-kompitu li tanalizza l-kundizzjonijiet operatorji attwali u l-istat fiżiku tal-assi (E&Y għall-ewwel kienet ibbażat il-valutazzjoni tagħha fuq kontroll fiżiku tal-assi fuq bażi ta’ kampjun). Din l-analiżi sabet li numru ta’ makkinarju u ta’ tagħmir ma kienx xieraq biex jintuża b’kunsiderazzjoni tad-durata qasira tal-lokazzjoni u tal-kostijiet għoljin tat-tiswijiet neċessarji fid-dawl tan-natura obsoleta tad-diversi biċċiet ta’ tagħmir. Skont it-Trust, fid-data meta din issottomettiet il-kummenti tagħha dwar id-deċiżjoni tal-ftuħ tal-2014, SEAH u Airport Handling kienu qed jikkontemplaw soluzzjoni biex jevitaw litigazzjoni. Konsegwentement, it-tariffa tal-lokazzjoni ġiet aġġustata b’mod retroattiv għal EUR […] (*1) fis-sena.
               
            
                  (69)
               
               
                  Fis-26 ta’ Noembru 2014, il-Bord tad-Diretturi ta’ Airport Handling iddeċieda li jibda l-offerti pubbliċi għax-xiri ta’ tagħmir ġdid fis-suq. Fil-11 ta’ Frar 2015, bħala riżultat ta’ dik il-proċedura tal-offerti, Airport Handling biddlet madwar […] (*1) % tat-tagħmir tagħha b’assi mixtrija fis-suq, li swieha bejn wieħed u ieħor EUR […] (*1). Skont l-awtoritajiet Taljani, Airport Handling iffinanzjat dik ix-xirja esklussivament permezz tar-riżorsi proprji tagħha.
               
            
                  (70)
               
               
                  Fid-9 ta’ Frar 2015, ġie ddikjarat li l-offerta għall-bejgħ tal-assi ta’ SEAH ma ntlaqgħetx, peress li l-ebda offerent ma esprima interess fix-xiri ta’ xi wieħed mil-lottijiet.
               
            
                  (71)
               
               
                  Fis-26 ta’ Frar 2015, SEAH irċiviet l-ewwel avviż mingħand Airport Handling, li bih din tal-aħħar esprimiet l-interess tagħha fix-xiri ta’ 6 mid-9 lottijiet tal-proċedura tal-offerti. Fit-3 ta’ Ġunju 2015, Airport Handling ġeddet l-avviż ta’ interess tagħha. Fit-18 ta’ Settembru 2015, […] (*1) inbiegħu lil Airport Handling bil-prezz indikat fil-proċedura inizjali tal-offerti, jiġifieri EUR […] (*1).
               
            2.5.   Il-bejgħ ta’ parteċipazzjoni azzjonarja ta’ minoranza f’Airport Handling
      
      
                  (72)
               
               
                  Kif stabbilit mill-Att tat-Trust, it-Trustee nieda l-proċedura għall-bejgħ ta’ sehem ta’ minoranza fil-kapital ta’ Airport Handling.
               
            
                  (73)
               
               
                  Għal dak l-għan, fis-27 ta’ Jannar 2015 it-Trustee qabbdet lill-fergħa Taljana ta’ BNP Paribas bħala konsulent finanzjarju b’rabta mal-bejgħ ta’ “mill-inqas 30 %” tal-kapital azzjonarju ta’ Airport Handling lil investituri terzi. L-awtoritajiet Taljani indikaw li BNP Paribas fil-kapaċità tagħha ta’ konsulent finanzjarju organizzat il-proċess tal-bejgħ b’indipendenza sħiħa. BNP Paribas skedat il-fażijiet ta’ bejgħ li ġejjin: 1. Skrinjar preliminari; 2. Organizzazzjoni tat-tranżazzjoni; 3. Għeluq tat-tranżazzjoni.
               
            
                  (74)
               
               
                  Ħames investituri interessati ssottomettew offerti mhux vinkolanti għax-xiri ta’ sehem ta’ […] (*1)-[…] (*1) % f’Airport Handling. […] (*1),[…] (*1),[…] (*1),[…] (*1), u […] (*1).
               
            
                  (75)
               
               
                  Skont l-abbozz tal-kuntratt tal-bejgħ ipprovdut mill-Italja, biex l-investitur jitħalla jkollu kontroll operazzjonali fuq Airport Handling, it-Trustee tieħu impenn, għall-perjodu sħiħ sal-iskadenza tal-perjodu ta’ sospensjoni (14), li tagħti lill-investitur id-dritt li jaħtar il-maġġoranza, jiġifieri tlieta mill-ħames membri, tal-Bord tad-Diretturi, fosthom is-CEO tal-kumpanija, filwaqt li l-President tal-Bord tad-Diretturi għandu jinħatar matul il-laqgħa tal-azzjonisti.
               
            
                  (76)
               
               
                  Fil-21 ta’ Settembru 2015, it-Trustee ffirmat ftehim Qafas vinkolanti ta’ Investiment ma’ D’Nata, għall-bejgħ ta’ […] (*1) tal-ishma ta’ Airport Handling. Skont dak il-ftehim, japplikaw l-arranġamenti li ġejjin:
               
            
                  (77)
               
               
                  Investiment inizjali: Wara l-fużjoni, l-awtoritajiet ta’ kontroll ikklerjaw l-akkwiżizzjoni, D’Nata takkwiżixxi […] (*1) % tal-ishma ta’ Airport Handling bid-dritt li taħtar il-maġġoranza tal-bord tad-diretturi u s-CEO. L-objettiv ta’ dak l-arranġament kien li D’Nata, minkejja li hi azzjonist ta’ minoranza, tkun effettivament f’pożizzjoni ta’ azzjonist kontrollanti.
               
            
                  (78)
               
               
                  Investiment addizzjonali: Skont l-arranġament ta’ opzjoni ta’ xiri, D’Nata hi intitolata takkwiżixxi sehem ulterjuri ta’ […] (*1) % f’Airport Handling. “Opzjoni Put tal-Għajnuna mill-Istat” speċifika tistipula li D’Nata se jkollha d-dritt li tbigħ lura s-sehem tagħha ta’ […] (*1) % għall-prezz tal-akkwiżizzjoni inizjali aġġustat, jekk il-Kummissjoni tadotta deċiżjoni negattiva, jew inkella jekk 18-il xahar wara t-tlestija tal-investiment inizjali, il-proċedura tal-għajnuna mill-Istat tkun għadha pendenti.
               
            
                  (79)
               
               
                  Fit-8 ta’ Frar 2016, l-Awtorità Taljana tal-Kompetizzjoni, Autorità Garante della Concorrenza e del Mercato, ikklerjat l-akkwiżizzjoni tal-kontroll esklussiv ta’ Airport Handling minn D’Nata skont il-liġi Taljana dwar il-kontroll tal-fużjonijiet. It-Trustee informat lill-Kummissjoni li wara dak l-ikklerjar, kienet se tipproċedi ma’ D’Nata għall-għeluq tal-investiment fit-8 ta’ Marzu 2016.
               
            2.6.   Il-pjan ta’ direzzjoni tan-negozju 2014 – 2017
      
      2.6.1.   Il-pjan ta’ direzzjoni tan-negozju tal-14 ta’ Novembru 2013
      
      
                  (80)
               
               
                  Matul il-fażi tal-investigazzjoni preliminari, l-Italja kienet ipprovdiet il-pjan ta’ direzzjoni tan-negozju ta’ Airport Handling għall-perjodu 2014 – 2017, datat l-14 ta’ Novembru 2013 (“il-pjan ta’ direzzjoni tan-negozju ta’ Novembru 2013”), biex turi li l-investiment ta’ SEA fil-kapital ta’ Airport Handling kien jirrispetta l-prinċipju ta’ investitur li jopera f’ekonomija tas-suq. L-elementi ewlenin ta’ dak il-pjan huma miġbura fil-qosor hawn taħt:
               
            
                  (81)
               
               
                  Il-pjan ta’ direzzjoni tan-negozju jiffoka fuq servizzi fuq ir-rampa (15) u ta’ trasport ta’ passiġġieri (16), li jirrappreżentaw il-parti ewlenija tan-negozju ta’ Airport Handling. Is-sehem mis-suq kumplessiv tal-kumpanija kemm fl-ajruport ta’ Malpensa kif ukoll f’dak ta’ Linate kien mistenni li jkun [50-70] (*1) % u [50-70] (*1) % rispettivament fit-tieni semestru tal-2014 u li jiżdied għal [60-80] (*1) % u [60-80] (*1) % rispettivament sal-2017.
               
            
                  (82)
               
               
                  Il-projezzjonijiet żviluppati fil-pjan juru dħul operazzjonali dejjem ikbar bis-saħħa taż-żieda prevista fis-sehem mis-suq. Ġie ssopponut li d-dħul totali se jiżdied minn EUR […] (*1) għat-tieni nofs tal-2014 għal EUR […] (*1) fl-2017, fuq il-bażi ta’ suppożizzjoni ta’ żieda ta’ […] (*1)–[…] (*1) % fis-sena fi traffiku tal-passiġġieri għall-perjodu 2014 – 2017.
               
            
                  (83)
               
               
                  In-numri medji tal-persunal ġew projjettati li se jiżdiedu minn […] (*1) FTE fl-2014 għal […] (*1) FTE fl-2017 minħabba żieda fin-numru ta’ kuntratti b’durata fissa. Il-kostijiet lavorattivi ġew stmati li jkunu madwar […] (*1) % tal-kostijiet operatorji totali. SEA żżid il-produttività bi 12 % fil-perjodu referenzjarju, billi tuża t-tliet fatturi ewlenin:
                  
                              —
                           
                           
                              il-gwadanji fl-effiċjenza fil-fażi tal-bidu ta’ Airport Handling (aġġustament tas-sehem ta’ durata fissa u tal-kuntratti part-time; definizzjoni aħjar tal-programm ta’ ħidma2; aġġustament tal-istruttura organizzazzjonali biex ir-riżorsi jintużaw b’mod effettiv billi jiġi ristrett l-użu ta’ ħaddiema staġjonali; massimizzazzjoni tal-kapaċità tal-forza tax-xogħol eżistenti);
                           
                        
                              —
                           
                           
                              ekonomiji ta’ skala li jirriżultaw miż-żieda fit-traffiku;
                           
                        
                              —
                           
                           
                              aġġustamenti strutturali fil-proċessi kummerċjali (ippjanar u organizzazzjoni aħjar tax-xogħol; investimenti f’soluzzjonijiet tekniċi biex tkun tista’ ssir awtomatizzazzjoni parzjali jew totali ta’ ċerti attivitajiet; irbit tan-nefqa fuq il-forza tax-xogħol mal-outputs u mal-eżiti kummerċjali).
                           
                        
            
                  (84)
               
               
                  L-ispejjeż tal-bidu għar-rinegozjar tal-kuntratti ma’ klijenti u ma’ fornituri, għall-ftehimiet mal-forza tax-xogħol, għar-reklutaġġ, għall-kitba tal-proċeduri organizzazzjonali/amministrattivi/operazzjonali, għall-kostijiet legali, għat-tariffi tal-bank, għall-konsulenza u għax-xiri ta’ oġġetti żgħar u ta’ diversi provvisti kienu mistennija jammontaw għal EUR […] (*1).
               
            
                  (85)
               
               
                  L-ispejjeż operazzjonali tal-bidu, jiġifieri n-nefqa kapitali meħtieġa biex Airport Handling issir operazzjonali ġew stmati għal EUR […] (*1) għat-tagħmir il-ġdid. Madankollu, għall-finijiet tal-pjan ta’ direzzjoni tan-negozju ta’ Novembru 2013, ġie ssopponut li Airport Handling takkwista tagħmir użat tas-servizzi fuq l-art li jiswa EUR […] (*1).
               
            
                  (86)
               
               
                  Biex tirkupra n-nefqa għall-ispejjeż tal-bidu kollha stmati, il-pjan ta’ direzzjoni tan-negozju jeħtieġ żieda ta’ kapital ta’ EUR […] (*1) fi […] (*1).
               
            2.6.2.   Il-pjan ta’ direzzjoni tan-negozju tas-6 ta’ Awwissu 2014
      
      
                  (87)
               
               
                  Iktar ’il quddiem matul l-investigazzjoni, l-Italja ssottomettiet pjan ta’ direzzjoni tan-negozju rivedut għall-perjodu 2014-2017, datat is-6 ta’ Awwissu 2014 (“il-pjan ta’ direzzjoni tan-negozju ta’ Awwissu 2014”), kif approvat mill-Bord ta’ Airport Handling fis-26 ta’ Awwissu 2014. Skont l-informazzjoni pprovduta mill-Italja, dik ir-reviżjoni diġà kienet qed tiġi ffinalizzata fix-xahar ta’ Lulju 2014. Is-suppożizzjonijiet ewlenin ta’ dak il-pjan huma miġbura fil-qosor hawn taħt:
               
            
                  (88)
               
               
                  Sehem mis-suq: Rigward […] (*1), il-pjan ta’ direzzjoni tan-negozju ta’ Awwissu 2014 jassumi tkabbir ftit inqas mill-pjan ta’ qabel, b’sehem mis-suq ta’ [70-80] (*1) % fi […] (*1), fuq il-bażi tal-livelli mbassra aġġornati tat-traffiku ta’ […] (*1), u […] (*1).
               
            
                  (89)
               
               
                  Prezzijiet: Il-pezzijiet unitarji (għal kull moviment tal-inġenji tal-ajru) huma ogħla mill-prezzijiet issoponuti fil-pjan ta’ direzzjoni tan-negozju ta’ Novembru 2013, u huma kostanti f’termini nominali tul il-perjodu sħiħ 2014-2017.
               
            
                  (90)
               
               
                  Kostijiet tal-persunal: Il-kostijiet stmati tal-persunal fil-pjan ta’ direzzjoni tan-negozju ta’ Awwissu 2014 huma ftit ogħla minn dawk issoponuti għall-Pjan ta’ Direzzjoni tan-Negozju ta’ Novembru 2013 u qed ivarjaw bejn […] (*1) u […] (*1) % tal-kostijiet operatorji. Dik iż-żieda hi dovuta għal […] (*1).
               
            
                  (91)
               
               
                  Kostijiet oħrajn meqjusin kienu l-kostijiet esterni, id-deprezzament u l-provvedimenti, li flimkien ammontaw għal madwar […] (*1) % tal-kostjiet operazzjonali totali, u l-kostijiet regolati (madwar […] (*1) %) tas-servizzi li SEA tipprovdi lil Airport Handling għall-użu ta’ infrastrutturi kondiviżi komuni tal-ajruport (b’mod partikolari […] (*1)). Il-pjan ta’ direzzjoni tan-negozju ta’ Awwissu 2014 ħareġ stima li EUR […] (*1) ikollhom jiġu investiti għax-xiri ta’ tagħmir, li […] (*1) % minnhom għax-xiri ta’ tagħmir ġdid u […] (*1) % għax-xiri ta’ vetturi użati fis-suq. Dawn iċ-ċifri kienu bbażati fuq offerti minn fornituri potenzjali riċevuti minn Airport Handling f’Marzu 2014.
               
            
                  (92)
               
               
                  Bħall-pjan ta’ direzzjoni tan-negozju ta’ Novembru 2013, il-pjan ta’ direzzjoni tan-negozju ta’ Awwissu 2014 juri tnaqqis fil-kostijiet operatorji meta mqabbel mal-istruttura tal-kostijiet ta’ SEAH, miksub fl-essenza permezz ta’ żieda fl-effiċjenza u tnaqqis fil-persunal.
               
            2.6.3.   Valwazzjonijiet ekonomiċi tal-pjan ta’ direzzjoni tan-negozju
      
      2.6.3.1.   Ir-rapport tal-BCG
      
      
                  (93)
               
               
                  Airport Handling ikkummissjonat lil Boston Consulting Group b’evalwazzjoni preliminari indipendenti tal-Pjan ta’ Direzzjoni tan-Negozju 2014 – 2017 (“ir-Rapport ta’ BCG”). BCG ipprovda r-rapport tiegħu fl-14 ta’ Ottubru 2014.
               
            
                  (94)
               
               
                  Ir-Rapport ta’ BCG hu bbażat fuq il-pjan ta’ direzzjoni tan-negozju approvat fis-26 ta’ Awwissu 2014, fuq il-pjan ta’ direzzjoni tan-negozju mfassal f’Novembru 2013, fuq l-esperjenza industrijali ta’ BCG stess u fuq l-għarfien espert kif ukoll fuq id-data pubblika relatata mal-iżviluppi tas-suq u mal-operaturi ewlenin tas-servizzi fuq l-art.
               
            
                  (95)
               
               
                  Fil-qosor, BCG evalwa s-suppożizzjonijiet li ġejjin li huma l-bażi tal-pjan ta’ direzzjoni tan-negozju: Il-perspettivi tad-dħul (fuq il-bażi tal-potenzjal issoponut ta’ tkabbir tat-traffiku, it-tkabbir supponut tal-volumi ġestiti minn Airport Handling); il-kostijiet tal-persunal (fuq il-bażi tal-kostijiet għal kull FTE; il-gwadanji supponuti fil-produttività); l-investimenti ppjanati (ammont totali EUR […] (*1)).
               
            
                  (96)
               
               
                  BCG ġabar is-sejbiet tiegħu kif ġej:
               
            
                  (97)
               
               
                  Essenzjalment, is-suppożizzjonijiet li jikkonċernaw il-volumi tat-traffiku fil-livell ta’ SEA jidhru li huma sostenibbli u konsistenti mal-provvedimenti li għamlu organizzazzjoniet kbar, b’mod partikolari IATA u Eurocontrol. Madankollu, BCG innota li l-intenzjoni li tinżamm taħlita kostanti ta’ trasportaturi, li tikkonsisti fi trasportaturi low-cost (“LCCs”) u l-hekk imsejħa trasportaturi tradizzjonali, ma tkunx konformi mal-iżvilupp storiku tat-taħlita fit-terminal ta’ Malpensa, fejn tul l-aħħar erba’ snin is-sehem ta’ LCC kien jiżdied bi […] (*1) punti perċentwali. Barra minn hekk, regolament nazzjonali ġdid (Decreto Linate) jista’ jwassal għar-rilokazzjoni ta’ wħud mit-trasportaturi minn Malpensa għal Linate.
               
            
                  (98)
               
               
                  Is-suppożizzjoni dwar l-iżvilupp possibbli tal-volumi ġestiti minn Airport Handling tidher li tista’ tinkiseb b’mod ġenerali għaliex, l-ewwel nett, il-ftehimiet iffirmati ma’ trasportaturi ġodda fid-data li fiha BCG kitbet ir-rapport jiżguraw sehem mis-suq ta’ [60-70] (*1) %; it-tieni, is-sehem mis-suq fil-mira ta’ [70-80] (*1)% għall-2017 ikun sostenibbli fid-dawl tad-dinamika kompetittiva kurrenti fis-settur kif ukoll is-sehem mis-suq storiku ta’ [70-80] (*1) % ta’ SEAH.
               
            
                  (99)
               
               
                  Skont BCG, is-suppożizzjonijiet dwar id-dħul mis-servizzi għall-maniġer tal-ajruport jidhru li huma mfittxija fin-negozjati attwali ma’ SEA. Madankollu, BCG ma setgħetx tivvaluta d-dħul mistenni fl-aħħar sena tal-pjan (2017), minħabba d-durata supponuta ta’ sentejn tal-kuntratt.
               
            
                  (100)
               
               
                  Suppożizzjonijiet dwar iż-żidiet medji fil-kostijiet unitarji tal-persunal ta’ […] (*1) % fis-sena mill-2014 sal-2017 ikunu fil-parti l-kbira allinjati mal-ftehim iffirmat bejn l-Assoċjazzjoni Taljana ta’ Operaturi ta’ Ajruporti, Assaeroporti, u t-trade unions f’Ottubru 2014.
               
            
                  (101)
               
               
                  It-titjib ta’ […] (*1) % fil-produttività tar-riżorsi tkun tidher li hi fil-parti l-kbira sostenibbli għaliex, l-ewwel nett, diġà kien inkiseb gwadann ta’ […] (*1) fil-produttività meta nkiteb ir-rapport u, it-tieni, […] (*1) % li jifdal jidher raġjonevoli fid-dawl tal-livers organizzazzjonali attwali u tal-istadju tekniku tal-implimentazzjoni.
               
            
                  (102)
               
               
                  BCG sab ukoll li l-baġit ta’ EUR […] (*1) għall-investimenti jidher fil-parti l-kbira konsistenti max-xiri ta’ flotta ġdida li primarjament tikkonsisti f’vetturi ġodda (95 %), kif muri mill-valuri dettaljati tax-xiri indikati fl-offerti riċevuti minn Airport Handling fid-data ta’ Marzu 2014.
               
            
                  (103)
               
               
                  BCG sab li, fil-qosor, il-marġni tal-profitt previst fil-pjan ta’ direzzjoni tan-negozju sal-2017 ([…] (*1) %, EUR […] (*1)) jidher fil-parti l-kbira allinjat, jew ftit inqas, meta mqabbel mal-profittabbiltà medja ta’ kampjun sinifikanti ta’ kumpaniji Ewropej oħra li joperaw fis-settur privat u pubbliku (fuq il-bażi ta’ tqabbil ma’ Portway, Acciona, Aviapartner, Fraport u ATA-Handling). Madankollu, BCG indikat li l-evoluzzjoni attwali tat-taħlita tat-traffiku kif ukoll l-impatti possibbli ta’ regolament ġdid li jikkonċerna lil Linate (Decreto Linate) jistgħu jwasslu għal inqas traffiku f’Malpensa.
               
            2.6.3.2.   Ir-Rapport ta’ Brattle
      
      
                  (104)
               
               
                  SEA kkummissjonat lil Brattle Group biex janalizza l-injezzjoni ta’ ekwità ta’ SEA f’Airport Handling, u b’mod partikolari biex janalizza jekk dak l-investiment kienx jikkonforma mal-prinċipju ta’ investitur li jopera f’ekonomija tas-suq. Brattle pprovda r-rapport tiegħu fit-30 ta’ Marzu 2015.
               
            
                  (105)
               
               
                  Skont ir-Rapport ta’ Brattle, l-analiżi hi bbażata fuq l-informazzjoni li kienet magħrufa għal SEA fi żmien it-teħid tad-deċiżjoni ta’ investiment f’Airport Handling, kif ukoll fuq data pubblika li tikkonċerna l-pożizzjoni kompetittiva ta’ SEA. Skont ir-rapport ta’ Brattle, is-suppożizzjonijiet fil-pjan ta’ direzzjoni tan-negozju ta’ Novembru 2013 huma l-iktar rilevanti għat-test tal-investitur li jopera f’ekonomija tas-suq, peress li dawn jirrappreżentaw il-bażi li fuqha SEA wettqet l-investiment (17).
               
            
                  (106)
               
               
                  Skont ir-Rapport ta Brattle, id-dubju li qasmet il-Kummissjoni fid-deċiżjoni tal-ftuħ tal-2014, jiġifieri li l-pjan ta’ direzzjoni tan-negozju ta’ Airport Handling kien wieħed ottimist wisq, jista’ jitwarrab, peress li s-suppożizzjonijiet ewlenin tal-pjan ta’ direzzjoni tan-negozju ġew irrealizzati fil-prattika. B’mod partikolari, is-sehem mis-suq ta’ Airport Handling fl-2014 qabeż il-previżjonijiet tal-pjan ta’ direzzjoni tan-negozju ta’ Novembru 2013.
               
            
                  (107)
               
               
                  Skont ir-Rapport ta’ Brattle, il-prezzijiet unitarji (il-prezzijiet mitluba minn Airport Handling għal kull moviment tal-inġenji tal-ajru) murija fil-Pjan ta’ Direzzjoni tan-Negozju ta’ Awwissu 2014 huma bbażati fuq kuntratti diġà ffirmati mal-linji tal-ajru, li bħala medja kienu EUR […] (*1), jiġifieri ogħla mill-prezz supponut fil-Pjan ta’ Direzzjoni tan-Negozju ta’ Novembru 2013, li jvarja minn EUR […] (*1) fl-2014 sa EUR […] (*1) fl-2017. Dan wassal lill-esperti għall-konklużjonijiet li ġejjin: L-ewwel nett, il-prezzijiet tas-suq fil-Pjan ta’ Direzzjoni tan-Negozju ta’ Awwissu 2014 huma eqreb għall-proċess attwali miksub, peress li kienu bbażati fuq kuntratti ffirmati. It-tieni, li l-Pjan ta’ Direzzjoni tan-Negozju ta’ Novembru 2013, li fuqu SEA bbażat id-deċiżjoni ta’ investiment tagħha, fil-fatt kien issottovaluta l-prezz tas-suq li Airport Handling setgħet titlob. It-tielet, dan jikkonferma li l-prezzijiet tas-suq fil-Pjan ta’ Direzzjoni tan-Negozju ta’ Novembru 2013 ma kinux biss raġonevoli iżda fil-fatt kienu baxxi wisq.
               
            
                  (108)
               
               
                  Finalment, l-esperti nnotaw li l-prezzijiet tas-suq li nnegozjat Airport Handling mal-linji tal-ajru kienu inqas mill-prezzijiet il SEAH fil-fatt kienet qed titlob.
               
            
                  (109)
               
               
                  L-esperti jaqblu li s-sehem mis-suq inizjali għal Airport Handling, kif antiċipat fil-pjan ta’ direzzjoni tan-negozju ta’ Novembru 2013, jista’ jidher għoli wisq għal min jidħol ġdid. Madankollu, huma jassumu li investitur li jopera f’ekonomija tas-suq kien ikun jaf li l-għeluq ta’ SEAH kien joħloq sitwazzjoni mhux tas-soltu, li fiha numru kbir mill-kuntratti ta’ servizzi fuq l-art fl-ajruporti ta’ SEA kienu “lesti biex jinħatfu”. Għaldaqstant, l-esperti jikkonkludu li Airport Handling kienet tisfrutta din is-sitwazzjoni bl-istess mod bħalma setgħu jagħmlu l-operaturi l-oħra fl-ajruporti ta’ Milan. Barra minn hekk, skont ir-rapport, is-sehem mis-suq antiċipat ta’ Airport Handling tipikament ikun kbir għall-ajruporti Taljani kbar, fejn l-ikbar fornitur ta’ servizzi fuq l-art normalment ikollu sehem ta’ madwar 70 % mis-suq. Barra minn hekk, l-esperti kienu stabbilixxew li Airport Handling kienet l-uniku fornitur ta’ servizzi fuq l-art b’biżżejjed assi u tagħmir biex tiggarantixxi servizz sħiħ ta’ 24 siegħa, xi ħaġa li tkun vantaġġ importanti meta mqabbla mal-kompetituri.
               
            
                  (110)
               
               
                  L-esperti sabu wkoll li l-kostijiet inferjuri tal-persunal kienu wħud mir-raġunijiet ewlenin għaliex Airport Handling stenniet li tkun tagħmel il-profitt minkejja li SEAH kienet qed tagħmel it-telf. L-esperti qiesu li t-tali suppożizzjoni kienet raġjonevoli, peress li Airport Handling kienet qed tinnegozja kuntratti tax-xogħol ġodda li fihom il-ħaddiema qablu li jaħdmu 20 jum addizzjonali fis-sena b’rabta mal-kuntratt preċedenti ta’ SEAH.
               
            
                  (111)
               
               
                  Barra minn hekk, skont ir-rapport ta’ Brattle, għad li l-pjan ta’ direzzjoni tan-negozju ta’ Novembru 2013 issottovaluda l-kostijiet lavorattivi bi ftit, il-pjan ta’ direzzjoni tan-negozju ta’ Awwissu 2014 wera kostijiet FTE ta’ EUR […] (*1)/siegħa, […] (*1).
               
            
                  (112)
               
               
                  Fil-fehma tal-esperti, meta jinvesti f’Airport Handling, investitur li jopera f’ekonomija tas-suq kien jistenna li jiggwadanja rata ta’ redditu (Rata Interna ta’ Redditu – IRR) daqs jew ikbar mill-Kost Medju Ponderat tal-Kapital (WACC) skont it-teorija finanzjarja standard. F’dan il-każ, il-kalkoli kkonfermaw li fix-xenarji kollha, l-IRR mistenni tal-proġett taqbeż id-WACC u, għalhekk, investitur privat kien jistenna li jagħmel profitt mill-investiment tiegħu f’Airport Handling.
               
            
                  (113)
               
               
                  Il-konsulent innota wkoll li meta SEA ħadet id-deċiżjoni tagħha li tistabbilixxi lil Airport Handling fl-2013, il-fond privat tal-ekwità F2i kien proprjetarju ta’ 44,31 % tal-kumpanija. F2i taħtar żewġ membri tal-Bord tad-Diretturi ta’ SEA u skont ir-rapport ta’ Brattle ebda membru tal-Bord ma kien ivvota kontra l-proposta biex SEA tinvesti f’Airport Handling, xi ħaġa li tkun evidenza li l-investiment kien mistenni jħalli l-profitt u, għalhekk, kien konsistenti mal-prinċipju tal-investitur f’ekonomija tas-suq.
               
            
                  (114)
               
               
                  Skont ir-rapport ta’ Brattle wkoll, investitur li jopera f’ekonomija tas-suq kien jikkunsidra l-probabbiltà li l-Kummissjoni ssib kontinwità ekonomika bejn SEAH u Airport Handling u, għalhekk, jeħtieġ li din tal-aħħar tħallas lura l-għajnuna misjuba inkompatibbli fid-deċiżjoni ta’ rkupru, li tkun relattivament baxxa. Dan għaliex SEA wettqet miżuri biex tiddelimita lil Airport Handling u tipprevjeni kontinwità ekonomika, bħall-issettjar tat-Trust. Skont l-istimi finanzjarji ta’ Brattle fil-pjan ta’ direzzjoni tan-negozju ta’ Novembru 2013, dment li l-possibbiltà li tinstab kontinwità ekonomika kienet inqas minn […] (*1) % (jekk jiġi supponut il-kost tal-kapital stmat propost minn SEA) jew inqas minn […] (*1) % (jekk jiġi supponut il-kost tal-kapital stmat propost minn Brattle), l-investiment ta’ SEA f’AH kien konsistenti mal-prinċipju tal-investitur f’ekonomija tas-suq. Brattle sabet li kien raġonevoli li jiġi supponut li, fid-dawl tal-kuntestu b’mod partikolari tan-notifika lill-Kummissjoni, investitur li jopera f’ekonomija tas-suq jiġġudika t-tali probabbiltà li hi inqas minn […] (*1) %, u għalhekk jinvesti f’Airport Handling b’termini purament ekonomiċi.
               
            2.7.   It-tnaqqis imħabbar fl-ambitu tal-attivitajiet ekonomiċi ta’ Airport Handling
      
      
                  (115)
               
               
                  L-Italja pproponiet it-tnaqqis ulterjuri tal-ambitu tal-attivitajiet bħalissa mwettqa minn Airport Handling meta mqabbla ma’ dawk imwettqa fl-imgħoddi minn SEAH. B’mod partikolari b’rabta ma’ […] (*1).
               
            
                  (116)
               
               
                  Bħalissa SEA tipprovdi […] (*1), skont ftehim ġdid u differenti li jiskadi fil-31 ta’ Diċembru 2018.
               
            
                  (117)
               
               
                  SEA ddikjarat li kienet lesta li tittermina, sa mhux iktar tard mill-31 ta’ Diċembru 2016, il-ftehim relatat ma’ […] (*1), u għalhekk tieħdu minn Airport Handling, u li taħtar ukoll madwar […] (*1) impjegat ta’ Airport Handling li bħalissa […] (*1). Minħabba din il-bidla, il-fatturat ta’ Airport Handling, li kien ta’ EUR […] (*1) fl-ewwel sena tal-attività tagħha, jitnaqqas b’madwar EUR […] (*1).
               
            3.   MOTIVI GĦALL-BIDU TAL-PROĊEDURA TA’ INVESTIGAZZJONI FORMALI
      
      3.1.   Dwar il-kontinwità ekonomika u t-trasferiment tal-obbligu ta’ rkupru
      
      
                  (118)
               
               
                  Fid-deċiżjoni tal-ftuħ tal-2014, il-Kummissjoni kienet tal-fehma preliminari li f’dan il-każ, il-kriterji identifikati mill-Qorti tal-Ġustizzja biex tistabbilixxi jekk kumpanija li mhix il-benefiċjarju inizjali tal-għajnuna tistax tinżamm responsabbli biex tħallas lura l-għajnuna kienu fil-parti l-kbria ssodisfati. B’mod partikolari:
                  
                              —
                           
                           
                              anki jekk il-persunal jerġa’ jiġi impjegat minn Airport Handling, skont il-ftehim iffirmat minn SEA, minn SEAH u mit-trade unions fl-4 ta’ Novembru 2013, kien jidher li l-eks impjegati ta’ SEAH kienu qed jiġu ggarantiti d-drittijiet miksuba taħt il-kuntratti preċedenti ma’ SEAH;
                           
                        
                              —
                           
                           
                              skont l-informazzjoni disponibbli għall-Kummissjoni f’dak l-istadju, SEA u Airport Handling, anki qabel ma skadew il-kuntratti ewlenin mal-linji tal-ajru, kienu għamlu sforzi konġunti ta’ kummerċjalizzazzjoni biex iserrħu ras il-linji tal-ajru li joperaw fl-ajruport li SEA kienet se tkompli bin-negozju ta’ servizzi fuq l-art permezz tas-sussidjarja l-ġdida tagħha Airport Handling wara li titlesta l-likwidazzjoni ta’ SEAH;
                           
                        
                              —
                           
                           
                              it-tagħmir meħtieġ biex jiġu pprovduti s-servizzi fuq l-art jingħata lil Airport Handling b’lokazzjoni mingħand SEAH, sakemm isir il-bejgħ (possibbli) tat-tali assi lil partijiet terzi fil-proċedura tal-offerti miftuħa. Il-Kummissjoni kkunsidrat li l-argument tal-Italja li Airport Handling tieħu b’lokazzjoni t-tali assi bil-prezz tas-suq jista’ jiġi aċċettat, peress li l-valur tal-assi inkwistjoni ġie vvalutat minn espert maħtur mill-kumpanija prinċipali SEA u l-bejgħ eventwali ta’ dawk l-assi ma kienx ċert;
                           
                        
                              —
                           
                           
                              in-negozju l-ġdid ta’ servizzi fuq l-art ikollu l-istess sid bħal SEAH, jiġifieri SEA. Il-Kummissjoni kkunsidrat il-proposta tal-Italja li bi proċess tal-offerti tagħti 20 % tal-kapital tal-fornitur il-ġdid tas-servizzi fuq l-art bħala insuffiċjenti biex tiggarantixxi diskontinwità minn SEAH peress li, l-ewwel nett, il-proposta kienet limitata biss għal parteċipazzjoni azzjonarja ta’ minoranza u, it-tieni, ma ġiet ipprovduta ebda garanzija li dan fil-fatt kien ser iseħħ. Barra minn hekk, dan il-ftuħ tal-kapital iseħħ biss wara d-dħul ta’ Airport Handling fis-suq;
                           
                        
                              —
                           
                           
                              it-twaqqit – wara l-adozzjoni tad-deċiżjoni ta’ rkupru – u l-loġika ekonomika tal-ħolqien tal-fornitur il-ġdid ta’ servizzi fuq l-art issuġġerixxa li l-pjan prenotifikat mill-Italja jikkostitwixxi mekkaniżmu għall-evitar tal-irkupru.
                           
                        
            
                  (119)
               
               
                  Għalhekk, il-Kummissjoni kkonkludiet b’mod preliminari li l-oġġett u l-effett tal-ħolqien tal-kumpanija ġdida dehru li huma l-evitar tal-obbligu ta’ ħlas lura tal-għajnuna u li Airport Handling kienet is-suċċessur ta’ SEAH. Fuq din il-bażi, il-Kummissjoni kienet tal-fehma li Airport Handling setgħet tinżamm responsabbli biex tħallas lura l-għajnuna mogħtija lil SEAH fl-imgħoddi u misjuba inkompatibbli fid-deċiżjoni ta’ rkupru tal-2012.
               
            3.2.   Dwar l-injezzjoni ta’ kapital
      
      
                  (120)
               
               
                  Il-Kummissjoni kienet tal-fehma preliminari li d-deċiżjonijiet ta’ SEA li tistabbilixxi lil Airport Handling u tinjetta ekwità fiha kienet imputabbli lill-Istat: L-ewwel nett, il-Kummissjoni nnotat li l-Muniċipalità ta’ Milan kienet proprjetarja ta’ sehem ta’ maġġoranza ta’ 54,81 % f’SEA u li, għalhekk, jenħtieġ li l-Istat jitqies li għandu influwenza fuq il-proċessi tat-teħid ta’ deċiżjonijiet u li kien involut fid-deċiżjonijiet meħuda mill-kumpanija. It-tieni, il-Kummissjoni rreferiet għal ċerti dikjarazzjonijiet li għamlu r-rappreżentanti tal-awtoritajiet Taljani b’rabta mal-kwistjoni, li dehru li jindikaw li l-ħolqien ta’ Airport Handling kien orkestrat mill-awtoritajiet Taljani, b’mod partikolari biex jipproteġu l-impjiegi fl-ajruporti ta’ Milan.
               
            
                  (121)
               
               
                  Barra minn hekk, peress li SEA kienet tidher li kienet ikkontrollata mill-awtoritajiet Taljani, il-Kummissjoni waslet għall-konklużjoni preliminari li l-injezzjoni ta’ kapital, li kien iffinanzjat minn SEA, kienet tinvolvi riżorsi tal-Istat.
               
            
                  (122)
               
               
                  Il-Kummissjoni kienet ukoll tal-fehma preliminari li SEA ma aġixxietx bħala investitur li jopera f’ekonomija tas-suq meta wettqet l-injezzjoni fil-kapital ta’ Airport Handling.
               
            
                  (123)
               
               
                  L-ewwel nett, il-Kummissjoni esprimiet dubji li investitur privat kien jipprovdi kapital lil Airport Handling fiż-żmien li fih għamlet dan SEA, peress li s-servizzi tal-Kummissjoni diġà kienu infurmaw lill-awtoritajiet Taljani li l-istabbiliment maħsub ta’ fornitur ġdid ta’ servizzi fuq l-art kien aktar li jwassal għal kontinwità ekonomika u, b’hekk, għal responsabbiltà tal-kumpanija ġdida li tirrimborża l-għajnuna misjuba mhux kompatibbli fid-deċiżjoni ta’ rkupru tal-2012. Madankollu, il-pjan ta’ direzzjoni tan-negozju ta’ Novembru 2013 ma qiesx ir-riskju ta’ trasferiment tar-responsabbiltà ta’ rkupru minn SEAH lil Airport Handling.
               
            
                  (124)
               
               
                  It-tieni, il-Kummissjoni esprimiet dubji dwar jekk il-pjan ta’ direzzjoni tan-negozju li kien il-bażi tad-deċiżjoni ta’ SEA li tinvesti f’Airport Handling kienx ibbażat fuq suppożizzjonijiet robusti biżżejjed.
               
            
                  (125)
               
               
                  Għaldaqstant, il-Kummissjoni qieset li l-investiment ta’ SEA ta’ EUR 25 miljun f’Airport Handling ma kienx jidher li hu bbażat fuq evalwazzjonijiet ekonomiċi komparabbli għal dawk li, fiċ-ċirkustanzi rilevanti, setgħu jsiru minn investitur razzjonali privat f’sitwazzjoni simili, qabel jagħmel investimenti bħal dawn biex jiddetermina l-profittabbiltà tiegħu fil-ġejjieni. Fuq dik il-bażi, il-Kummissjoni kienet tal-fehma preliminari li l-injezzjoni ta’ kapital ta’ EUR 25 miljun kienet tfisser għajnuna mill-Istat favur Airport Handling.
               
            4.   KUMMENTI MILL-ITALJA
      
      4.1.   Dwar il-kontinwità ekonomika
      
      
                  (126)
               
               
                  L-Italja fakkret li skont il-ġurisprudenza stabbilita, l-irkupru ta’ għajnuna illegali u inkompatibbli mill-Istat għandu l-għan li jelimina d-distorsjoni tal-kompetizzjoni kkawżata mill-vantaġġ kompetittiv mogħti mill-għajnuna illegali. Konsegwentement, l-għajnuna illegali u inkompatibbli trid tiġi rkuprata mill-intrapriża li fil-fatt ibbenefikat minnha. L-obbligu ta’ rkupru jista’ jiġi estiż biss lil kumpaniji oħra li mhumiex il-benefiċjarju oriġinali tal-għajnuna jekk jiġu ssodisfati l-kundizzjonijiet kumulattivi li ġejjin:
                  
                              —
                           
                           
                              li l-kumpanija nstabet li tkompli l-attività tal-intrapriża riċevitur; u
                           
                        
                              —
                           
                           
                              li l-kumpanija żżomm il-benefiċċju proprju tal-vantaġġ kompetittiv marbut mar-riċevuta tal-għajnuna.
                           
                        
            
                  (127)
               
               
                  Fil-fehma tal-Italja, f’dan il-każ it-trasferiment tal-vantaġġ kompetittiv marbut mal-għajnuna mogħtija lil SEAH jista’ jiġi eskluż mill-bidu nett.
               
            
                  (128)
               
               
                  B’mod partikolari, l-Italja tinnota li l-vantaġġ allegat mogħti lil SEAH ġie ddefinit mill-Kummissjoni fil-premessi 219 et seq. tad-deċiżjoni ta’ rkupru tagħha bħala wieħed li jikkorrispondi għall-kumpens tat-telf ta’ SEAH matul il-perjodu 2002 – 2010. Kif indikat mill-Kummissjoni, dak it-telf kien ġie ġġenerat minn kostijiet għoljin tal-persunal, li jirrappreżentaw sehem sinifikanti mill-istruttura tal-kostijiet ta’ fornitur tas-servizzi fuq l-art. Peress li l-injezzjonijiet ta’ kapital, ikklassiifkati bħala għajnuna mill-Istat mill-Kummissjoni, servew primarjament biex ikopru t-telf li rriżulta mill-kostijiet eċċessivi tal-persunal ta’ SEAH, fil-fehma tal-Italja l-vantaġġ kompetittiv li SEAH bbenefikat minnu jkun ipso facto mneħħi bil-likwidazzjoni u bil-ħruġ tagħha mis-suq.
               
            
                  (129)
               
               
                  L-Italja nnotat ukoll li anki jekk parti – għad li żgħira – mill-vantaġġ kompetittiv marbut mal-għajnuna mogħtija lil SEAH setgħet tiġi assoċjata mal-assi tal-kumpanija, jiġifieri l-assi użati minn SEAH biex twettaq l-attività tagħha ta’ servizzi fuq l-art fl-ajruporti ta’ Milan, dawk l-assi però ma jkunux soġġetti għal trasferiment minn SEAH għal Airport Handling. Minflok, dawn jingħataw b’lokazzjoni temporanja minn din tal-aħħar bil-kundizzjonijiet tas-suq sakemm jinbiegħu fis-suq miftuħ.
               
            
                  (130)
               
               
                  L-Italja nnotat ukoll li, anki jekk effettivament seħħ trasferiment tal-vantaġġ kompetittiv minn SEAH lil Airport Handling, f’dan il-każ ma jistax jiġi stabbilit li Airport Handling de facto tkompli bl-attività ekonomika ta’ SEAH.
               
            
                  (131)
               
               
                  L-ewwel nett, ma jkun seħħ ebda trasferiment de facto jew de jure tal-kuntratti tax-xogħol bejn SEAH u Airport Handling. Skont l-Italja, Airport Handling kienet impjegat biss, b’kundizzjonijiet sostanzjalment ġodda, lill-persunal strettament neċessarju għat-twettiq tal-attività ta’ servizzi fuq l-art. Barra minn hekk, il-kuntratti ta’ impjieg il-ġodda kienu rregolati minn reġim differenti (it-Taqsima tal-Fornituri tas-Servizzi fuq l-Art minflok it-Taqsima tal-Operaturi ta’ ajruporti tal-kuntratt kollettiv nazzjonali tax-xogħol (Contratto Collettivo Nazionale di Lavoro (CCNL)) u minn assoċjazzjoni tal-impjegati differenti (Assohandlers minflok Assoaeroporti). Fuq dik il-bażi, l-Italja indikat li Airport Handling kienet tikseb tnaqqis tal-kostijiet tal-persunal, b’żieda sinifikanti fil-produttività.
               
            
                  (132)
               
               
                  L-Italja żiedet ukoll li d-dikjarazzjoni tal-Kummissjoni fid-deċiżjoni tal-ftuħ tal-2014 li l-eks impjegati ta’ SEAH kienu ggarantiti d-drittijiet miksuba fir-rigward tal-kuntratti preċedenti ma’ SEAH ma tkunx sostnuta minn evidenza fattwali. Skont l-Italja, il-ftehim tal-4 ta’ Novemrbu 2013 ma kienx jipprovdi għal xi garanzija għall-benefiċċju tal-eks impjegati ta’ SEAH dwar id-drittijiet miksuba, u stabbilixxa biċ-ċar il-ħtieġa ta’ kuntratti ta’ impjieg ġodda li jkunu bbażati fuq kundizzjonijiet ġodda.
               
            
                  (133)
               
               
                  Lanqas ma jkun hemm xi trasferiment tal-kuntratti bejn SEAH u t-trasportaturi tal-ajru li joperaw fl-ajruporti ta’ Milan lil Airport Handling. Skont l-Italja, mat-terminazzjoni tal-kuntratti bejn SEAH u t-trasportaturi tal-ajru, Airport Handling innegozjat ex novo l-kuntratti mat-trasportaturi tal-ajru li joperaw fl-ajruporti ta’ Milan. Barra minn hekk, skont l-Italja, SEA u Airport Handling ma għamlux sforzi komuni ta’ kummerċjalizzazzjoni, għall-kuntrarju tal-allegazzjonijiet tal-Kummissjoni fid-deċiżjoni tal-ftuħ tal-2014 tagħha li skont l-Italja ma hi sostnuta minn ebda evidenza fattwali. Iċ-ċirkustanza xorta waħda tkun irrilevanti għall-valutazzjoni tal-kontinwità ekonomika bejn SEAH u Airport Handling. F’dak ir-rigward, l-Italja fakkret li l-portafoll eżistenti ta’ klijenti ta’ Airport Handling hu differenti minn dak ta’ SEAH. Minflok, Airport Handling setgħet tikkonkludi ċerti kuntratti ma’ trasportaturi tal-ajru li ma kinux diġà klijenti ta’ SEAH, filwaqt li fl-istess ħin naqset milli żżomm uħud mill-eks klijenti ta’ SEAH.
               
            
                  (134)
               
               
                  L-Italja ddikjarat li l-fatt li l-pjan ta’ direzzjoni tan-negozju ta’ Airport Handling jipprovdi għal sehem mis-suq […] (*1) ma jistax, bħala tali, jitqies bħala prova ta’ kontinwità ekonomika. Jenħtieġ li t-tali sehem mis-suq jiġi vvalutat fid-dawl tal-objettiv imfittex minn Airport Handling ta’ lħuq tal-vijabbiltà fit-terminu medju.
               
            
                  (135)
               
               
                  L-Italja ssottomettiet ukoll li Airport Handling ma kinitx involuta fil-proċedura għall-bejgħ tal-assi ta’ SEAH u, għalhekk, ma jkun hemm ebda trasferiment tal-assi bejn iż-żewġ kumpaniji. Barra minn hekk, fil-fehma tal-Italja, is-sempliċi fatt li l-assi tal-benefiċjarju tal-għajnuna jingħataw b’lokazzjoni lil intrapriża terza ma jistax jikkostitwixxi biżżejjed evidenza li din tal-aħħar gawdiet mill-vantaġġ kompetittiv marbut mal-għajnuna. Fil-fehma tal-Italja, biex dan jikkostitwixxi indikazzjoni ta’ kontinwità, il-lokazzjoni ta’ dawk l-assi jrid iseħħ bi prezz inqas mill-prezz tas-suq. Madankollu, f’dan il-każ, il-prezz tal-lokazzjoni kien jiġi ddeterminat minn kumpanija indipendenti (IMQ).
               
            
                  (136)
               
               
                  L-Italja fakkret ukoll li l-parteċipazzjoni azzjonarja ta’ SEA tvarja b’mod sinifikanti mill-perjodu li fih ingħatat l-għajnuna allegata lil SEAH. Filwaqt li SEA kienet kompletament tal-Istat fil-perjodu 2002 – 2010, investitur privat, F2i, bħalissa hu proprjetarju ta’ 44,31 % tal-kapital tagħha.
               
            
                  (137)
               
               
                  Barra minn dan, fil-fehma tal-Italja, l-istabbiliment tat-Trust jikkostitwixxi garanzija addizzjonali tan-nuqqas ta’ kontinwità bejn SEAH u Airport Handling. Tabilħaqq, kif stabbilit mill-Att tat-Trust, l-attivitajiet tat-Trustee jenħtieġ li jkunu strumentali fl-ilħuq tal-objettivi li ġejjin:
                  
                              —
                           
                           
                              Jiżgura l-ġestjoni indipendenti tal-parteċipazzjoni ta’ SEA f’Airport Handling, billi jassumu kontroll esklussiv fuq il-kumpanija u b’hekk jiżgura n-nuqqas ta’ kwalunkwe interess u/jew fluss ta’ informazzjoni bejn Airport Handling u l-grupp SEA, b’referenza partikolari għal SEAH u għall-attivitajiet ta’ servizzi fuq l-art li qabel kienu jitwettqu minn din tal-aħħar fl-ajruporti ta’ Milan;
                           
                        
                              —
                           
                           
                              Jippermetti d-dħul fil-kapital ta’ Airport Handling ta’ investituri privati ġodda mhux marbuta mal-grupp SEA, bħala l-ewwel pass mhux inqas minn […] (*1) %.
                           
                        
            
                  (138)
               
               
                  Bħala riżultat tat-trasferiment ta’ 100 % tal-parteċipazzjoni azzjonarja ta’ SEA f’Airport Handling lit-Trust, it-Trustee ddaħħlet fir-reġistru kummerċjali bħala l-azzjonist esklussiv tal-kumpanija. F’din il-kapaċità, it-Trustee jkollu kontroll sħiħ u sostanzjali fuq il-parteċipazzjoni ta’ SEA f’Airport Handling.
               
            
                  (139)
               
               
                  Bħala azzjonist esklussiv ta’ Airport Handling, it-Trustee trid, fost l-oħrajn:
                  
                              —
                           
                           
                              Teżerċita drittijiet tal-vot fuq il-ħatra tal-korpi maniġerjali ta’ Airport Handling b’mod indipendenti u mingħajr ebda interferenza ta’ SEA, u b’tali mod li jiżgura li l-membri ta’ dawk il-korpi ma jkollhomx jew ma kellhomx rwoli operazzjonali jew dipendenza fuq SEA jew fuq SEAH. Fil-mument tat-trasferiment tal-parteċipazzjoni ta’ SEA lit-Trust, il-membri kollha tal-korpi maniġerjali ta’ Airport Handling maħtura minn SEA taw ir-riżenja tagħhom u ġew sostitwiti minn dawk maħtura mit-Trustee;
                           
                        
                              —
                           
                           
                              Tissorvelja d-diskontinwità ekonomika bejn SEAH u Airport Handling, filwaqt li titlob rapporti regolari dwar l-immaniġġjar tal-kumpanija, l-implimentazzjoni korretta tal-pjan ta’ direzzjoni tan-negozju, is-sehem mis-suq u l-prospetti ta’ żvilupp;
                           
                        
                              —
                           
                           
                              Tiżgura li hemm proċeduri fis-seħħ li jipprevjenu milli Airport Handling tieħu benefiċċji b’mod indebitu minn informazzjoni miżmuma minn SEA fl-akkwiżizzjoni jew fiż-żamma ta’ kuntratti ma’ trasportaturi tal-ajru jew ma’ fornituri ta’ oġġetti jew ta’ servizzi;
                           
                        
                              —
                           
                           
                              Tivverifika li ma tkun seħħet ebda tranżazzjoni ta’ bejgħ bejn SEAH u Airport Handling.
                           
                        
            4.2.   Dwar l-injezzjoni ta’ kapital
      
      4.2.1.   Ir-riżorsi tal-Istat u l-imputabbiltà lill-Istat
      
      
                  (140)
               
               
                  Fil-fehma tal-Italja, l-istatus ta’ SEA bħala intrapriża pubblika mhuwiex biżżejjed biex jiġi konkluż li r-riżorsi tagħha jikkwalifikaw bħala riżorsi tal-Istat skont it-tifsira tal-Artikolu 107(1) tat-Trattat. F’dak ir-rigward, l-Italja fakkret li r-riżorsi finanzjarji ta’ Airport Handling mhumiex fil-pussess jew taħt il-kontroll ta’ SEA peress li l-parteċipazzjoni tagħha f’Airport Handling qed tiġi mmaniġġjata minn korp indipendenti, it-Trust, b’indipendenza totali minn SEA.
               
            
                  (141)
               
               
                  Għaldaqstant, SEA ma jkollhiex il-possibbiltà li teżerċita s-setgħat tipiċi ta’ azzjonist b’maġġoranza, jiġifieri, fost l-oħrajn, is-setgħa li taħtar il-membri tal-korp maniġerjali tas-sussidjarja u, għalhekk, li tieħu sehem b’mod deċiżiv fl-immaniġġjar tal-kumpanija.
               
            
                  (142)
               
               
                  Skont l-Italja, il-Kummissjoni ma tistax tinferixxi l-imputabbiltà tal-miżuri kkontestati lill-Istat minħabba s-sempliċi fatt li hu ferm improbabbli li dawk il-miżuri ttieħdu mingħajr ebda intervent mill-Istat. Skont l-Italja, il-Kummissjoni hi meħtieġa tilħaq standard għoli ta’ prova. Il-miżuri inkwistjoni jistgħu jitqiesu imputabbli lill-Istat biss jekk l-azzjonist pubbliku ta’ SEA qeda rwol importanti fl-adozzjoni tal-injezzjoni ta’ kapital favur Airport Handling. F’dan is-sens, l-Italja tqis li hu ta’ min jgħid li l-Artikolu 15 tal-ordinamenti ta’ SEA jipprovdi li d-deliberazzjonijiet relatati, fost l-oħrajn, maż-żieda fil-kapital tas-sussidjarji jridu jittieħdu bil-vot favorevoli ta’ mill-inqas sitt membri minn sebgħa, li jeħtieġ il-kunsens tal-amministraturi maħtura mill-azzjonist privat F2i. Konsegwentement, irrispettivament mis-sjieda tal-maġġoranza tal-ishma ta’ SEA, l-azzjonist pubbliku ma jistax jiddelibera b’mod validu żieda ta’ kapital mingħajr rikors għall-kunsens (jew, iktar minn hekk, il-vot deċiżiv) tad-diretturi maħtura mill-azzjonist privat.
               
            
                  (143)
               
               
                  Barra minn hekk, l-Italja ssottomettiet li dikjarazzjonijiet bħal dawk li għamel il-Ministru għall-Infrastruttura u għat-Trasport biex iserraħ ras il-ħaddiema, ikkwotati mill-Kummissjoni fid-deċiżjoni tal-ftuħ, huma kompletament konformi mal-prattika Ewropea u Taljana u, għalhekk, ma jistgħux jintużaw bħala prova tal-imputabbiltà tal-miżura lill-Istat. Id-dikjarazzjonijiet inkwistjoni jridu jitqiesu bħala dikjarazzjonijiet politiċi maħsuba għall-mitigazzjoni tal-effetti avversi tal-qgħad.
               
            
                  (144)
               
               
                  Fuq din il-bażi, l-Italja tqs li l-investiment ta’ SEA f’Airport Handling mhuwiex imputabbli lill-Istat u ma jinvolvix riżorsi tal-Istat u, b’hekk, ma jikkostitwixxix għajnuna mill-Istat skont it-tifsira tal-Artikolu 107(1) tat-Trattat.
               
            4.2.2.   Dwar l-eżistenza ta’ vantaġġ ekonomiku
      
      
                  (145)
               
               
                  L-Italja fakkret li l-azzjonist privat jikkontribwixxi għal injezzjonijiet ta’ kapital b’mod proporzjonat għas-sehem tal-kapital miżmum f’SEA 44,31 %. Skont l-Italja, il-parteċipazzjoni tal-investitur privat F2i għandha impatt ekonomiku reali u hi sinifikanti. F’dan ir-rigward, l-Italja tqis li hu importanti li jiġi nnotat li skont il-prattika tal-Kummissjoni, investiment privat ta’ madwar terz mill-investiment totali tqies sinifikanti. Fil-fehma tal-Italja, dan minnu nnifsu hu biżżejjed biex tiġi eskluża l-kwalifikazzjoni ta’ għajnuna mill-Istat skont it-tifsira tal-Artikolu 107(1) tat-Trattat tal-injezzjoni ta’ kapital.
               
            
                  (146)
               
               
                  It-tieni, l-Italja tiddikjara li l-pjan ta’ direzzjoni tan-negozju ta’ Airport Handling ġie evalwat minn espert indipendenti li kkonkluda li l-investiment ta’ SEA hu ġġustifikat minn perspettiva purament ekonomika u, għalhekk, jikkonforma mal-prinċipju tal-investitur f’ekonomija tas-suq.
               
            
                  (147)
               
               
                  Fuq din il-bażi, l-Italja tqis li l-investiment ta’ SEA f’Airport Handling sar f’ċirkustanzi li jkunu aċċettabbli għal investitur privat li jopera f’kundizzjonijiet normali tas-suq u li, għalhekk, il-miżura ma tikkostitwixxix għajnuna mill-Istat skont it-tifsira tal-Artikolu 107(1) tat-Trattat.
               
            5.   KUMMENTI MINN PARTIJIET INTERESSATI
      
      
                  (148)
               
               
                  Il-Kummissjoni rċiviet kummenti mingħand SEAH (f’likwidazzjoni), il-Milan Airport Handling Trust u Airport Handling, SEA u parti interessata li talbet li tibqa’ anonima.
               
            5.1.   Kummenti mingħand il-Milan Airport Handling Trust u Airport Handling (minn hawn ’il quddiem imsejħa “t-Trust”)
      
      5.1.1.   Dwar it-trasferiment tal-forza tax-xogħol
      
      
                  (149)
               
               
                  Skont it-Trust, mill-bidu tal-attività tagħha Airport Handling strutturat il-mudell kummerċjali tagħha fuq il-bażi ta’ loġika ekonomika differenti minn dik ta’ SEAH, li bħala objettiv kellha li topera fis-suq fuq bażi awtonoma u li tikseb il-vijabbiltà mingħajr interventi kapitali mill-azzjonist tagħha.
               
            
                  (150)
               
               
                  B’mod partikolari, Airport Handling dejjem kienet ikkunsidrat li l-mudell kummerċjali tagħha jenħtieġ li jsegwi modulazzjoni tal-forza tax-xogħol organizzata skont il-kriterji ta’ effiċjenza u ta’ rilevanza. Skont it-Trust, l-attività tas-servizzi fuq l-art hi kkaratterizzata minn livelli massimi ta’ ħaddiema f’ċerti żminijiet tas-sena (eż. is-sajf). Biex jindirizza dawk it-tibdiliet rapidi fid-domanda, il-fornitur ta’ servizz jeħtieġlu jwieġeb b’mod flessibbli, billi jaħtar persunal temporanju għal dawk il-perjodi meta r-reklutaġġ ikun iġġustifikat b’rabta mal-volum ta’ xogħol meħtieġ.
               
            
                  (151)
               
               
                  Filwaqt li SEAH fil-parti l-kbira użat […] (*1) ([…] (*1)), Airport Handling adottat approċċ bbażat fuq […] (*1) (eż. […] (*1)). Għad li dan ikun jeħtieġ attivitajiet ta’ taħriġ, ta’ mmaniġġjar u ta’ koordinazzjoni iktar kumplessi, min-naħa tiegħu jkun iwassal għal flessibilità ikbar u, konsegwentement, għal tnaqqis fil-kostijiet operatorji. Skont it-Trust, dan ippermetta biex […] (*1) (Fil-31 ta’ Diċembru 2014, Airport Handling kienet […] (*1)).
               
            
                  (152)
               
               
                  It-Trust issottomettiet li ma kien hemm ebda trasferiment tal-kuntratti ta’ impjieg bejn SEAH u Airport Handling, kif muri miċ-ċirkustanzi li ġejjin:
                  
                              —
                           
                           
                              Airport Handling irreklutat il-persunal tagħha skont pjan iddefinit f’awtonomija sħiħa, skont il-volumi ta’ traffiku mistennija u l-organizzazzjoni speċifika tax-xogħol, u b’hekk kisbet tnaqqis sinifikanti fil-forza tax-xogħol meta mqabbla ma’ SEAH;
                           
                        
                              —
                           
                           
                              L-eks impjegati ta’ SEAH ġew irreklutati minn Airport Handling fuq il-bażi ta’ kundizzjonijiet li huma formalment u sostanzjalment differenti, skont mudell kummerċjali differenti minn dak ta’ SEAH.
                           
                        
            
                  (153)
               
               
                  Barra minn hekk, it-Trust fakkret il-klima ta’ oppożizzjoni qawwija u r-relazzjonijiet diffiċli ħafna mal-organizzazzjonijiet tat-trade unions f’Ġunju 2014. Fil-fehma tat-Trust hu evidenti li jekk tabilħaqq Airport Handling kienet terġa’ timpjega lill-eks impjegati ta’ SEAH fuq il-bażi tal-istess kundizzjonijiet, dawk l-impjegati ma kien ikollhom ebda raġuni għaliex jilmentaw. Għall-kuntrarju, ir-reżistenza b’saħħitha tat-trade unions għall-ftehim ta’ Ġunju 2014 tkun evidenza tal-fatt li l-ħaddiema kienu kompletament konxji mill-fatt li l-kundizzjonijiet tax-xogħol tagħhom marru għall-agħar.
               
            5.1.2.   Dwar il-kuntratti mat-trasportaturi tal-ajru
      
      
                  (154)
               
               
                  L-ewwel nett, it-Trust issottomettiet li, fin-natura tagħhom stess, il-kuntratti mat-trasportaturi tal-ajru mhumiex trasferibbli lil partijiet terzi. L-Artikolu 3.2 tal-Ftehim Standard dwar is-Servizzi fuq l-Art jistipula b’mod espliċitu li, ħlief f’każijiet eċċezzjonali li jridu jiġu miftiehma mal-kumpaniji tas-servizzi fuq l-art, it-trasportatur ma jistax jassenja kompiti lil partijiet terzi skont il-kuntratt:
                  
                     “L-operatur m’għandu jaħtar lil ebda persuna, kumpanija jew organizzazzjoni oħra biex tipprovdi s-servizzi li l-kumpanija tas-servizzi fuq l-art qablet li tipprovdi permezz ta’ dan il-Ftehim, ħlief f’każijiet speċjali bħal dawk li għandhom jiġu miftiehma b’mod reċiproku bejn il-partijiet”.
                  
               
            
                  (155)
               
               
                  It-Trust ipprovdiet diversi dikjarazzjonijiet mil-linji tal-ajru li ma kinux wettqu proċedura tal-offerti skont it-tifsira tal-proċeduri għall-għoti ta’ kuntratt, biex Airport Handling tintgħażel bħala fornitur tas-servizzi fuq l-art. Dawk il-linji tal-ajru indikaw li madankollu Airport Handling kienet intgħażlet fuq il-bażi ta’ proċedura kompetittiva fuq il-bażi ta’ parametraġġ referenzjarju ma’ fornituri oħra tas-servizzi fuq l-art.
               
            
                  (156)
               
               
                  Barra minn dan, it-Trust fakkret li d-durata tal-ftehim ta’ servizzi fuq l-art hi stabbilita mit-trasportatur tal-ajru u spiss tipprovdi għall-possibbiltà li dan tal-aħħar jirtira b’avviż. Pereżempju, il-kuntratt standard ta’ IATA jipprovdi li kull parti tista’ tittermina l-kuntratt b’avviż ta’ 60 jum bil-quddiem. Għalhekk, il-kuntratt mat-trasportatur tal-ajru mhux bilfors li jkun kuntratt dejjiemi li abbażi tiegħu l-fornitur tas-servizzi fuq l-art jista’ jiġi protett mill-kompetizzjoni. Fil-fatt, it-trasportaturi jistgħu jirtiraw mill-kuntratt jekk jiksbu kundizzjonijiet aħjar mingħand fornituri oħra ta’ servizzi.
               
            
                  (157)
               
               
                  Skont it-Trust, meta SEAH ħarġet mis-suq u Airport Handling innegozjat kuntratti ġodda mat-trasportaturi tal-ajru, dawn tal-aħħar ipproponew lil Airport Handling, kif ukoll lill-fornituri ta’ servizzi l-oħra kkuntattjati, kundizzjonijiet differenti – iktar favorevoli – minn dawk miksuba mingħand SEAH. Skont it-Trust, hu pjuttost komuni li trasportatur tal-ajru jiddeċiedi li jittermina l-kuntratt meta jirċievi kundizzjonijiet iktar favorevoli mingħand fornituri kompetituri oħra ta’ servizzi fuq l-art; jew li jhedded il-kontinwazzjoni tal-kuntratt jekk il-fornitur attwali ta’ servizzi fuq l-art ma jkunx lest li jtejjeb l-offerta tiegħu meta mqabbla ma’ dik ta’ fornituri oħra.
               
            
                  (158)
               
               
                  Airport Handling bdiet bl-attività tagħha fl-ajruporti ta’ Milan fl-1 ta’ Settembru 2014, wara li l-parteċipazzjoni azzjonarja ta’ SEA ġiet ittrasferita lit-Trust. Għad li għall-ewwel Airport Handling kienet innotifikat lil ENAC u lit-trasportaturi tal-ajru dwar il-bidu tal-attività tagħha fl-1 ta’ Lulju 2014, id-dewmien li rriżulta mit-trasferiment tal-ishma lit-Trust u d-diffikultajiet mat-trade unions komplew jittardjaw it-tnedija tal-operazzjonijiet għall-1 ta’ Settembru 2014.
               
            
                  (159)
               
               
                  Fit-28 ta’ Frar 2015, Airport Handling kienet ikkonkludiet kuntratti ta’ servizzi fuq l-art ma’ […] (*1) trasportaturi tal-ajru, […] (*1) li joperaw f’Linate u […] (*1) li joperaw f’Malpensa. It-Trust issottomettiet ukoll li Airport Handling ma kkonkludietx kuntratti mat-trasportaturi kollha li qabel kellhom relazzjonijiet kuntrattwali ma’ SEAH. B’mod aktar speċifiku, […] (*1).
               
            
                  (160)
               
               
                  Skont it-Trust, il-kuntratti ffirmati minn Airport Handling mat-trasportaturi tal-ajru huma differenti minn dawk ta’ ma’ SEAH:
                  
                              —
                           
                           
                              
                                 Minn perspettiva legali: Airport Handling daħlet f’relazzjoni kuntrattwali ġdida u ma saritx is-suċċessur ta’ kuntratt preċedenti. Għalhekk, Airport Handling mhix responsabbli għal obbligazzjonijiet, għal pretensjonijiet jew għal djun preċedenti tat-trasportaturi fir-rigward ta’ SEAH;
                           
                        
                              —
                           
                           
                              
                                 Mill-perspettiva tal-kontenut:
                              
                                          —
                                       
                                       
                                          Airport Handling kienet kważi rċiviet b’mod sistematiku mingħand it-trasportaturi (b’mod dirett jew permezz ta’ avviżi dwar kuntratti) talbiet għal […] (*1);
                                       
                                    
                                          —
                                       
                                       
                                          uħud mit-trasportaturi għandhom […] (*1);
                                       
                                    
                                          —
                                       
                                       
                                          uħud mit-trasportaturi talbu […] (*1).
                                       
                                    
                        
            
                  (161)
               
               
                  B’mod partikolari, skont it-Trust, […] (*1) operaturi kisbu mingħand Airport Handling, fi ħdan il-qafas tan-negozjati tal-kuntratt il-ġdid ta’ servizzi fuq l-art, […] (*1). Fl-istess ħin, […] (*1) operaturi kkuntrattaw […] (*1) ma’ SEAH.
               
            
                  (162)
               
               
                  It-Trust issottomettiet ukoll li wħud mill-iktar kuntratti importanti mat-trasportaturi ([…] (*1)) kienu se jiskadu kif ġej:
                  
                              —
                           
                           
                              il-kuntratt ma’ […] (*1) fi […] (*1);
                           
                        
                              —
                           
                           
                              il-kuntratt ma’ […] (*1) fi […] (*1);
                           
                        
                              —
                           
                           
                              il-kuntratt ma’ […] (*1) fi […] (*1).
                           
                        
            5.1.3.   Dwar l-isforzi konġunti preżunti ta’ kummerċjalizzazzjoni
      
      
                  (163)
               
               
                  Bħall-Italja, it-Trust tqis li kwalunkwe sforz konġunt ta’ kummerċjalizzazzjoni mwettaq minn SEA/SEAH u minn Airport Handling, jekk it-tali sforz jista’ jintwera bil-provi, ikun irrilevanti għall-valutazzjoni tal-kontinwità ekonomika.
               
            
                  (164)
               
               
                  Barra minn hekk, it-Trust tqis li l-fatt li SEA setgħet iddikjarat pubblikament u/jew ikkomunikat lit-trasportaturi li l-grupp kellu l-ħsieb li jkompli bl-operazzjonijiet ta’ servizzi fuq l-art hu irrilevanti għall-finijiet tal-investigazzjoni peress li l-ħolqien u l-kapitalizzazzjoni ta’ Airport Handling kienu magħrufa għall-Kummissjoni mill-2013.
               
            5.1.4.   Dwar is-sehem mis-suq mistenni ta’ Airport Handling
      
      
                  (165)
               
               
                  Skont it-Trust, il-fatt li Airport Handling tista’ takkwiżixxi preżenza sinifikanti fis-suq għas-servizzi fuq l-art fl-ajruporti ta’ Milan ma jirriżultax mit-trasferiment ta’ xi ass mingħand SEAH lil Airport Handling, iżda mill-kuntest partikolari tal-ajruporti ta’ Milan u mill-mudelli kummerċjali li jimxu fuqhom il-fornituri differenti ta’ servizzi.
               
            
                  (166)
               
               
                  Fil-fehma tat-Trust, il-fatt li kumpanija li toħroġ mis-suq u operatur ieħor (li jkun għadu kif daħal jew operatur diġà eżistenti) jiggwadanjaw ishma simili mis-suq hu fenomenu li s-swieq josservaw fuq bażi regolari, u hu r-riżultat ta’ elastiċità inkroċjata bejn l-intrapriżi kompetituri. F’suq ipotetiku b’żewġ intrapriżi A u B biss, hu probabbli li, jekk il-kumpanija A tfalli, il-klijenti u s-sehem mis-suq tagħha jittrasferixxu għall-intrapriża B, mingħajr ebda rabta legali jew fattwali bejn iż-żewġ intrapriżi. Fil-każ tal-ajruporti ta’ Milan, hu minnu li joperaw iktar minn żewġ fornituri ta’ servizzi fuq l-art, iżda skont it-Trust sal-lum tnejn biss minn dawk l-operaturi ffokaw il-mudell kummerċjali tagħhom fuq l-ajruporti ta’ Milan. L-ishma simili mis-suq jistgħu fil-fehma tat-Trust ikunu ġġustifikati b’referenza għall-fatt li Airport Handling hi l-uniku fornitur ta’ servizz li organizza l-attività tiegħu fl-ajruporti ta’ Milan bħala fornitur-hub, biex jissodisfa l-parti l-kbira tad-domanda tat-trasportaturi u jipprovdi servizzi ta’ kwalità għolja.
               
            
                  (167)
               
               
                  Skont it-Trust, ir-raġunament tal-Kummissjoni hu ċirkolari: Jew is-sehem mis-suq li Airport Handling kienet mistnennija tilħaq fl-ajruporti ta’ Milan, kif stmat mill-pjan ta’ direzzjoni tan-negozju, mhuwiex realistiku u, għalhekk, l-injezzjoni ta’ kapital f’Airport Handling tkun issarraf f’għajnuna mill-Istat, jew inkella s-sehem mis-suq fil-fatt hu realistiku, iżda f’dak il-każ il-fatt li Airport Handling setgħet tikseb dak is-sehem mis-suq hu rilevanti għall-kwistjoni ta’ kontinwità ekonomika.
               
            5.1.5.   Dwar l-użu tal-assi ta’ SEAH minn Airport Handling
      
      
                  (168)
               
               
                  It-Trust tisħaq li l-proċedura tal-offerti għall-bejgħ tal-assi ta’ SEAH ma ntlaqgħetx peress li l-ebda offerent ma esprima interess fix-xiri tal-lottijiet offruti għall-bejgħ.
               
            
                  (169)
               
               
                  Skont Airport Handling, ir-raġuni ewlenija għal dan hu li l-assi ta’ SEAH huma obsoleti u, għalhekk, ma jidhrux attraenti għas-suq. Tabilħaqq, it-Trust tiddikjara li mill-iktar […] (*1) komponent ta’ valur (jiġifieri […] (*1)), madwar […] (*1) assi biss inxtraw minn SEAH wara l-31 ta’ Diċembru 2006. Ħafna mill-assi jkunu eqdem minn 15-il sena, u dan jikkaġuna diffikultajiet sinifikanti fil-kisba tal-parts tal-bdil u, konsegwentement, fl-iżgurar tal-livelli meħtieġa ta’ prestazzjoni.
               
            
                  (170)
               
               
                  It-Trust fakkret ukoll li Airport Handling ma offrietx fl-offerta għall-bejgħ tal-assi ta’ SEAH. Madankollu, hi tqis li l-akkwiżizzjoni minnha tal-assi ma tkunx tikkostitwixxi prova ta’ kontinwità ekonomika ma’ SEAH.
               
            
                  (171)
               
               
                  It-Trust issottomettiet ukoll li Airport Handling bħalissa qed tuża l-assi ta’ SEAH b’kuntratti bilaterali ffirmati fl-1 ta’ Settembru 2014. Skont it-Trust, il-kuntratt ġie nnegozjat f’kondizzjonijiet ta’ kompetizzjoni ġusta minn SEAH u mit-Trustee fil-perjodu bejn id-data tal-istabbiliment tat-Trust (it-30 ta’ Ġunju 2014) u d-data tat-trasferiment propju tal-parteċipazzjoni ta’ SEA f’Airport Handling lit-Trust (is-27 ta’ Awwissu 2014).
               
            
                  (172)
               
               
                  Inġiebu tibdiliet sinifikanti fil-kuntratt mit-Trustee, bħal:
                  
                              —
                           
                           
                              il-verifika tal-valur tas-suq tat-tariffa tal-lokazzjoni minn espert indipendenti maħtur b’mod konġunt minn Airport Handling u minn SEAH, biex jiġi żgurat li Airport Handling ħallset tariffa orjentata lejn is-suq għall-użu tal-assi ta’ SEAH;
                           
                        
                              —
                           
                           
                              l-aġġustament ta’ dik it-tariffa tal-lokazzjoni fil-każ ta’ devjazzjoni ta’ iktar minn 10 % mit-tariffa tal-lokazzjoni indikata mill-espert indipendenti;
                           
                        
                              —
                           
                           
                              it-titwil tal-kuntratt sal-31 ta’ Awwissu 2015, biex dan jiġi konformi mal-prattika kummerċjali normali;
                           
                        
                              —
                           
                           
                              il-possibbiltà ta’ sullokazzjoni tat-tagħmir lil partijiet terzi;
                           
                        
                              —
                           
                           
                              kundizzjoni li l-manutenzjoni ta’ rutina u għall-ħsarat tiġġarrab minn Airport Handling, filwaqt li l-manutenzjoni straordinarja taqa’ taħt ir-responsabbiltà ta’ SEAH.
                           
                        
            
                  (173)
               
               
                  It-Trust fakkret li t-tariffa tal-lokazzjoni kienet ġiet stabbilita fuq il-bażi ta’ valwazzjonijiet indipendenti minn esperti differenti u, għalhekk, kienet tirrifletti l-prezz tas-suq.
               
            
                  (174)
               
               
                  It-Trust issottomettiet ukoll li Airport Handling diġà kienet implimentat proċeduri għax-xiri mingħand partijiet terzi ta’ sehem sinifikanti ta’ assi ([…] (*1) %) meħtieġ biex jitmexxa n-negozju, biex jiġu sostitwiti l-assi meħuda b’lokazzjoni mingħand SEAH fl-iskadenza tal-kuntratt ta’ lokazzjoni. F’dan is-sens:
                  
                              —
                           
                           
                              fis-26 ta’ Novembru 2014, il-Bord tad-Diretturi ta’ Airport Handling ħa impenn li jniedi proċedura tal-offerti għat-tiġdid tal-assi meħuda b’lokazzjoni mingħand SEAH, għal valur totali stmat ta’ madwar EUR […] (*1);
                           
                        
                              —
                           
                           
                              dawk il-proċeduri tal-offerti (kollha apparti waħda li fiż-żmien li fihom ġew sottomessi l-kummenti tat-Trust dwar id-deċiżjoni tal-ftuħ tal-2014 kienet għadha fil-fażi tal-bidu tagħha) ġew konklużi fil-bidu ta’ Jannar 2015 u Airport Handling diġà kienet approvat l-ewwel ordni għax-xiri ta’ madwar […] (*1) % tal-assi (inklużi […] (*1)) fil-11 ta’ Frar 2015. Skont it-Trust, it-tieni ordni tista’ ssir f’qasir żmien, soġġetta għas-sejba ta’ forom alternattivi ta’ finanzjament jew ta’ provvista peress li r-riżultati tal-proċedura tal-għażla wrew żieda sinifikanti fil-kostijiet tat-tagħmir il-ġdid.
                           
                        
            5.1.6.   Dwar it-twaqqit u l-loġika tal-operazzjoni
      
      
                  (175)
               
               
                  Skont it-Trust, konklużjoni li l-ħolqien ta’ sussidjarja ġdida tas-servizzi fuq l-art minn SEA għandu l-għan li jevita l-ordni ta’ rkupru hi l-istess bħal dikjarazzjoni li deċiżjoni negattiva dwar għajnuna mill-Istat tipprevjeni lill-benefiċjarju tal-għajnuna allegata milli jkompli bin-negozju tiegħu bil-kundizzjonijiet il-ġodda.
               
            5.1.7.   Dwar l-azzjonijiet meħuda mit-Trustee biex tiġi żgurata diskontinwità ekonomika
      
      
                  (176)
               
               
                  It-Trust tindika li fl-1 ta’ Awwissu 2014, it-Trustee u SEA kkonkludew Protokoll biex it-Trustee tkun tista’ tibda twettaq ċerti funzjonijiet li jmexxu u jissorveljaw l-operazzjoni ta’ Airport Handling matul ix-xhur ta’ Lulju u ta’ Awwissu 2014.
               
            
                  (177)
               
               
                  F’dak l-istadju, minbarra l-miżuri meħuda f’konsultazzjoni ma’ SEAH rigward il-lokazzjoni tal-assi ta’ SEAH u l-perizja, it-Trustee talbet u kisbet mingħand SEA r-riżorsi finanzjarji meħtieġa biex twettaq il-ħidma tagħha b’indipendenza sħiħa minn din tal-aħħar. Barra minn hekk, it-Trustee saħqet biex SEA terġa’ tiddefinixxi l-kuntratti ta’ servizz tagħha ma’ Airport Handling, identifikat konsulent ġenerali ġdid għal Airport Handling u talbet tibdiliet fl-ordinamenti ta’ Airport Handling biex tiżgura l-awtonomija sħiħa tal-kumpanija.
               
            
                  (178)
               
               
                  Wara t-trasferiment tal-parteċipazzjoni ta’ SEA lit-Trust, fis-27 ta’ Awwissu 2014 it-Trustee ħatret Bord tad-Diretturi ġdid.
               
            
                  (179)
               
               
                  It-Trustee aċċertat ukoll li l-Bord il-ġdid:
                  
                              —
                           
                           
                              talab lill-membri tal-Bord tad-Diretturi ta’ Airport Handling biex iħejju u jfornu valutazzjoni sħiħa tan-negozju biex jiġi żgurat li ma jkun ġie adottat ebda att li jkun inkompatibbli mar-rekwiżit ta’ diskontinwità ekonomika;
                           
                        
                              —
                           
                           
                              talbet l-implimentazzjoni ta’ proċeduri biex:
                              
                                          —
                                       
                                       
                                          jiżgura, fost l-oħrajn, li ma kien hemm ebda att legali fis-seħħ bejn SEAH u Airport Handling dwar il-provvista ta’ oġġetti, ta’ proprjetà mobbli u/jew immobbli, ta’ kuntratti ma’ linji tal-ajru u/jew ta’ fornituri ta’ oġġetti u ta’ servizzi b’rabta mal-attivitajiet ta’ servizzi fuq l-art;
                                       
                                    
                                          —
                                       
                                       
                                          jivverifika li Airport Handling timplimenta l-proċeduri u l-kontrolli neċessarji biex tevita milli l-kumpanija tibbenefika minn informazzjoni kummerċjali indebita miżmuma minn SEA li tista’ tkun ta’ benefiċċju għal Airport Handling meta mqabbla ma’ kompetituri f’kuntratti ta’ akkwiżizzjoni jew ta’ manutenzjoni ma’ trasportaturi jew li hi rilevanti għall-ippożizzjonar ta’ Airport Handling fis-suq tas-servizzi fuq l-art;
                                       
                                    
                        
                              —
                           
                           
                              jieħu nota tal-karigi eżistenti, billi jintegra l-funzjonijiet superjuri fejn dawn jitqiesu insuffiċjenti (primarjament id-Direttorat Legali u tar-Riżorsi);
                           
                        
                              —
                           
                           
                              jimmodifika l-governanza ta’ Airport Handling li tiddelega lis-CEO, li hu membru tat-Trustee, Trustee) setgħat estensivi ta’ teħid ta’ deċiżjonijiet;
                           
                        
                              —
                           
                           
                              jivvaluta u jikkonferma b’mod provviżorju lid-Direttur Ġenerali;
                           
                        
                              —
                           
                           
                              jiddeċiedi li Airport Handling jenħtieġ li jkollha s-sit web tagħha stess;
                           
                        
                              —
                           
                           
                              jieħu impenn favur negozjati intensivi ma’ SEAH għal reviżjoni dettaljata tal-kuntratti ta’ servizz eżistenti bejn Airport Handling u SEA bl-għan li jiġi żgurat li s-servizzi kollha jkunu disponibbli fl-aħjar kundizzjonijiet possibbli u jikseb il-possibbiltà ta’ twaqqif tas-servizz mingħajr penali jekk u meta Airport Handling tiddeċiedi li tagħmel użu minn strutturi interni jew minn approċċ differenti u minn fornituri iktar konvenjenti;
                           
                        
                              —
                           
                           
                              jikkomunika lill-klijenti, lill-fornituri u lill-awtorità kompetenti (ENAC) it-tibdil fil-kontroll tal-kumpanija.
                           
                        
            
                  (180)
               
               
                  Barra minn hekk, it-Trustee ħadet miżuri biex tiżgura diskontinwità ekonomika. Fil-qosor, dawk il-proċeduri jkopru:
                  
                              —
                           
                           
                              l-elenkar tal-operazzjonijiet meqjusa rilevanti biex tiġi żgurata diskontinwità ekonomika;
                           
                        
                              —
                           
                           
                              l-evalwazzjoni u l-approvazzjoni ta’ dawk l-operazzjonijiet;
                           
                        
                              —
                           
                           
                              il-fluss ta’ informazzjoni lill-Bord;
                           
                        
                              —
                           
                           
                              il-proċeduri li jikkonċernaw il-ġestjoni, is-separazzjoni u l-ħżin ta’ informazzjoni li tista’ tkun rilevanti għad-diskontinwità ekonomika.
                           
                        
            
                  (181)
               
               
                  Skont it-Trust, dawk il-proċeduri interni ġew spjegati f’żewġ sessjonijiet ta’ taħriġ għall-maniġment superjuri u medju ta’ Airport Handling rispettivament.
               
            5.1.8.   Dwar l-imputabbiltà tal-miżuri lill-Istat
      
      
                  (182)
               
               
                  Skont it-Trust, fil-perjodu Ġunju – Awwissu 2014, l-awtoritajiet Taljani ma eżerċitawx influwenza diretta fuq SEA u fuq id-deċiżjoni ta’ din li tinvesti f’Airport Handling. Qatt ma kien ikun hemm xi indikazzjoni, diretta jew indiretta, li setgħet twassal biex jitqajjem anki l-iktar dubju remot li d-deċiżjoni ta’ stabbiliment u/jew ta’ kapitalizzazzjoni ta’ Airport Handling kienet tiddependi mill-awtoritajiet Taljani.
               
            5.1.9.   Dwar il-pjan ta’ direzzjoni tan-negozju ta’ Airport Handling u l-konformità mal-prinċipju tal-investitur f’ekonomija tas-suq
      
      
                  (183)
               
               
                  Skont it-Trust, ma hemm ebda kontinwità bejn SEAH u Airport Handling, u għalhekk kwalunkwe investitur privat kien jikkunsidra l-fraġilità tal-valutazzjoni tal-Kummissjoni fid-deċiżjoni tal-ftuħ tal-2014 u ma kienx ikun influwenzat minn dik il-valutazzjoni fid-deċiżjoni tiegħu li jinvesti f’Airport Handling.
               
            
                  (184)
               
               
                  It-Trust iċċarat li sadanittant il-pjan ta’ direzzjoni tan-negozju ta’ Novembru 2013 ippreżentat b’mod inizjali lill-Kummissjoni kien ġie rfinat. Għaldaqstant, il-pjan ta’ direzzjoni tan-negozju fuq il-bażi tad-deċiżjoni ta’ kapitalizzazzjoni ta’ Airport Handling kien il-pjan ta’ direzzjoni tan-negozju ta’ Awwissu 2014 adottat mill-Bord tad-Diretturi ta’ Airport Handling fis-26 ta’ Awwissu 2014.
               
            
                  (185)
               
               
                  Wara t-trasferiment tal-parteċipazzjoni ta’ SEA lit-Trust, it-Trustee pproċediet bil-verifika li l-pjan ta’ direzzjoni tan-negozju ta’ Airport Handling kien kredibbli. Skont it-Trust, il-Bord maħtur ġdid ta’ Airport Handling l-ewwel eżamina jekk il-pjan ta’ direzzjoni tan-negozju tas-6 ta’ Awwissu 2014 kienx affidabbli, u inkariga lil Boston Consulting Group (“BCG”) b’dan il-kompitu.
               
            
                  (186)
               
               
                  BCG irrapporta s-sejbiet tiegħu lil Airport Handling fl-14 ta’ Ottubru 2014. BCG wasal għall-konklużjoni li l-għan tal-pjan ta’ direzzjoni tan-negozju, jiġifieri EBIT fl-2017 ta’ EUR […] (*1), b’marġni ta’ […] (*1) %, kien raġonevoli u li l-livell ta’ devjazzjoni kien fil-parti l-kbira konformi jew ftit inqas mill-profittabilità medja ta’ kampjun sinifikanti ta’ kumpaniji pubbliċi u privati Ewropej oħra li joperaw fis-settur tas-servizzi fuq l-art. BCG ikkonferma wkoll il-validità tal-pjan ta’ direzzjoni tan-negozju ta’ Novembru 2013.
               
            5.1.9.1.   Dwar it-tnaqqis maħsub fil-forza tax-xogħol u l-gwadanji fl-effiċjenza
      
      
                  (187)
               
               
                  Skont it-Trust, Airport Handling hi ddeterminata li tforni effiċjenza u flessibilità massimi permezz ta’ […] (*1). Skont il-pjan ta’ direzzjoni tan-negozju tas-6 ta’ Awwissu 2014, Airport Handling hi mistennija timpjega […] (*1). Dan se jinkiseb bis-simplifikazzjoni tal-istrutturi ta’ koordinazzjoni u bl-introduzzjoni ta’ tagħmir performant ġdid u b’sistemi tal-kompjuter għall-ġestjoni tal-persunal, li se jippermettu biex Airport Handling ma tissostitwixxix il-persunal li tielaq.
               
            5.1.9.2.   Dwar il-gwadanji fl-effiċjenza marbuta ma’ fatturi speċifiċi għall-organizzazzjoni tax-xogħol
      
      
                  (188)
               
               
                  Skont it-Trust, grad saħansitra ikbar ta’ effiċjenza se jirriżulta mis-sensiela ta’ miżuri li ġejja:
                  
                              —
                           
                           
                              
                                 Ottimizzazzjoni tas-sehem ta’ kuntratti b’terminu fiss u ta’ kuntratti part-time: l-effiċjenza hi stmata li ser tiżdied b’madwar […] (*1)% diġà fl-2015; u flimkien ma’ […] (*1) tiżdied bi […] (*1) % addizzjoanli sal-2017;
                           
                        
                              —
                           
                           
                              
                                 Definizzjoni aħjar tal-programm ta’ ħidma: il-kuntratt tax-xogħol applikat minn Airport Handling jipprevedi […] (*1) mill-kuntratt li SEAH applikat għall-impjegati tagħha. Dan jippermetti li jiġi ffrankat […] (*1) % fir-rigward tan-numru ta’ impjegati mħaddma. Barra minn hekk, il-ħin tax-xogħol ta’ kull jum tal-persunal full-time kien […] (*1), b’impatt fuq il-ħtiġijiet ta’ persunal ta’ […] (*1) %. Bit-tiġdid tal-ftehim kollettiv, mistenni matul l-2015, […] (*1) ulterjuri. Barra minn hekk, Airport Handling biħsiebha tottimizza l-użu tar-riżorsi billi tintroduċi strumenti bħax-xogħol f’xiftijiet u kuntratti b’modulazzjoni tal-iskeda ta’ kull jum u ta’ kull ġimgħa skont ir-rekwiżiti attwali f’konformità mal-possibbiltajiet il-ġodda offruti mill-ftehimiet kollettivi f’livell nazzjonali. Dawn il-mekkaniżmi se jippermettu lil Airport Handling iżżid l-effiċjenza għal mill-inqas […] (*1) % ulterjuri;
                           
                        
                              —
                           
                           
                              
                                 L-adattament tal-istruttura organizzazzjonali biex ir-riżorsi jintużaw b’mod effettiv minn […] (*1): diġà mill-2015, ser ikun hemm żieda fl-effiċjenza li tirriżulta mill-aġġornar staġjonali tal-matriċijiet fil-funzjoni ta’ tkabbir tat-traffiku u bir-ridistribuzzjoni tal-liv fuq disa’ perjodi li tinvolvi […] (*1). L-ispejjeż iffrankati stmati ser ilaħħqu ma’ […] (*1) %;
                           
                        
                              —
                           
                           
                              
                                 Ottimizzazzjoni tal-kapaċità tal-persunal eżistenti: l-użu progressiv ta’ […] (*1) ser iwassal għal żieda pożittiva ta’ 0,5 % fl-effiċjenza produttiva. It-tnaqqis tal-karigi għal […] (*1), xi ħaġa diġà parzjalment imwettqa ([…] (*1) u parzjalment taħt implimentazzjoni matul l-2015 ([…] (*1)), ser ikompli jikkontribwixxi biex tiżdied l-effiċjenza.
                           
                        
                              —
                           
                           
                              
                                 Ekonomiji ta’ skala li jirriżultaw mit-traffiku ogħla: iż-żieda fit-traffiku tal-klijenti eżistenti u l-ikkuntrattar ma’ trasportaturi ġodda, anki dawk li ma joperawx fl-eqqel ħinijiet, se tippermetti t-titjib tal-fatturi ta’ saturazzjoni tal-persunal b’effett f’termini tal-effiċjenza produttiva ta’ + […] (*1) % fl-2017.
                           
                        
                              —
                           
                           
                              
                                 Aġġustament strutturali fil-proċessi industrijali: it-Trust semmiet ir-rotot li ġejjin previsti għat-trawwim tal-effiċjenza: ippjanar u organizzazzjoni aħjar tax-xogħol, investimenti f’soluzzjonijiet tekniċi biex tkun tista’ ssir awtomatizzazzjoni parzjali jew totali ta’ ċerti attivitajiet, irbit tan-nefqa fuq il-forza tax-xogħol mal-outputs u mal-eżiti kummerċjali. Rigward l-ippjanar tax-xogħol, it-Trust indikat li Airport Handling kienet ipprevediet investimenti f’sistemi informatiċi ġodda għall-ġestjoni tal-persunal u għall-allokazzjoni għax-xiftijiet li jwasslu għal użu iktar razzjonali tar-riżorsi b’effiċjenza ta’ […] (*1) %. Barra minn hekk, Airport Handling bdiet bi proċess ta’ akkwiżizzjoni ta’ tagħmir ġdid mgħammar b’sistemi moderni ta’ ġeolokazzjoni. L-effiċjenzi fir-rigward tal-użu tal-persunal huma stmati għal […] (*1) %.
                           
                        
            
                  (189)
               
               
                  Skont it-Trust, ir-riżultati miksuba minn Airport Handling fl-ewwel xhur tal-operat tagħha jippermettu lill-Kummissjoni tivverifika ex post li s-suppożizzjonijiet fil-pjan ta’ direzzjoni tan-negozju kienu solidi. It-Trust indikat ir-riżultati tal-ewwel erba’ xhur ta’ attività, li wrew […] (*1) EBIT ta’ EUR […] (*1) u […] (*1) ta’ EUR […] (*1) meta mqabbla mal-previżjonijiet tal-pjan ta’ direzzjoni tan-negozju tas-6 ta’ Awwissu 2014. Din it-tendenza pożittiva kienet ir-riżultat ta’ […] (*1) dħul (EUR […] (*1)) u […] (*1) kostijiet (EUR […] (*1)).
               
            5.2.   Kummenti minn SEAH (f’likwidazzjoni)
      
      5.2.1.   Dwar l-assi ta’ SEAH
      
      
                  (190)
               
               
                  Skont SEAH, it-tagħmir tas-servizzi fuq l-art kellu valur kontabilistiku ta’ EUR […] (*1) qabel id-dħul ta’ SEAH f’likwidazzjoni. L-età medja ta’ dawn l-assi kienet ta’ […] (*1). Mill-madwar […] (*1) oġġett ta’ valur ogħla […] (*1) tagħmir ħlief […] (*1)), […] (*1) biss kienu nxtraw wara l-31 ta’ Diċembru 2006.
               
            
                  (191)
               
               
                  Meta SEAH tqiegħdet f’likwidazzjoni, l-uniċi assi oħra tal-kumpanija kienu jikkonsistu f’kapital operatorju relatat man-negozju li twaqqaf fl-1 ta’ Settembru 2014. Barra minn hekk, kienu preżenti ċerti […] (*1). Sadanittant dawk il-pożizzjonijiet kienu ġew illikwidati. Għaldaqstant, skont SEAH, il-likwidatur jista’ jibbaża biss fuq il-bejgħ tat-tagħmir tas-servizzi fuq l-art biex jiffinanzja l-kostijiet tal-likwidazzjoni u kwalunkwe dejn residwu ieħor.
               
            5.2.2.   Dwar il-proċedura tal-offerti għall-bejgħ tal-assi ta’ SEAH
      
      
                  (192)
               
               
                  Wieħed mill-kompiti ewlenin tal-likwidatur kien li jlesti proċedura tal-offerti miftuħa, pubblika u nondiskriminatorja għall-bejgħ tal-assi ta’ SEAH diġà mnedija qabel id-dħul tal-kumpanija fi proċedimenti ta’ likwidazzjoni.
               
            
                  (193)
               
               
                  Skont SEAH, l-assi ġew raggruppati f’disa’ gruppi li inkludew assi kumplimentari ta’ valuri differenti, u b’awtonomija funzjonali. L-objettiv kien li tiġi ggarantita parteċipazzjoni usa’ fil-proċedura tal-offerti. Id-distribuzzjoni tal-assi fi gruppi kellha l-għan li tindirizza r-rekwiżiti tas-suq, kif identifikati fuq il-bażi tal-attività ta’ fornituri ewlenin tas-servizzi fuq l-art fl-ajruporti Taljani. L-informazzjoni disponibbli turi li l-proċedura tal-bejgħ kienet ristretta għall-fornituri ta’ servizzi fuq l-art, għall-operaturi ta’ ajruporti, għat-trasportaturi tal-ajru, għall-manifatturi tat-tipi ta’ tagħmir mibjugħ, għar-rivendituri u għall-kumpaniji ta’ lokazzjoni. Barra minn hekk, ġew stabbiliti ċerti rekwiżiti minimi tas-solvenza, li b’mod partikolari jikkonċernaw (i) fatturat ta’ mill-inqas EUR 1 miljun għal kull grupp ta’ assi li għalih kien biħsiebhom jissottomettu offerta; (ii) assi netti ta’ mill-inqas EUR 1 miljun jew EUR 2 miljuni fil-każ li x-xerrejja potenzjali joffru għal iktar minn grupp wieħed; (iii) proporzjon tad-dejn għall-assi totali mhux ogħla minn 3. Is-sejħa għall-offerti ma stabbilixxiet ebda kriterju tal-għażla għajr ir-rekwiżiti obbligatorji stipulati hawn fuq.
               
            
                  (194)
               
               
                  SEAH tinnota li ebda offerent potenzjali ma esprima interess fl-akkwiżizzjoni ta’ dawk l-assi. L-uniċi talbiet għal informazzjoni kienu jiġu sottomessi barra mill-qafas tal-proċedura minn partijiet interessati fl-akkwiżizzjoni ta’ ċerti assi biss, madankollu bi prezzijiet ferm inqas minn dawk stabbiliti mill-esperti indipendenti. SEAH issottomettiet ukoll li Airport Handling kienet esprimiet interess biex takkwiżixxi l-assi inkwistjoni iżda ma kinitx għamlet offerta. Il-Kummissjoni tinnota li l-awtoritajiet Taljani diġà kienu ddikjaraw fis-27 ta’ Novembru 2013, meta kkonsultaw lill-Kummissjoni dwar il-pjan ta’ SEA li tillikwida lil SEAH, tistabblixxi lil Airport Handling u tipprovdiha bil-kapital, li Airport Handling ma kinitx se tieħu sehem fil-proċedura tal-bejgħ u għalhekk ma kinitx se tissottometti xi offerta f’dik il-proċedura.
               
            
                  (195)
               
               
                  Wara t-tentattiv li ma rnexxiex ta’ bejgħ tal-assi ta’ SEAH, il-likwidatur kompla billi kkuntattja lill-operaturi ewlenin fis-settur biex jiddiskutu l-possibbiltà ta’ bejgħ ta’ dawk l-assi u l-kundizzjonijiet li jistgħu japplikaw għat-tali bejgħ.
               
            5.2.3.   Dwar il-valwazzjoni tal-assi
      
      
                  (196)
               
               
                  SEAH fakkret li qabel id-dħul ta’ SEAH f’likwidazzjoni, il-Bord tad-Diretturi tagħha kien għażel lil IMQ bħala espert indipendenti inkarigat bil-valwazzjoni tal-assi. Il-valwazzjoni ġiet ipprovduta fil-25 ta’ Ġunju 2014 u pproponiet tariffa tal-lokazzjoni ta’ EUR […] (*1) fis-sena, bħala valur ikkunsidrat konformi mal-kundizzjonijiet tas-suq. Fl-1 ta’ Settembru 2014, SEAH inkarigat lil E&Y bit-tieni valwazzjoni tal-assi. Fuq talba mit-Trustee, SEAH u t-Trustee inkarigaw lil E&Y b’mod konġunt bil-forniment tat-tali tieni valwazzjoni. Imbagħad E&Y ipproponiet tariffa tal-lokazzjoni ta’ EUR 1,4 miljun fis-sena.
               
            
                  (197)
               
               
                  SEAH żiedet li bħalissa Airport Handling tuża l-assi ta’ SEAH taħt kuntratt ta’ lokazzjoni u hi responsabbli għall-manutenzjoni tagħhom (il-kostijiet tal-manutenzjoni huma stmati għal EUR […] (*1) fis-sena).
               
            5.2.4.   Dwar il-kuntratt ta’ lokazzjoni
      
      
                  (198)
               
               
                  Skont SEAH, qabel il-konklużjoni tiegħu, il-kuntratt ta’ lokazzjoni kien soġġett għal negozjati intensi bejn il-partijiet, mingħajr ebda interferenza minn SEA. SEAH iddikjarat li l-konklużjoni tal-kuntratt ta’ lokazzjoni hi kundizzjoni obbligatorja għaż-żamma tal-valur tal-assi fid-dawl tat-tneħħija tagħhom. Fin-nuqqas tal-kuntratt ta’ lokazzjoni ma’ Airport Handling, SEAH kien ikollha tneħħi t-tagħmir mill-bini tal-ajruport u għalhekk iġġarrab kostijiet sinifikanti relatati mat-trasport u mal-manutenzjoni.
               
            
                  (199)
               
               
                  SEAH iddikjarat ukoll li, minħabba l-iskadenza tal-kuntratt ta’ lokazzjoni fil-31 ta’ Awwissu 2015, il-likwidatur kien qed jikkunsidra għażliet għat-tneħħija tal-assi. SEAH tindika li bejgħ tal-assi lil Airport Handling ladarba jkunu tneħħew id-dubji tal-Kummissjoni dwar il-kontinwità ekonomika jkun jippermetti lil SEAH timmassimizza l-valur ta’ dawk l-assi fil-proċedura ta’ likwidazzjoni.
               
            5.3.   Kummenti minn SEA
      
      5.3.1.   Dwar il-kontinwità ekonomika
      
      
                  (200)
               
               
                  Fil-fehma ta’ SEA, il-ġurisprudenza kkwotata fid-deċiżjoni tal-ftuħ tal-2014 tvarja b’mod kemxejn sinifikanti mill-każ inkwistjoni.
               
            
                  (201)
               
               
                  L-ewwel nett, il-ġurisprudenza tkun tirreferi b’mod esklussiv għal sitwazzjonijiet ikkaratterizzati mill-preżenza ta’ trasferiment tal-assi mill-benefiċjarju tal-għajnuna għal kumpanija maħluqa ġdida. Essenzjalment il-ġurisprudenza tkun tikkonċerna każijiet li fihom l-intrapriża li kienet ibbenefikat mill-għajnuna inkompatibbli mill-Istat u li ma kinitx f’pożizzjoni li tħallas lura t-tali vantaġġ tkun stabbilixxiet intrapriża li fiha ttrasferixxiet parti mill-attivitajiet tagħha. It-tieni, fil-każijiet kollha kkwotati mill-Kummissjoni, it-trasferiment bejn il-benefiċjarju u l-intrapriża l-ġdida kien jikkonċerna assi ta’ valur sinifikanti (attivitajiet, faċilitajiet, oġġetti, proprjetà, trademarks, drittijiet ta’ proprjetà industrijali).
               
            
                  (202)
               
               
                  Skont SEA, il-karatteristiċi ta’ dan il-każ wasslu għall-konklużjoni li Airport Handling ma setgħetx tkompli tgawdi mill-vantaġġ kompetittiv marbut mal-għajnuna preżunta riċevuta minn SEAH, peress li din ma kinitx akkwiżixxiet xi ass mingħand SEAH. Minflok, il-vantaġġ kompetittiv allegat mogħti lil SEAH kien jiġi tterminat mal-likwidazzjoni tal-kumpanija u għalhekk ma setax jiġi ttrasferit.
               
            
                  (203)
               
               
                  SEA tfakkar li fid-deċiżjoni ta’ rkupru tal-2012, il-Kummissjoni kkonkludiet li l-vantaġġ kompetittiv allegat mogħti lil SEAH kien jikkorrispondi għall-finanzjament tat-telf imġarrab mill-kumpanija, li kien iġġenerat primarjament minn kostijiet għoljin tal-persunal. Filwaqt li tfakkar li l-kostijiet tal-persunal għandhom impatt qawwi fuq l-istruttura tal-kostijiet tal-fornituri ta’ servizzi fuq l-art, tant li jammontaw għal bejn 65 % u 80 % tal-kostijiet totali, SEA tindika li, għall-kuntrarju ta’ dawk il-każijiet ikkwotati mill-Kummissjoni, dan il-każ la jikkonċerna t-trasferiment ta’ ishma jew t’assi meħtieġa biex tiġi eżerċitata (jew, iktar minn hekk, biex titkompla) l-attività ta’ SEAH u lanqas operazzjoni bl-għan li tipproteġi l-assi tal-benefiċjarju u, għalhekk, tevita l-ordni ta’ rkupru.
               
            
                  (204)
               
               
                  Skont SEA, jenħtieġ li jingħad li peress li l-vantaġġ idderivat mill-għajnuna mill-Istat allegata riċevuta minn SEAH intuża biex ikopri telf li rriżulta minn kostijiet lavorattivi eċċessivi, it-tali vantaġġ ċertament li kien itterminat mal-likwidazzjoni tal-kumpanija u mas-sensja tal-ħaddiema. Fid-dawl tal-fatt li l-eks impjegati ta’ SEAH imbagħad ġew irreklutati minn Airport Handling b’kundizzjonijiet formalment u sostanzjalment differenti ma jistax ibiddel b’mod materjali din il-konklużjoni.
               
            
                  (205)
               
               
                  SEA żżid li, anki li kieku kellu jiġi aċċettat li n-nuqqas ta’ trasferiment ta’ assi minn SEAH lil Airport Handling ma kienx biżżejjed biex tinstilet konklużjoni dwar l-assenza ta’ kontinwità ekonomika, iċ-ċirkustanzi tat-tranżazzjoni li huma l-bażi tal-ħolqien ta’ Airport Handling, meqjusa fis-sħuħija tagħhom, ma jistgħux jitqiesu li kellhom l-effett ta’ ċirkomvenzjoni tal-ordni ta’ rkupru.
               
            
                  (206)
               
               
                  Skont SEA, id-deċiżjoni ta’ stabbiliment ta’ kumpanija ġdida ta’ servizzi fuq l-art li topera bil-kundizzjonijiet tas-suq f’kompetizzjoni ma’ fornituri oħra ta’ servizzi hi bbażata fuq loġika ekonomika u hi ġġustifikata minn mudell maniġerjali li jvarja b’mod sinifikanti minn dak tal-eks operatur SEAH ([…] (*1)) biex jitfittex objettiv ta’ profittabilità sostenibbli fit-terminu medju sa twil.
               
            
                  (207)
               
               
                  SEA tiddikjara li t-tħabbira ta’ SEAH li l-kumpanija kienet se twaqqaf l-operazzjonijiet fl-ajruporti ta’ Milan u t-tidħil f’likwidazzjoni ta’ SEAH ħolqu momentum ta’ kompetizzjoni effettiva fis-suq, li matulu t-trasportaturi tal-ajru li operaw fl-ajruporti ta’ Milan setgħu jagħżlu l-fornitur tas-servizzi fuq l-art fuq il-bażi ta’ evalwazzjoni komparattiva tal-offerti sottomessi minn fornituri differenti.
               
            
                  (208)
               
               
                  Skont SEA, kien wara dan il-proċess kompetittiv li Airport Handling irnexxielha tikkonkludi kuntratti ma’ trasportaturi tal-ajru, b’indipendenza sħiħa minn SEA. Tabilħaqq, ċerti trasportaturi, eks klijenti ta’ SEAH, iddeċidew li ma jużawx is-servizzi ta’ Airport Handling filwaqt li Airport Handling ikkonkludiet kuntratti ma’ trasportaturi li qabel ma kinux moqdija minn SEAH.
               
            
                  (209)
               
               
                  Barra minn hekk, skont SEA, fi ħdan it-tifsira tad-Direttiva tal-Kunsill 78/660/KEE (18) u 83/349/KEE (19) dwar il-kontijiet konsolidati, trasposti fil-leġiżlazzjoni Taljana bid-Digriet Leġiżlattiv Nru 127 tad-9 ta’ April 1991, fin-nuqqas ta’ kwalunkwe setgħa ta’ kontroll u ta’ mmaniġġjar minn SEA ta’ Airport Handling wara t-trasferiment tal-parteċipazzjoni ta’ din fit-Trust, Airport Handling m’għadhiex parti mill-grupp SEA għall-finijiet kontabilistiċi u għalhekk il-baġit tagħha mhuwiex ikkonsolidat ma’ dak ta’ SEA.
               
            
                  (210)
               
               
                  Barra minn hekk, biex jitħaffef id-dħul ta’ partijiet terzi fil-kapital ta’ Airport Handling, fis-26 ta’ Jannar 2015 SEA u t-Trustee ffirmaw “regolament ta’ implimentazzjoni skont l-Artikolu 20 tal-Att tat-Trust”, bl-għan li jagħtu lit-Trustee r-responsabbiltà li jfittxu investitur terz. It-Trustee u SEA ddeċidew li jaħtru lil BNP Paribas bħala konsulent indipendenti għall-assenjament.
               
            
                  (211)
               
               
                  BNP Paribas assistiet lil Airport Handling fit-tħejjija tal-offerta għall-bejgħ tal-ishma, daħlet f’kuntatt ma’ diversi investituri potenzjalment interessati biex jidħlu fil-kapital ta’ Airport Handling u organizzat laqgħat ma’ investituri potenzjali.
               
            
                  (212)
               
               
                  SEA żiedet li ladarba investitur privat ikun akkwista mill-inqas 30 % ta’ Airport Handling, SEA tikkunsidra li tfittex investituri interessati li jakkwistaw il-parteċipazzjoni azzjonarja ta’ maġġoranza fil-kumpanija.
               
            5.3.2.   Dwar ir-riżorsi tal-Istat u l-imputabbiltà lill-Istat
      
      
                  (213)
               
               
                  SEA hi tal-fehma li l-fatt li Airport Handling hi intrapriża pubblika mhuwiex biżżejjed biex jiġi konkluż li r-riżorsi tagħha huma riżorsi tal-Istat skont it-tifsira tal-Artikolu 107(1) tat-Trattat. Barra minn hekk, wara l-istabbiliment tat-Trust, ir-riżorsi finanzjarji ta’ Airport Handling mhumiex taħt il-kontroll ta’ SEA, u għalhekk ma jistax jiġi ddikjarat li dawn huma riżorsi tal-Istat skont it-tifsira tal-Artikolu 107(1) tat-Trattat.
               
            
                  (214)
               
               
                  F’dan ir-rigward, SEA żżid li:
                  
                              —
                           
                           
                              l-ewwel żieda fil-kapital, li tammonta għal EUR 3,7 miljun, ġiet approvata mil-laqgħa ġenerali tal-azzjonisti ta’ Airport Handling fis-27 ta’ Awwissu 2014. Fl-istess data, it-Trust ġiet vestita bil-parteċipazzjoni sħiħa ta’ SEA f’SEAH. F’dik id-data, it-Trustee saret, għall-finijiet legali kollha, l-azzjonist esklussiv ta’ Airport Handling;
                           
                        
                              —
                           
                           
                              dakinhar stess, it-Trustee, bħala l-azzjonist esklussiv ta’ Airport Handling, ħarġet 20 000 SFP għal valur totali ta’ EUR 20 miljun. L-SFPs ġew abbonati u tħallsu totalment minn SEA fit-28 ta’ Awwissu 2014.
                           
                        
            
                  (215)
               
               
                  SEA tisħaq li, mit-trasferiment tagħhom, ir-riżorsi finanzjarji ta’ Airport Handling baqgħu f’kull ħin taħt il-kontroll tat-Trustee, l-azzjonist esklussiv ta’ Airport Handling.
               
            
                  (216)
               
               
                  Fil-fehma ta’ SEA, dan ta’ hawn fuq juri li l-azzjonist pubbliku ta’ SEA (Muniċipalità ta’ Milan) ma jistax jeżerċita – b’mod dirett jew indirett – xi influwenza fuq l-użu ta’ strumenti finanzjarji fir-rigward ta’ Airport Handling u li matul id-durata tat-Trust, it-tali riżorsi se jibqgħu taħt il-kontroll tat-Trustee. Fi kwalunkwe każ, minħabba l-istabbiliment tat-Trust, SEA tilfet is-setgħa tagħha li taħtar il-membri tal-Bord tad-Diretturi ta’ Airport Handling.
               
            5.4.   Kummenti minn parti interessata
      
      
                  (217)
               
               
                  Il-Kummissjoni rċiviet kummenti mingħand parti interessata li talbet li la l-identità tagħha u lanqas il-kummenti tagħha ma jiġu żvelati lil xi parti terza.
               
            6.   KUMMENTI MILL-ITALJA DWAR IL-KUMMENTI TAL-PARTIJIET INTERESSATI
      
      
                  (218)
               
               
                  L-Italja kkummentat dwar l-osservazzjonijiet sottomessi fil-kuntest tal-investgazzjoni mit-Trust u minn SEA.
               
            
                  (219)
               
               
                  L-Italja sostniet bis-sħiħ l-osservazzjonijiet sottomessi mill-partijiet interessati msemmija hawn fuq u saħqet li dawn kienu evidenza, minn naħa, tan-nuqqas ta’ xi interferenza mill-awtoritajiet Taljani fl-attività ta’ SEA u fid-deċiżjoni ta’ din tal-aħħar li tinvesti f’Airport Handling, u, min-naħa l-oħra, li Airport Handling ma tkomplix l-attività ekonomika ta’ SEAH.
               
            7.   VALUTAZZJONI
      
      
                  (220)
               
               
                  F’dan il-każ, il-Kummissjoni kellha tivvaluta żewġ kwistjonijiet differenti: L-ewwel, it-trasferiment possibbli tal-obbligu ta’ rkupru li jirriżulta mid-deċiżjoni ta’ rkupru minn SEA Handling lil Airport Handling; it-tieni, l-għajnuna possibbli inerenti fl-injezzjoni ta’ kapital ta’ EUR 25 miljun ta’ SEA f’Airport Handling.
               
            7.1.   Il-kontinwità ekonomika u t-trasferiment tal-obbligu ta’ rkupru
      
      
                  (221)
               
               
                  Fuq il-bażi tal-ġurisprudenza stabbilita, l-għajnuna illegali u inkompatibbli trid tiġi rkuprata mill-intrapriżi li fil-fatt ibbenefikaw minnha (20).
               
            
                  (222)
               
               
                  Fil-każ ta’ benefiċjarji insolventi tal-għajnuna mill-Istat, l-obbligu ta’ rkupru jista’ jiġi ssodisfat bir-reġistrazzjoni tal-obbligazzjoni relatata mar-ripagament tal-għajnuna fl-iskeda ta’ obbligazzjonijiet, diment li l-benefiċjarju tal-għajnuna jitlaq mis-suq (21). Il-Qorti ddikjarat li “meta l-impriża benefiċjarja tal-għajnuna illegali tkun falluta, u kumpanija nħolqot sabiex tkompli parti mill-attivitajiet ta’ din l-impriża falluta, it-tkomplija ta’ din l-attività, mingħajr ma l-għajnuna kkonċernata tkun ġiet irkuprata kollha kemm hi, tista’ tkompli ttawwal id-distorsjoni tal-kompetizzjoni kkawżata mill-vantaġġ kompetittiv li din il-kumpanija tkun ibbenefikat minnu fis-suq meta mqabbla mal-kompetituri tagħha. Għaldaqstant, tali kumpanija maħluqa b’dan il-għan tista’, jekk dan il-vantaġġ jippersisti favuriha, tkun obbligata tirrimborsa l-għajnuna inkwistjoni. Dan huwa b’mod partikolari l-każ meta jiġi stabbilit li din il-kumpanija għadha effettivament tgawdi minn dan il-vantaġġ kompetittiv marbut mal-benefiċċju ta’ din l-għajnuna, b’mod partikolari, meta din tipproċedi għall-akkwist tal-attiv tal-kumpanija fi stralċ mingħajr ma tħallas, inkambju, prezz skont il-kundizzjonijiet tas-suq jew meta jiġi stabbilit li l-ħolqien ta’ tali kumpanija kellu l-effett li jiġi evitat l-obbligu li titħallas lura tal-imsemmija għajnuna”
                      (22).
               
            
                  (223)
               
               
                  Fil-kuntest tat-trasferiment tal-assi minn benefiċjarju tal-għajnuna għal kumpanija oħra li tkompli bl-attivitajiet ta’ dik ta’ qabilha, il-Qorti kkonfermat li l-fatturi li ġejjin jistgħu jittieħdu f’kunsiderazzjoni għall-valutazzjoni tal-kontinwità ekonomika bejn iż-żewġ kumpaniji (23): L-ambitu tat-trasferiment (assi u obbligazzjonijiet, il-kontinwità tal-forza tax-xogħol, assi raggruppati, eċċ.); il-prezz tat-trasferimenti; l-identità tal-azzjonisti jew tas-sidien tad-ditta akkwirenti u tad-ditta oriġinali; il-mument li fih isir it-trasferiment (wara l-bidu tal-investigazzjoni, it-tnedija tal-proċedura jew tad-deċiżjoni finali); u, finalment, il-loġika ekonomika tat-tranżazzjoni.
               
            
                  (224)
               
               
                  Skont il-ġurisprudenza, il-fatturi msemmija hawn fuq jistgħu jitqiesu sa gradi varji, skont il-karatteristiċi speċifiċi tal-każ inkwistjoni (24). Minn dan isegwi li l-Kummissjoni mhix meħtieġa tqis kull wieħed minn dawk il-fatturi, kif inhu muri mill-użu tal-espressjoni “jistgħu jittieħdu f’kunsiderazzjoni”
                      (25).
               
            
                  (225)
               
               
                  Biex jiġi deċiż jekk hemmx kontinwità ekonomika bejn SEAH u Airport Handling u jekk din tal-aħħar tistax tinżamm responsabbli għar-rimborż tal-għajnuna inkompatibbli mogħtija lil dik imsemmija l-ewwel, il-Kummissjoni applikat l-indikaturi msemmija hawn fuq għaċ-ċirkustanzi speċifiċi tal-każ inkwistjoni.
               
            7.1.1.   L-ambitu tat-trasferiment
      
      7.1.1.1.   Trasferiment tal-forza tax-xogħol u tal-kuntratti tax-xogħol
      
      
                  (226)
               
               
                  Wara li SEAH tqiegħdet f’likwidazzjoni, ħafna mill-eks impjegati tagħha reġgħu ġew impjegati minn Airport Handling, u inizjalment kienu jikkostitwixxu l-maġġoranza tal-forza tax-xogħol ta’ din tal-aħħar. Għaldaqstant, hu rilevanti li jiġi analizzat jekk din is-sitwazzjoni hix indikazzjoni ta’ ċirkomvenzjoni tad-deċiżjoni ta’ rkupru. Għal dak il-għan, jenħtieġ li jiġi vvalutat jekk il-proċess li wassal għal dak l-eżitu kienx isarraf fi trasferiment tal-forza tax-xogħol ta’ SEAH għal Airport Handling filwaqt li jinżammu l-karatteristiċi ewlenin tagħha. Dan hu dejjem iktar rilevanti peress li għal kumpanija tas-servizzi fuq l-art, il-forza tax-xogħol hi r-riżorsa primarja neċessarja biex topera (26).
               
            
                  (227)
               
               
                  Skont l-Italja, ma hemm ebda kontinwità tal-forza tax-xogħol bejn SEAH u Airport Handling peress li l-kuntratti tax-xogħol ġew itterminati minn SEAH u l-persunal reġa’ ġie impjegat minn Airport Handling b’kuntratti ġodda, fuq il-bażi ta’ kundizzjonijiet sostanzjalment differenti. Din il-fehma kienet sostnuta kemm minn Airport Handling kif ukoll minn SEA.
               
            
                  (228)
               
               
                  Fil-fehma tal-Italja, il-ftehim iffirmat minn SEA, minn SEAH u mit-trade unions fl-4 ta’ Novembru 2013 jenħtieġ li ma jitqiesx li ggarantixxa lill-eks impjegati ta’ SEAH id-drittijiet miksuba bil-kuntratti preċedenti ma’ SEAH. Tali ftehim ikun essenzjalment dokument programmatiku li mbagħad ġie sostitwit mill-ftehimiet iffirmati fl-4 ta’ Ġunju 2014. Ikun evidenti mit-test ta’ dawk il-ftehimiet li l-eks impjegati ta’ SEAH ma ġewx iggarantiti drittijiet miksuba preċedentement iżda minflok reġgħu ġew impjegati minn Airport Handling b’kundizzjonijiet ġodda.
               
            
                  (229)
               
               
                  Fuq il-bażi tal-informazzjoni miksuba fil-proċedura ta’ investigazzjoni formali, il-Kummissjoni vvalutat (i) il-proċess li bih sehem sinifikanti mill-forza tax-xogħol ta’ SEAH reġgħet ġiet impjegata minn Airport Handling, (ii) u l-ftehimiet mat-trade unions dwar l-impjegar mill-ġdid tal-forza tax-xogħol ta’ SEAH.
               
            
                  (230)
               
               
                  L-ewwel nett, rigward il-proċess, jenħtieġ li jiġi nnotat mill-bidu nett li ma kien hemm ebda trasferiment de jure tal-kuntratti tax-xogħol minn SEAH lil Airport Handling. Il-kuntratti ma’ SEAH ġew itterminati legalment u ġew konklużi kuntratti ġodda ma’ Airport Handling. Barra minn hekk, il-kuntratti tax-xogħol la kienu ttrasferiti b’mod awtomatiku u lanqas globali minn SEAH lil Airport Handling. Fil-fatt, ma seħħ ebda trasferiment affattu tal-kuntratti tax-xogħol. Minflok, l-eks kumpanija tterminat il-kuntratti tax-xogħol qabel l-impjegar mill-ġdid ta’ sehem mill-ħaddiema minn din tal-aħħar b’kundizzjonijiet differenti.
               
            
                  (231)
               
               
                  It-tieni, fir-rigward tal-ambitu tat-trasferiment, ta’ min jinnota dan li ġej: Fit-22 ta’ April 2014, meta SEAH nediet l-iskema ta’ mobilità tal-ħaddiema mogħtija s-sensja, il-forza tax-xogħol tagħha kienet tammonta għal […] (*1), ekwivalenti għal […] (*1) FTE. Id-data disponibbli turi li fil-31 ta’ Mejju 2015, wara li kienet ilha topera disa’ (9) xhur, Airport Handling kellha […] (*1) impjegati, li […] (*1) minnhom kienu eks impjegati ta’ SEAH. B’hekk, sa dak iż-żmien Airport Handling kienet ħadet taħt ir-responsabbiltà tagħha madwar […] (*1) % tal-impjegati ta’ SEAH. Għaldaqstant, it-trasferiment ma kienx komplut, u saħansitra lanqas komplut fil-prattika. Minkejja dan, għandu jiġi nnotat ukoll li l-forza tax-xogħol ta’ Airport Handling, tal-inqas fil-fażi bikrija wara l-bidu tal-operazzjonijiet, kienet tikkonsisti kważi esklussivament minn eks membri tal-persunal ta’ SEAH.
               
            
                  (232)
               
               
                  It-tielet, fir-rigward tal-kundizzjonijiet materjali tal-impjegar mill-ġdid, il-Kummissjoni tinnota li l-kuntratti ffirmati minn Airport Handling mal-eks impjegati ta’ SEAH varjaw kemm b’mod formali kif ukoll b’mod materjali mill-kuntratti preċedenti ma’ SEAH, b’mod partikolari għaliex kienu japplikaw kundizzjonijiet differenti rigward:
                  
                              —
                           
                           
                              tapplika […] (*1) għall-impjegati ta’ Airport Handling;
                           
                        
                              —
                           
                           
                              Airport Handling ma tapplikax il-[…] (*1) li tissupplimenta l-ftehim kollettiv nazzjonali ta’ xogħol;
                           
                        
                              —
                           
                           
                              It-tibdiliet materjali fil-kundizzjonijiet tax-xogħol jinkludu:
                              
                                          —
                                       
                                       
                                          […] (*1);
                                       
                                    
                                          —
                                       
                                       
                                          […] (*1), li SEAH kienet tapplika għall-impjegati tagħha;
                                       
                                    
                                          —
                                       
                                       
                                          organizzazzjoni tax-xogħol, eż. […] (*1).
                                       
                                    
                        
                              —
                           
                           
                              Riżultat li jista’ jitkejjel tat-tibdiliet elenkati hawn fuq hu t-tnaqqis ta’ madwar […] (*1) % fil-kostijiet lavorattivi, meta mqabbel mal-kostijiet lavorattivi ta’ SEAH, bit-tnejn li huma li jirriżultaw mit-tibdiliet fir-reġim kollettiv nazzjonali applikabbli tax-xogħol u fil-kuntratt korporattiv supplimentari; il-piż tat-termini ta’ dawn tal-aħħar fuq il-kostijiet lavorattivi tnaqqas b’50 %.
                           
                        
            
                  (233)
               
               
                  Finalment, anki ċ-ċirkustanzi li fihom it-termini tal-impjieg ġew innegozjati bejn il-partijiet involuti u finalment miftiehma f’dan il-każ jindikaw li l-kundizzjonijiet tax-xogħol inbidlu b’mod materjali: SEA, SEAH u Airport Handling innegozjaw b’mod separat mat-trade unions u laħqu ftehimiet separati magħhom. Airport Handling u t-trade unions ħadu iktar minn tmien xhur biex jilħqu ftehim dwar it-termini tal-proċedura ta’ reklutaġġ, il-kontenut legali u finanzjarju tal-kuntratti ta’ impjieg, il-politika tal-benefiċċji soċjali u l-organizzazzjoni tax-xogħol. Skont it-Trust, il-ħaddiema ta’ SEAH għall-ewwel kienu kontra t-tibdiliet li t-trade unions li jirrappreżentaw lill-ħaddiema kienu taw il-kunsens għalihom fil-ftehim ta’ Ġunju 2014. Il-ħaddiema rrifjutaw dawn it-tibdiliet f’referendum. Skont id-dokumentazzjoni pprovduta mit-Trust, imbagħad it-Trade Unions qablu mat-termini l-ġodda tax-xogħol wara li Airport Handling aċċettat li tintroduċi ċerti kjarifiki fil-ftehim imsemmi hawn fuq. Il-Kummissjoni tinnota li Airport Handling innegozjat b’mod separat mat-trade unions u, minkejja n-nuqqas ta’ qbil inizjali, irnexxielha timplimenta t-tibdiliet deskritti hawn fuq. Kif ġie deskritt fil-premessa 38 iktar ’il fuq, il-ftehim bejn Airport Handling u t-trade unions tal-4 ta’ Ġunju 2014 ma ġiex mibdul b’mod materjali wara li t-trade unions irrifjutawh f’referendum, fejn huma talbu numru ta’ kjarifiki għal dak il-ftehim.
               
            
                  (234)
               
               
                  Fid-dawl tal-kunsiderazzjonijiet ta’ hawn fuq, it-trasferiment attwali tal-forza tax-xogħol la kien komplut u lanqas ma kien jimplika xi replika fis-sustanza tal-kundizzjonijiet tax-xogħol li kienu prevalenti taħt il-kuntratti ta’ SEAH.
               
            
                  (235)
               
               
                  Din is-sejba mhix affettwata mill-ftehimiet bejn SEA, SEAH u Airport Handling rispettivament mal-organizzazzjonijiet tat-trade unions li jikkonċernaw il-forza tax-xogħol. Tabilħaqq, l-objettiv tal-ftehimiet la jindika li l-forza tax-xogħol se tiġi ttrasferita bis-sħiħ minn SEAH lil Airport Handling, u lanqas li l-kundizzjonijiet prevalenti taħt il-kuntratti tax-xogħol ta’ SEAH se jibqgħu. Il-Kummissjoni tinnota b’mod partikolari li skont l-abbozz inizjali tal-qbil tal-4 ta’ Novembru 2013 bejn SEA u t-trade unions, ftehim ta’ implimentazzjoni futur irid ikun ispirat mill-objettiv ta’ salvagwardja tal-impjiegi tal-persunal kollu ta’ SEAH (27). Dak il-ftehim jenumera numru ta’ miżuri biex jinkiseb dak l-objettiv, essenzjalment il-mekkaniżmi kollha mqiegħda għad-dispożizzjoni mil-leġiżlazzjoni rilevanti li tirregola l-impjiegi u n-negozjar kollettiv bħal xibka ta’ sikurezza soċjali u sensji volontarji, li għandhom jiġu implimentati wkoll fi ħdan il-Grupp SEA, u soluzzjonijiet li jinvolvu r-rilokazzjoni fi ħdan il-Grupp. B’hekk, tabilħaqq dak il-ftehim kien jimplika li l-impjiegi kellhom jiġu riattribwiti fi ħdan il-grupp SEA fis-sħuħija tagħhom (28), iżda mhux biss għal Airport Handling, u biss bħala miżura waħda fost diversi oħrajn. Barra minn hekk, dawk il-ftehimiet ma ġewx konklużi ma’ Airport Handling, li kkonkludiet ftehimiet separati mal-persunal. Għalhekk, in-numru ta’ impjiegi riallokati lil Airport Handling ma kienx ippredeterminat mill-partijiet iżda ġie stabbilit skont il-ħtiġijiet ta’ persunal tal-kumpanija wara l-konklużjoni tal-kuntratti mal-linji tal-ajru.
               
            
                  (236)
               
               
                  Il-Kummissjoni tinnota wkoll li ma hemm ebda indikazzjoni li Airport Handling kienet taħt xi obbligu, impost mill-awtoritajiet pubbliċi jew mill-kumpanija prinċipali tagħha SEA, li timpjega lill-eks ħaddiema ta’ SEAH.
               
            
                  (237)
               
               
                  Bħala konklużjoni, fir-rigward tal-ambitu tat-trasferiment tal-forza tax-xogħol, il-Kummissjoni tqis li ċ-ċirkustanzi jindikaw element prima facie iktar b’saħħtu ta’ kontinwità ekonomika minħabba l-impjegar mill-ġdid ta’ sehem sinifikanti mill-forza tax-xogħol ta’ SEAH minn Airport Handling. Madankollu, il-fatti marbuta mal-impjegar mill-ġdid iridu jiġu kkunsidrati, b’mod partikolari t-terminazzjoni tal-kuntratti kollha u l-konklużjoni ta’ kuntratti ġodda b’kundizzjonijiet kuntrattwali ġodda. Għalhekk, il-Kummissjoni tikkonkludi li t-trasferiment tal-forza tax-xogħol ma jistax jitqies bħala indikazzjoni b’saħħitha ta’ kontinwità ekonomika bejn SEAH u Airport Handling.
               
            7.1.1.2.   Kuntratti mat-trasportaturi tal-ajru
      
      
                  (238)
               
               
                  Fid-deċiżjoni tal-ftuħ tagħha tal-2014, il-Kummissjoni kienet tal-fehma preliminari li l-ishma mis-suq mistennija ta’ Airport Handling għall-ewwel sitt xhur tal-operazzjonijiet jistgħu jitqiesu realistiċi biss minħabba l-kisba minn sorsi interni tan-negozju li qabel kien jitwettaq minn SEAH.
               
            
                  (239)
               
               
                  Matul l-investigazzjoni, l-Italja, SEA u Airport Handling iddikjaraw li dawk l-aspettattivi kienu bbażati fuq il-pjan ta’ direzzjoni tan-negozju ta’ Awwissu 2014 ta’ Airport Handling. Dawn kienu possibbli billi ġew stabbiliti tnaqqisiet sinifikanti fil-kostijiet operatorji, miksuba permezz tal-effiċjenza fix-xogħol u permezz tat-tnaqqis fil-persunal.
               
            
                  (240)
               
               
                  Barra minn hekk, il-kuntratti mal-linji tal-ajru li joperaw fl-ajruporti ta’ Milan ġew innegozjati ex novo minn Airport Handling. Skont l-Italja, it-tali kuntratti ma setgħux jiġu ttrasferiti legalment minn SEAH għal Airport Handling. Kellhom jiġu nnegozjati ex novo f’kompetizzjoni mal-fornituri l-oħra tas-servizzi li joperaw fl-ajruporti ta’ Milan.
               
            
                  (241)
               
               
                  Tabilħaqq, kif ġie deskritt hawn fuq fil-premessi 133 u 208, il-portafoll tal-klijenti ta’ Airport Handling ivarja minn dak ta’ SEAH. Meta SEAH ħarġet mis-suq, għadd ta’ klijenti tagħha ddeċidew li jafdaw is-servizzi fuq l-art lil operaturi oħrajn u mhux lil Airport Handling. Għall-kuntrarju, Airport Handling irnexxielha tattira klijenti li qabel ma kinux moqdija minn SEAH.
               
            
                  (242)
               
               
                  Bħala evidenza ulterjuri tal-fatt li l-kuntratti l-ġodda konklużi minn Airport Handling mat-trasportaturi tal-ajru ma kinux soġġetti biss għal negozjati ex novo iżda jipprovdu wkoll għal kundizzjonijiet kuntrattwali materjalment differenti, l-Italja ssottomettiet informazzjoni li turi li ċerti linji tal-ajru li qabel kienu moqdija minn SEAH (bħal […] (*1)) irnexxielhom jiksbu kundizzjonijiet ferm iktar favorevoli mingħand Airport Handling milli mingħand SEAH. B’mod partikolari, matul in-negozjati ma’ Airport Handling, […] (*1) talbet li […] (*1). B’hekk[…] (*1) kisbet […] (*1)
                      (29).
               
            
                  (243)
               
               
                  Matul l-investigazzjoni, l-Italja spjegat li SEA ma kinitx ikkundizzjonat l-għoti ta’ skontijiet mit-tariffi tal-ajruport lil trasportaturi tal-ajru li joperaw fl-ajruporti ta’ Milan fuq il-konklużjoni minn dawn tal-aħħar ta’ kuntratti ta’ servizzi fuq l-art ma’ Airport Handling. Fuq il-bażi tal-kummenti riċevuti fl-investigazzjoni, ma hemm ebda evidenza dokumentarja li turi bil-provi li SEA kienet involuta b’mod effettiv f’tali mġiba li twassal biex il-linji tal-ajru li joperaw fl-ajruporti ta’ Milan jikkonkludu kuntratti ġodda ta’ servizzi fuq l-art ma’ Airport Handling.
               
            
                  (244)
               
               
                  Fid-deċiżjoni tal-ftuħ tal-2014, il-Kummissjoni esprimiet dubji li l-kuntratti mal-linji tal-ajru setgħu jiġu nnegozjati mill-ġdid. F’dak il-kuntest, il-Kummissjoni indikat informazzjoni li tissuġġerixxi li anki qabel l-iskadenza tat-tali kuntratti, SEA u Airport Handling kienu wettqu sforzi konġunti ta’ kummerċjalizzazzjoni bl-għan li jserrħu ras il-linji tal-ajru li joperaw fl-ajruport li SEA kienet se tkompli bin-negozju ta’ servizzi fuq l-art. Madankollu, il-proċedura ta’ investigazzjoni formali ma pproduċietx evidenza fattwali li SEA u Airport Handling kienu organizzaw, permezz ta’ sforzi konġunti ta’ kummerċjalizzazzjoni, sempliċi tibdil tal-kuntrattur mingħajr ma tħalla marġni għal-linji tal-ajru, bħala prinċipali, marġni għar-rinegozjar tat-termini kuntrattwali. B’mod partikolari, il-Kummissjoni ma kisbet ebda evidenza li SEA jew Airport Handling kienet f’pożizzjoni li ttellef b’mod effettiv tentattivi ta’ eks klijenti ta’ SEAH biex jiksbu termini iktar favorevoli mingħand fornituri oħra tas-servizzi fuq l-art.
               
            
                  (245)
               
               
                  Il-Kummissjoni vvalutat jekk Airport Handling, meta ħejjiet id-dħul tagħha fis-suq, kienet de facto fil-pożizzjoni ta’ min jidħol ġdid jew minflok ibbenefikat mill-pożizzjoni fis-suq u mill-kuntratti mal-klijenti ta’ SEAH, biex tiżgura l-kontinwità tal-operazzjonijiet. Fiċ-ċirkustanzi speċifiċi tal-każ inkwistjoni, li kieku l-ħruġ mis-suq ta’ SEAH ma rriżultax f’opportunità għall-klijenti tagħha biex jinnegozjaw kuntratti ġodda ma’ fornitur tas-servizzi fuq l-art apparti Airport Handling, dan jista’ jkun jindika ċirkomvenzjoni tad-deċiżjoni ta’ rkupru peress li jkun isarraf fi trasferiment ta’ klijenti minn SEAH għal Airport Handling.
               
            
                  (246)
               
               
                  F’dak ir-rigward, dan li ġej hu ta’ rilevanza partikolari: Il-pjan ta’ direzzjoni tan-negozju ta’ Airport Handling ma qiesx xenarji alternattivi b’inqas ishma mis-suq. Dan jista’ jindika li Airport Handling kienet kunfidenti li takkwiżixxi l-klijentela ta’ SEAH bi grad relattivament għoli ta’ probabbiltà u b’hekk setgħet tistenna li tibbenefika mill-pożizzjoni preċedenti fis-suq u mill-kuntratti ta’ klijenti preċedenti ta’ SEAH biex tattra lill-klijenti tagħha u l-kuntratti korrispondenti mingħajr ma taffaċċja kompetizzjoni minn kumpaniji oħra tas-servizzi fuq l-art biex tirbaħ dawk il-kuntratti.
               
            
                  (247)
               
               
                  Madankollu, ċerti fatturi formali u materjali juru li dan ma kienx il-każ.
               
            
                  (248)
               
               
                  L-ewwel nett, rigward il-forma tat-trasferiment, il-kuntratti ta’ servizz ma ġewx ittrasferiti legalment minn SEAH lil Airport Handling. B’hekk, il-linji tal-ajru kienu ħielsa li jagħżlu fornitur li ma kienx Airport Handling malli ġew itterminati l-kuntratti tagħhom ma’ SEAH, kif deskritt fil-premessa 43 ta’ din id-deċiżjoni.
               
            
                  (249)
               
               
                  It-tieni, l-informazzjoni disponibbli tissuġġerixxi li l-klijenti kienu f’pożizzjoni li jidħlu f’kuntatt ma’ fornituri oħra ta’ servizzi meta SEAH informathom li kienet se twaqqaf l-attivitajiet. Tabilħaqq, il-fatt li numru ta’ klijenti telqu hu prova li kienet teżisti t-tali opportunità. Fuq kollox, SEAH ma kellha ebda bażi ġuridika biex tittrasferixxi b’mod unilaterali l-kuntratti lil xi parti terza, ħlief f’sitwazzjonijiet eċċezzjonali. Madankollu, skont l-informazzjoni pprovduta mill-awtoritajiet Taljani, il-klawżola dwar sitwazzjonijiet eċċezzjonali ma ġietx invokata. L-awtoritajiet Taljani pprovdew ħarsa ġenerali lejn il-klijentela ta’ Airport Handling, sal-14 ta’ Frar 2014, li turi li mit-68 eks klijent ta’ SEAH, […] (*1) kienu marru ma’ fornituri oħra ta’ servizzi fuq l-art, li minn […] (*1) klijent li kellha Airport Handling dak iż-żmien, wieħed kien ġie mingħand kompetitur, tlieta kienu ġodda fl-ajruport u […] (*1) kienu eks klijenti ta’ SEAH. […] (*1) minn dawk […] (*1) eks klijent ta’ SEAH innegozjaw termini kuntrattwali ġodda li kienu iktar favorevoli għall-klijenti, billi stipulaw prezzijiet orħos (13-il klijent), portafoll ta’ servizz immodifikat ([…] (*1) klijent), jew saħansitra taħlita tat-tnejn ([…] (*1) klijent). B’hekk, 20 klijent biss ikkonkludew kuntratti ta’ servizz li essenzjalment jistipulaw l-istess kundizzjonijiet bħall-kuntratti preċedenti ma’ SEAH. It-tnaqqisiet tal-prezz ivarjaw minn […] (*1) sa […] (*1) % meta mqabbla mal-prezzijiet miftiehma preċedentement ma’ SEAH.
               
            
                  (250)
               
               
                  Fid-dawl ta’ dan li ntqal hawn fuq, il-Kummissjoni ma tara ebda indikazzjoni ta’ ċirkomvenzjoni tad-deċiżjoni ta’ rkupru (u b’hekk ta’ kontinwità ekonomika) fil-proċess li wassal biex Airport Handling tidħol fi ftehimiet ma’ numru ta’ eks klijenti ta’ SEAH. Tabilħaqq, Airport Handling dehret li kienet esposta għal kompetizzjoni ġenwina meta nnegozjat ma’ operaturi li joperaw fl-ajruporti ta’ Milan, u hemm indikazzjonijiet li l-kompetizzjoni bejn il-fornituri ta’ servizzi fl-ajruporti ta’ Milan infetħet b’mod effettiv meta SEAH kienet se toħroġ mis-suq.
               
            7.1.1.3.   L-assi ta’ SEAH
      
      
                  (251)
               
               
                  Bħala t-tielet punt fl-analiżi tal-ambitu tat-trasferiment, il-Kummissjoni vvalutat il-kamp ta’ applikazzjoni tat-trasferiment tal-assi.
               
            
                  (252)
               
               
                  Il-Kummissjoni tinnota li, meta Airport Handling bdiet bl-operazzjonijiet, hi kisbet 100 % tat-tagħmir kollu tagħha tas-servizzi fuq l-art mingħand SEAH permezz ta’ lokazzjoni. Ħames xhur wara, gradwalment bdiet tbiddel dak it-tagħmir ma’ assi mixtrija mis-suq u, finalment, f’Settembru 2015, hi xtrat […] (*1) minn […] (*1) lott ta’ assi mingħand SEAH.
               
            
                  (253)
               
               
                  Speċifikament, Airport Handling bdiet tipprovdi servizzi fuq l-art billi tuża l-assi ta’ SEAH b’kuntratt ta’ lokazzjoni. Dak il-kuntratt kellu skadenza fil-31 ta’ Awwissu 2015. Qabel ma ntemm il-kuntratt ta’ lokazzjoni, Airport Handling esprimiet l-interess tagħha fl-akkwiżizzjoni ta’ […] (*1) minn […] (*1) lott tal-proċedura tal-offerti, jiġifieri l-lottijiet nri […] (*1). Skont Airport Handling, għad li realistikament madwar terz mit-tagħmir tas-servizzi fuq l-art proprjetà ta’ SEAH u meħuda b’lokazzjoni minn Airport Handling kien qadim, Airport Handling kienet lesta li tixtri madwar […] (*1) % minn dak it-tagħmir (li jkun biżżejjed biex Airport Handling topera n-negozju tagħha) peress li sadanittant Airport Handling kienet kisbet mis-suq stokk sinifikanti ta’ parts tal-bdil li setgħu jintużaw għas-sostituzzjoni ta’ wħud mill-partijiet tal-iktar tagħmir antik ta’ SEAH.
               
            
                  (254)
               
               
                  Id-dokumentazzjoni disponibbli tissuġġerixxi li n-negozjati tal-bejgħ bejn Airport Handling u SEAH bdew meta permezz tal-ittra datata t-3 ta’ Ġunju 2015, Airport Handling għamlet il-proposti li ġejjin:
                  
                              —
                           
                           
                              li skont ta’ […] (*1) fuq […] (*1), l-ewwel nett fid-dawl tal-età u tal-kundizzjonijiet tal-flotta u, it-tieni, l-eżitu tal-proċedura tal-bejgħ imnedija minn SEA;
                           
                        
                              —
                           
                           
                              pagament […] (*1) mill-31 ta’ Lulju sal-31 ta’ Diċembru 2015;
                           
                        
                              —
                           
                           
                              li l-kuntratt ta’ lokazzjoni oriġinali jiġi tterminat b’mod kunsenswali fit-30 ta’ Ġunju 2015 u li SEAH tagħti lokazzjoni ħielsa provviżorja u limitata (comodato) ta’ madwar […] (*1) oġġett magħżul […] (*1), sa mhux iktar tard mill-31 ta’ Diċembru 2015, bil-kostijiet tal-assigurazzjoni u tal-manutenzjoni kollha li jiġġarrbu minn Airport Handling.
                           
                        
            
                  (255)
               
               
                  Dakinhar stess saret laqgħa bejn il-partijiet. Permezz tal-ittra tal-10 ta’ Ġunju 2015, il-likwidatur ta’ SEAH wieġeb għall-proposti ta’ Airport Handling, fis-sens spjegat fil-qosor hawn taħt:
                  
                              —
                           
                           
                              Għad li SEAH hi lesta li taċċetta l-offerta, hi mhix lesta li tagħti skontijiet peress li l-prezzijiet kollha ġew stabbiliti minn evalwazzjonijiet bejn esperti. Il-likwidatur indika li Airport Handling lanqas ma jkollha ġġarrab xi kostijiet tat-trasport;
                           
                        
                              —
                           
                           
                              SEAH ma taċċettax pagamenti parzzjali ħlief jekk Airport Handling tipprovdi garanziji adegwati;
                           
                        
                              —
                           
                           
                              Fin-nuqqas ta’ skontijiet, SEAH hi lesta li tittrasferixxi l-flotta fit-30 ta’ Ġunju 2015 u taqbel li tislef l-oġġetti speċifikati, iżda sa mhux iktar tard mit-30 ta’ Novembru 2015.
                           
                        
            
                  (256)
               
               
                  Skont l-awtoritajiet Taljani, in-negozjati baqgħu għaddejjin sa Settembru 2015, meta SEAH qablet li tħallas il-prezz tax-xiri […] (*1) għall-bejgħ ta’ […] (*1) lott, […] (*1). Il-prezz tax-xiri kien ta’ EUR […] (*1), jiġifieri l-prezz indikat inizjalment fil-proċedura tal-offerti li ma rnexxietx. Il-lokazzjoni oriġinali ġiet estiża b’mod eċċezzjonali sa […] (*1), għal […] (*1) oġġetti tal-flotta u kontra l-ħlas ta’ lokazzjoni ġenerali ta’ EUR […] (*1), liema tariffa kienet ibbażata fuq il-valur attribwit lil dawk l-oġġetti mill-istimi indipendenti msemmija iktar ’il fuq. Airport Handling irritornat dawn […] (*1) oġġetti lil SEAH fi […] (*1).
               
            
                  (257)
               
               
                  Skont Airport Handling, ix-xiri xorta waħda kien ekonomikament iġġustifikat, b’mod partikolari għar-raġunijiet li ġejjin:
                  
                              —
                           
                           
                              Il-mudell kummerċjali ta’ Airport Handling essenzjalment jikkonsisti fid-disponibbiltà taċ-ċentru operazzjonali tagħha f’post wieħed, jiġifieri fl-ajruporti ta’ Milan, u għalhekk hu bbażat fuq mudell organizzazzjonali li jipprovdi għal riżorsi umani u għal mezzi tekniċi li jissodisfaw id-domanda ta’ servizzi f’post wieħed (mudell kummerċjali ta’ fornitur ta’ ċentru). Fil-fehma ta’ Airport Handling, dan il-mudell jiżgura effiċjenza aħjar u marġini ta’ profittabilità iktar siguri. B’hekk, l-età u l-effiċjenza tat-tagħmir ikunu inqas ta’ tħassib għal Airport Handling milli għal operaturi li huma attivi f’diversi ajruporti u, għalhekk, li jkollhom iwettqu “ġestjoni ristretta” tat-tagħmir tagħhom bilfors.
                           
                        
                              —
                           
                           
                              Għad li sehem mit-tagħmir kien antik, numru ta’ oġġetti kien għadu relattivament riċenti u seta’ jiġi operat b’effiċjenza.
                           
                        
                              —
                           
                           
                              L-oġġetti diġà kienu fil-bini u għalhekk ma kienu jinvolvu ebda kost tat-trasport.
                           
                        
                              —
                           
                           
                              Airport Handling kienet qed tittama li tnaqqas il-kostijiet tal-manutenzjoni, peress li ħafna mill-oġġetti kienu ġejjin mill-istess manifattur u kienu l-istess mudell.
                           
                        
                              —
                           
                           
                              Meta ppruvat tixtri tagħmir użat mis-suq minn madwar l-UE, Airport Handling sabet li s-suq ma kienx joffri biżżejjed tagħmir użat biex jiġu ssodisfati r-rekwiżiti ta’ Airport Handling bi prezz aċċettabbli.
                           
                        
                              —
                           
                           
                              Jenħtieġ li fil-fażi tal-bidu tintuża taħlita bbilanċjata ta’ assi użati u ġodda, l-iktar minħabba li l-fornituri tat-tagħmir dehru li ma kinux jistgħu jipprovdu tagħmir ġdid f’daqqa, u anki għaliex Airport Handling kellha raġuni għaliex temmen li żieda enormi f’daqqa fid-domanda tista’ twassal għal żidiet fil-prezz. B’hekk, minflok, Airport Handling kellha l-għan li b’mod progressiv tiddekummissjona l-oġġetti użati u tbiddilhom ma’ oħrajn ġodda.
                           
                        
                              —
                           
                           
                              Finalment, l-ittestjar ta’ flotta ġdida u l-għoti ta’ taħriġ adegwat lill-persunal biex joperaha matul operazzjonijiet regolari kienu jkunu diffiċli, b’mod partikolari fil-fażi tal-bidu.
                           
                        
            
                  (258)
               
               
                  Sadanittant Airport Handling kienet nediet proċedura tal-offerti, minn Novembru 2014 sa Jannar 2015, għax-xiri ta’ tagħmir ġdid fis-suq. Skont l-awtoritajiet Taljani, il-valur tat-tagħmir mixtri permezz ta’ din l-ewwel proċedura tal-offerti hu ta’ madwar EUR […] (*1).
               
            
                  (259)
               
               
                  Il-Kummissjoni vvalutat jekk it-tqabbil tal-valur u tan-numru ta’ assi ta’ Airport Handling mixtrija mis-suq mal-valur u man-numru ta’ oġġetti meħuda b’lokazzjoni u mbagħad mixtrija mingħand SEAH huwiex indikatur affidabbli għal kontinwità ekonomika. Fir-rigward tal-komparabilità taż-żewġ tipi ta’ assi, il-Kummissjoni sabet li:
                  
                              —
                           
                           
                              Il-likwidatur ta’ SEAH kien ifforma l-lottijiet biex jiġbor fi gruppi f’kull lott oġġetti li kienu f’kundizzjonijiet tax-xogħol flimkien mal-assi u mal-oġġetti inqas operazzjonali.
                           
                        
                              —
                           
                           
                              B’mod ġenerali, it-tagħmir ta’ SEAH kien antik.
                           
                        
                              —
                           
                           
                              Skont l-awtoritajiet Taljani, madwar […] (*1) minn […] (*1) oġġett mixtrija mingħand SEAH kienu f’kundizzjoni tajba jew jaħdmu sew. Madwar massimu ta’ terz (1/3) setgħu jintużaw biex jinkisbu parts tal-bdil. Iktar tard, instab li 700 mill-oġġetti mixtrija valur/użu minimu jew ebda valur/użu affattu; imbagħad 270 oġġett ġew ipparkjati u ddekumissjonati bħala ruttam.
                           
                        
                              —
                           
                           
                              It-tagħmir ta’ Airport Handling hu kompost minn firxa wiesgħa ta’ oġġetti differenti bħal taraġ, trakkijiet, forklifts, tagħmir li jgħabbi l-merkanzija u dolleys.
                           
                        
                              —
                           
                           
                              Mhuwiex eskluż li saħansitra vettura ġdida waħda tal-ogħla livell ta’ żvilupp tekniku li hi operata full-time tista’ tiġi operata b’effiċjenza ferm ikbar minn diversi vetturi qodma li, bħala regola, jeħtieġu iktar żmien weqfin għall-manutenzjoni.
                           
                        
            
                  (260)
               
               
                  Fuq dik il-bażi, il-Kummissjoni tikkonkludi li t-tqabbil tal-valur u tan-numru ta’ tagħmir ġdid mal-valur ta’ tagħmir meħud b’lokazzjoni u dak mixtri ma jistax jintuża bħala indikatur għall-kontinwità ekonomika f’dan il-każ.
               
            
                  (261)
               
               
                  F’dan il-kuntest, il-Kummissjoni vvalutat l-importanza tal-assi (għodod operazzjonali) bħala fattur tal-produzzjoni f’Airport Handling b’mod proporzjonat għax-xogħol bħala fattur tal-produzzjoni, u wkoll b’mod proporzjonat għall-fatturat kemm ta’ SEAH kif ukoll ta’ Airport Handling.
               
            
                  (262)
               
               
                  Fir-rigward tal-importanza tal-assi b’rabta max-xogħol, fl-aħħar karta bilanċjali ta’ SEAH qabel il-likwidazzjoni, il-valur tal-għodod operazzjonali ammonta għal madwar EUR […] (*1). Min-naħa tagħha, fl-2015 Airport Handling kienet il-proprjetarju ta’ assi kapitali li jiswew EUR […] (*1). (30) Għall-kuntarjru, il-kost lavorattiv ta’ Airport Handling ammonta għal EUR […] (*1) fis-sena Settembru 2014 – Awwissu 2015, skont id-dikjarazzjoni operazzjonali ta’ Airport Handling għal dak il-perjodu. (31)
                  
               
            
                  (263)
               
               
                  Il-valur tal-assi hu ta’ importanza inferjuri meta mqabbel mal-fatturat: Id-dikjarazzjoni operatorja ta’ Airport Handling għal Settembru 2014 – Awwissu 2015 turi fatturat li jammonta għal EUR […] (*1). Għaldaqstant, l-assi inkwistjoni jidhru li huma fattur tal-produzzjoni ta’ importanza minuri meta mqabbla max-xogħol. Il-valur tagħhom hu modest ħafna wkoll meta mqabbel mal-fatturat iġġenerat kemm bix-xogħol kif ukoll bl-assi. Iżda l-informazzjoni miksuba fil-proċedura ta’ investigazzjoni formali tindika li kemm SEAH kif ukoll Airport Handling qed imexxu mudell kummerċjali ferm intensiv fuq ix-xogħol iktar milli fuq l-assi.
               
            
                  (264)
               
               
                  Għaldaqstant, il-Kummissjoni tikkonkludi li, għad li Airport Handling inizjalment kisbet l-assi kollha tagħha mingħand SEAH, dan ma jistax jinftiehem per se bħala indikatur ta’ kontinwità ekonomika għaliex l-assi huma biss fattur ta’ produzzjoni ta’ importanza minuri fin-negozju tas-servizzi fuq l-art.
               
            7.1.1.4.   Sommarju tal-assi dwar l-ambitu tat-trasferiment
      
      
                  (265)
               
               
                  Il-valutazzjoni tal-kwistjoni ta’ kemm l-ambitu tat-trasferiment jista’ jindika li hemm kontinwità ekonomika bejn SEAH u Airport Handling twassal għall-indikazzjoni li ġejja:
               
            
                  (266)
               
               
                  L-ewwel nett, ma kien hemm ebda trasferiment tal-portafoll tal-klijenti minn SEAH għal Airport Handling. Minflok, bil-likwidazzjoni ta’ SEAH, il-kuntratti kollha ġew itterminati u Airport Handling kellha terġa’ takkwista l-kuntratti biex b’hekk hi setgħet tattira wħud mill-eks klijenti ta’ SEAH u xi klijenti ġodda, u fejn hi tilfet uħud mill-klijenti għall-kompetituri. Il-kundizzjonijiet kuntrattwali ġew innegozjati b’mod indipendenti mill-kundizzjonijiet preċedenti fil-ftehimiet ma’ SEAH. F’dan ir-rigward, Airport Handling kienet fl-istess pożizzjoni bħal kwalunkwe kompetitur ieħor jew min jidħol ġdid. Il-Kummissjoni tqis il-fatt li ma kien hemm ebda trasferiment tal-portafoll tal-klijenti bħala indikazzjoni b’saħħitha kontra kontinwità ekonomika.
               
            
                  (267)
               
               
                  It-tieni, Airport Handling irreklutat il-forza tax-xogħol inizjali tagħha kompletament mingħand SEAH, iżda b’kuntratti ġodda u b’kundizzjonijiet kuntrattwali ġodda. Ma kien hemm ebda trasferiment ġenerali tal-kuntratti ta’ impjieg, ebda trasferiment awtomatiku tat-tali kuntratti u ebda replika tal-kundizzjonijiet tax-xogħol tagħhom.
               
            
                  (268)
               
               
                  It-tielet, filwaqt li hu minnu li Airport Handling għall-ewwel ħadet b’lokazzjoni l-assi tas-servizzi fuq l-art kollha ta’ SEAH, finalment, wara l-iskadenza tal-lokazzjoni, hi akkwistat biss sehem mill-assi ta’ SEAH peress li sadanittant kienet bdiet tixtri t-tagħmir mingħand partijiet terzi. Barra minn hekk, l-informazzjoni disponibbli tissuġġerixxi li l-assi jirrappreżentaw biss sehem minuri mill-assi tal-produzzjoni fin-negozju tas-servizzi fuq l-art u mhumiex deċiżivi għall-istruttura tal-kostijiet u għall-kosteffiċjenza ta’ Airport Handling.
               
            
                  (269)
               
               
                  B’mod ġenerali, il-ġudizzju mill-perspettiva tal-ambitu tat-trasferiment, il-Kummissjoni tqis li ċ-ċirkustanzi kollha marbuta mal-istabbiliment ta’ Airport Handling wara l-likwidazzjoni ta’ SEAH meqjusa flimkien mhumiex b’saħħithom biżżejjed biex jindikaw li kien hemm kontinwità ekonomika bejn iż-żewġ kumpaniji bl-għan li jevitaw id-deċiżjoni ta’ rkupru.
               
            7.1.2.   Il-pagament tal-prezz tas-suq
      
      
                  (270)
               
               
                  Skont il-ġurisprudenza, it-trasferiment tal-assi bi prezz orħos mill-prezz tas-suq ikun ukoll indikatur tal-kontinwità ekonomika bejn il-kumpanija likwidata li għandha d-dejn tal-għajnuna mill-Istat u l-kumpanija maħluqa ġdida.
               
            7.1.2.1.   L-assi ta’ SEAH – rimarki ġenerali
      
      
                  (271)
               
               
                  Fil-kuntest tal-proċeduri ta’ falliment, iċ-ċirkomvenzjoni ta’ Deċiżjoni negattiva dwar l-għajnuna mill-Istat permezz ta’ trasferiment tal-assi tista’ sseħħ b’mod partikolari meta:
                  
                              —
                           
                           
                              l-assi jinbiegħu – jew jingħataw b’lokazzjoni – bi prezz li hu inqas mill-prezz tas-suq (pereżempju wara proċedura tal-bejgħ li mhix miftuħa, trasparenti u nondiskriminatorja biżżejjed), jew
                           
                        
                              —
                           
                           
                              l-amministratur tal-falliment ħa azzjonijiet li ddefrodaw lill-kredituri u setgħu naqqsu l-assi tal-kumpanija insolventi, jew kiser il-prinċipju tal-klassifikazzjoni indaqs tal-kredituri għad-detriment tal-kredituri pubbliċi (32).
                           
                        
            
                  (272)
               
               
                  Għall-kuntrarju, il-Kummissjoni tqis li trasferiment – jew lokazzjoni – tal-assi minn kumpanija insolventi li rċiviet għajnuna inkompatibbli lil kumpanija ġdida mhuwiex indikatur ta’ ċirkomvenzjoni ta’ deċiżjoni ta’ rkupru jekk:
                  
                              —
                           
                           
                              ma sar xejn biex jitnaqqas il-valur tal-assi tal-kumpanija insolventi għall-benefiċċju tal-kumpanija l-ġdida, għad-detriment tal-kredituri (peress li l-iskop tal-likwidazzjoni hu li timmassimizza r-rikavati mill-bejgħ tal-assi biex jiġu rrimborżati kemm jista’ jkun il-kredituri);
                           
                        
                              —
                           
                           
                              il-kredituri pubbliċi (li huma s-sidien tal-pretensjoni marbuta mal-għajnuna inkompatibbli) ma ġewx żvantaġġati b’mod indebitu meta mqabbla ma’ kredituri oħra (inklużi possibbilment il-kumpanija l-ġdida jew il-fundaturi tagħha) fil-kuntest tal-proċedimenti ta’ insolvenza.
                           
                        
            
                  (273)
               
               
                  F’dan il-każ:
                  
                              —
                           
                           
                              It-tariffa tal-lokazzjoni ġiet stabbilita fuq il-bażi ta’ żewġ valwazzjonijiet esterni. Ġiet aġġustata ’l fuq b’mod li jikkorrispondi għat-tieni valwazzjoni, li kienet ibbażata fuq kontroll komprensiv tat-tagħmir meħud b’lokazzjoni. B’hekk, ma hemm ebda indikazzjoni li l-prezz li bih Airport Handling ħadet b’lokazzjoni l-assi mingħand SEAH varja mill-kundizzjonijiet normali tas-suq.
                           
                        
                              —
                           
                           
                              Lanqas ma hemm indikazzjoni li t-tranżazzjonijiet imwettqa fuq l-inizjattiva tal-likwidatur iddefrodaw lill-kredituri u setgħu naqqsu l-valur tal-assi ta’ SEAH. B’mod partikolari, kif muri fid-dettall hawn taħt, l-informazzjoni kollha disponibbli wriet li ġew organizzati proċeduri tal-offerti xierqa għall-bejgħ tal-assi ta’ SEAH, li taw lix-xerrejja interessati potenzjali kollha l-opportunità li jagħmlu offerti. Il-fatti li l-prezz tal-lokazzjoni ġie ddeterminat minn esperti esterni u rivedut ’il fuq wara t-tieni valwazzjoni, u li l-likwidatur ta’ SEAH ma kienx lest li jagħti lil Airport Handling ribass fuq il-prezz tax-xiri tat-tagħmir juru li l-proċess ta’ disponiment organizzat mil-likwidatur kien immirat lejn il-massimizzazzjoni tad-dħul fir-rigward tal-assi inkwistjoni, għall-benefiċċju tal-klijenti ta’ SEAH, u b’hekk ma wassalx għal trasferiment partikolari ta’ vantaġġ ekonomiku lil Airport Handling.
                           
                        
                              —
                           
                           
                              Il-Kummissjoni tinnota wkoll li ebda parti interessata ma ddikjarat li l-proċedimenti ta’ likwidazzjoni kisru d-drittijiet tal-kredituri jew naqqsu l-valur tal-assi li huma proprjetà ta’ SEAH, jew li t-tali assi ngħataw b’lokazzjoni lil Airport Handling bi prezzijiet inqas minn dawk tas-suq. It-tagħmir tas-servizzi fuq l-art ta’ SEAH kien jikkonsisti f’madwar 4 000 ass. Skont il-pjan inizjalment imħabbar mill-Italja, it-tali assi kienu se jingħataw b’lokazzjoni minn SEAH bil-prezz tas-suq sakemm jinbiegħu fis-suq miftuħ fil-qafas tal-proċedura ta’ likwidazzjoni.
                           
                        
            7.1.2.2.   Lokazzjoni tal-assi ta’ SEAH lil Airport Handling – L-issettjar tat-tariffa ta’ lokazzjoni
      
      
                  (274)
               
               
                  Wara l-falliment tal-proċedura ta’ offerti, it-tagħmir tas-servizzi fuq l-art ingħata b’lokazzjoni lil Airport Handling permezz ta’ kuntratt ta’ lokazzjoni bi skadenza fil-31 ta’ Awwissu 2015.
               
            
                  (275)
               
               
                  Skont il-ġurisprudenza, is-sempliċi fatt li kumpanija ħadet b’lokazzjoni għal ċertu perjodu l-assi kollha jew uħud mill-assi ta’ kumpanija insolventi mhux bilfors ifisser li l-kumpanija l-ġdida gawdiet mill-vantaġġ kompetittiv marbut ma’ għajnuna li qabel ingħata lil-lokatur (33). Il-lokazzjoni tal-assi mir-riċevitur tal-għajnuna lil kumpanija li twettaq attività simili mhijiex indikazzjoni ta’ kontinwità ekonomika jekk il-prezz tal-lokazzjoni jirrifletti l-prezz tas-suq. Madankollu, jekk il-prezz tal-lokazzjoni mħallas mill-kumpanija l-ġdida lill-benefiċjarju tal-għajnuna kien inqas mill-prezz tas-suq, dan jista’ jkun indikazzjoni ta’ kontinwità ekonomika peress li l-vantaġġ mogħti lill-benefiċjarju mill-għajnuna illegali u inkompatibbli jista’ jingħad li ġie ttrasferit kompletament jew parzjalment lill-kumpanija l-ġdida permezz ta’ prezz inqas mill-valur tas-suq.
               
            
                  (276)
               
               
                  L-informazzjoni disponibbli tissuġġerixxi li SEAH u t-Trustee nnegozjaw il-kuntratt ta’ lokazzjoni f’kondizzjonijiet ta’ kompetizzjoni ġusta. Barra minn hekk, it-tariffa tal-lokazzjoni ġiet iddeterminata minn żewġ valwazzjonijiet esterni sussegwenti. Biex jikkonfermaw is-solidità tal-ewwel valwazzjoni, li kienet stabbilixxiet it-tariffa tal-lokazzjoni annwali għal EUR […] (*1), SEAH u Airport Handling flimkien inkarigaw lil E&Y bil-kompitu ta’ rivalutazzjoni tat-tariffa ta’ lokazzjoni. Dik it-tieni valwazzjoni għall-ewwel irrakkomandat tariffa ta’ lokazzjoni ta’ […] (*1), jiġifieri ta’ EUR […] (*1). Imbagħad, wara li SEAH u Airport Handling kienu qablu li jwessgħu t-tieni valwazzjoni biex din tinkludi informazzjoni ġdida miġbura fir-rapporti tal-konsenja tat-tagħmir, l-esperti sabu li numru ta’ makkinarju u ta’ oġġetti tat-tagħmir ma kienx xieraq għall-użu u rrevedew l-istima inizjali tagħhom […] (*1), għal EUR […] (*1). Fuq il-bażi ta’ dak it-tieni rapport ta’ evalwazzjoni, SEAH u Airport Handling qablu li jnaqqsu l-ammont tal-lokazzjoni għal EUR […] (*1) fis-sena.
               
            
                  (277)
               
               
                  Bħala konklużjoni, l-informazzjoni disponibbli tissuġġerixxi li SEAH u Airport Handling innegozjaw f’kondizzjonijiet ta’ kompetizzjoni ġusta, u bbażaw fuq perizji dwar il-valur tal-assi inkwistjoni. Il-fatt li t-tieni valwazzjoni ġiet riveduta ’l fuq permezz ta’ talba reċiproka taż-żewġ partijiet jindika li t-tnejn kien biħsiebhom iżommu l-prezz tal-lokazzjoni l-iktar qrib possibbli b’rispett tal-kundizzjonijiet tas-suq u jevitaw minn qabel kwalunkwe dubju ta’ kollużjoni. Għaldaqstant, il-Kummissjoni tqis li t-tariffa tal-lokazzjoni miftiehma tal-inqas hi l-prezz tas-suq.
               
            7.1.2.3.   Ix-xiri ta’ parti mill-assi ta’ SEAH minn Airport Handling – il-prezz tax-xiri
      
      
                  (278)
               
               
                  Airport Handling xtrat l-assi wara l-falliment tal-proċess ta’ offerti u wara l-iskadenza tal-ftehim ta’ lokazzjoni. Il-Kummissjoni vvalutat jekk permezz tat-tranżazzjoni Airport Handling irċivietx xi vantaġġ li joriġina minn għajnuna illegali preċedenti mogħtija lil SEAH. Dik il-valutazzjoni tibda fuq il-bażi tal-fatt li vantaġġ jiġi eskluż jekk il-prezz tax-xiri ta’ EUR […] (*1) jikkorrispondi għal tal-inqas il-prezz tas-suq.
               
            
                  (279)
               
               
                  Is-sejħa għall-espressjoni ta’ interess għall-assi ta’ SEAH ġiet ippubblikata fit-12 ta’ Novembru 2014 fis-Suppliment għal Il-Ġurnal Uffiċjali tal-Unjoni Ewropea. Fid-dawl tan-numri kbar ta’ oġġetti, il-likwidatur, bl-assistenza ta’ kumpanija ta’ konsulenza indipendenti IMQ, iddeċieda li jaqsam l-oġġetti f’disa’ lottijiet. Skont SEAH, ir-raġuni kienet biex tiġi evitata ineffiċjenza minħabba frammentazzjoni eċċessiva. Bl-għan li jiġi attirat l-ikbar numru possibbli ta’ offerenti, kull lott ġie ddefinit bħala taħlita awtonoma ta’ assi, inklużi oġġetti li huma komplimentari u għandhom valuri differenti. Espert estern stabbilixxa prezz minimu għal kull wieħed mil-lottijiet.
               
            
                  (280)
               
               
                  Il-proċedura tal-bejgħ kienet ristretta għall-fornituri ta’ servizzi fuq l-art, għall-operaturi ta’ ajruporti, għat-trasportaturi tal-ajru, għall-manifatturi tat-tipi ta’ tagħmir mibjugħ, għar-rivendituri u għall-kumpaniji ta’ lokazzjoni li jissodisfaw ċerti kriterji ta’ solvenza minima.
               
            
                  (281)
               
               
                  Skont l-Italja, ma ġiet riċevuta ebda espressjoni formali ta’ interess fil-proċedura tal-offerti. SEAH irċiviet biss komunikazzjonijiet informali mingħand partijiet terzi bl-għan li tiġi esplorata l-possibbiltà li jinxtraw ċerti assi biss, iżda bi prezzijiet orħos minn dawk indikati fil-proċedura tal-offerti. Dawk il-komunikazzjonijiet ġew ipprovduti lill-Kummissjoni fl-investigazzjoni.
               
            
                  (282)
               
               
                  L-Italja ssottomettiet l-eżitu negattiv li ġej tal-offerta, il-likwidatur ta’ SEAH ipprovat iżżid l-interess tax-xerrejja potenzjali tal-assi ta’ SEAH, billi tikkuntattja lil ċerti operaturi attivi fis-settur tas-servizzi fuq l-art, kif ukoll lil dawk l-operaturi li kienu esprimew l-interess tagħhom b’mod informali matul il-proċedura tal-offerti, u billi tat aċċess għall-kamra tad-data kif ukoll għal-assi, biex kwalunkwe operatur interessat ikun jista’ jispezzjona l-assi fuq il-post.
               
            
                  (283)
               
               
                  B’riżultat ta’ dan ġew riċevuti ċerti avviżi ta’ interess fix-xiri tat-tagħmir ta’ SEAH, iżda xorta bi prezzijiet orħos minn dawk indikati fil-proċedura tal-offerti. Finalment, l-uniku xerrej kredibbli interessat fix-xiri tat-tagħmir ta’ SEAH kien Airport Handling.
               
            
                  (284)
               
               
                  Il-Kummissjoni vvalutat jekk il-proċedura tal-offerti inkwistjoni indirizzatx is-suq b’mod effettiv, b’tali mod li l-falliment tagħha jkun jista’ jitqies bħala indikazzjoni li s-suq ma kienx interessat li jixtri l-assi ta’ SEAH. Il-Kummissjoni tassumi li proċedura tal-offerti tkun miftuħa b’mod effettiv għas-suq u mmirata lejn il-massimizzazzjoni tad-dħul jekk il-proċedura tkun miftuħa, trasparenti, nondiskriminatorja u inkundizzjonali.
               
            
                  (285)
               
               
                  Rigward il-kwistjoni ta’ kemm kienet miftuħa l-proċedura, il-Kummissjoni tinnota li l-bejgħ ġie ppubblikat fis-Suppliment għal Il-Ġurnal Uffiċjali tal-UE u b’hekk ingħata pubbliċità mifruxa biżżejjed.
               
            
                  (286)
               
               
                  Madankollu, il-proċedura kienet ristretta għal ċerti tipi ta’ xerrejja, jiġifieri fornituri tas-servizzi fuq l-art, operaturi ta’ ajruporti, trasportaturi tal-ajru, produtturi, rivendituri u kumpaniji tal-lokazzjoni li jissodisfaw ċerti kriterji ta’ solvenza minima (il-premessa 193 iktar ’il fuq).
               
            
                  (287)
               
               
                  Barra minn hekk, l-awtoritajiet Taljani ma pprovdew ebda raġuni valida għal restrizzjoni a priori tal-medda ta’ xerrejja potenzjali. Għaldaqstant, il-proċedura ta’ offerti ma kinitx miftuħa għalkollox, peress li l-kriterji ta’ eliġibbiltà setgħu llimitaw il-proċedura ta’ offerti b’tali mod li s-sid pubbliku ma setax ikun ċert li se jirċievi l-iktar offerta ekonomikament favorevoli.
               
            
                  (288)
               
               
                  Madankollu, fil-prattika l-Kummissjoni hi tal-fehma li ma hemm ebda indikazzjoni li tissuġġerixxi li, li kieku l-proċedura tal-offerti ma kinitx limitata għall-operaturi tas-servizzi fuq l-art jew għal negozji relatati, il-proċedura tal-offerti kienet tirnexxi. Dan hu korroborat mill-fatt li t-tentattivi biex jiġu attirati offerenti b’mod informali minn barra l-ambitu tal-proċedura tal-offerti fallew ukoll milli jipproduċu offerti li jilħqu l-prezzijiet mitluba.
               
            
                  (289)
               
               
                  Il-likwidatur ta’ SEAH irċieva numru ta’ espressjonijiet ta’ interess għax-xiri tat-tagħmir ta’ SEAH bi prezzijiet orħos minn dawk indikati fil-proċedura tal-offerti. Din hi indikazzjoni biżżejjed li l-operaturi tas-suq barra l-qasam ristrett ta’ offerenti inizjalment eliġibbli ma kinux lesti li jħallsu l-prezz mitlub minn SEAH.
               
            
                  (290)
               
               
                  L-eżitu deskritt hawn fuq tal-proċedura tal-bejgħ kif ukoll tan-negozjati bejn SEAH bħala l-bejjiegħ u Airport Handling bħala x-xerrej jindika li l-prezz mitlub inizjali kien ogħla mill-prezz li l-operaturi tas-suq kienu lesti li jħallsu. B’mod partikolari, il-likwidatur ta’ SEAH bħala bejjiegħ innegozja f’kondizzjonijiet ta’ kompetizzjoni ġusta biex jikseb il-benefiċċju ekonomiku massimu mill-bejgħ tal-assi kkonċernati. Id-dokumentazzjoni pprovduta mill-awtoritajiet Taljani turi li l-offerta li saret minn Airport Handling tabilħaqq kienet l-iktar offerta ekonomikament vantaġġuża li kienet irċiviet SEAH. Min-naħa tagħha, Airport Handling kellha raġunijiet ekonomiċi biex takkwiżixxi l-assi minkejja r-rifjut ta’ SEAH milli tagħti skont jew termini ta’ pagament iktar favorevoli. Il-prezz tax-xiri jista’ jitqies li tal-inqas hu l-prezz tas-suq. B’hekk, m’hemmx indikazzjoni li permezz tax-xiri ta’ parti mill-assi ta’ SEAH Airport Handling irċiviet xi vantaġġ li jirriżulta mill-għajnuna illegali preċedenti lil SEAH.
               
            7.1.2.4.   Konklużjoni dwar il-Prezz tas-Suq bħala indikatur potenzjali ta’ kontinwità ekonomika
      
      
                  (291)
               
               
                  Fid-dawl ta’ dan ta’ hawn fuq, il-Kummissjoni tikkonkludi li ċ-ċirkustanzi tal-lokazzjoni u l-bejgħ sussegwenti jeskludu b’mod effettiv kwalunkwe trasferiment ta’ vantaġġ ekonomiku minn SEAH lil Airport Handling. B’hekk, il-prezz tal-lokazzjoni u l-prezz tax-xiri ma jistgħux jitqiesu bħala indikatur ta’ kontinwità ekonomika f’dan il-każ.
               
            7.1.3.   L-identità tal-azzjonisti
      
      
                  (292)
               
               
                  Fid-deċiżjoni tal-ftuħ tal-2014, il-Kummissjoni nnotat li l-Italja ħadet impenn li tafda l-immaniġġjar ta’ Airport Handling lil trustee indipendenti għal perjodu ta’ tliet snin (34). Barra minn hekk, l-Italja pproponiet li tiftaħ 20 % mill-kapital azzjonarju ta’ Airport Handling lill-investituri. Imbagħad, il-Kummissjoni sabet li, l-ewwel nett, in-negozju tas-servizzi fuq l-art kien ikollu l-istess sid, SEA, u, it-tieni, li l-proposta tal-Italja li toffri permezz ta’ proċedura tal-offerti 20 % tal-kapital tal-fornitur il-ġdid tas-servizzi fuq l-art ma kinitx biżżejjed biex tiggarantixxi diskontinwità minn SEAH peress li, l-ewwel nett, il-propsota hi limitata għal parteċipazzjoni azzjonarja ta’ minoranza biss u, it-tieni, ma ġiet ipprovduta ebda garanzija f’dan ir-rigward. Barra minn hekk, dan il-ftuħ tal-kapital iseħħ biss wara d-dħul ta’ Airport Handling fis-suq.
               
            
                  (293)
               
               
                  Matul l-investigazzjoni, l-Italja allegat li l-istabbiliment tat-Trust ikun jiggarantixxi n-nuqqas ta’ kontinwità bejn SEAH u Airport Handling. It-Trustee tkun tiżgura l-ġestjoni indipendenti tal-parteċipazzjoni ta’ SEA f’Airport Handling, billi tassumi kontroll esklussiv fuq il-kumpanija u b’hekk tiggarantixxi n-nuqqas ta’ kwalunkwe interess u/jew fluss ta’ informazzjoni bejn Airport Handling u l-grupp SEA.
               
            
                  (294)
               
               
                  Il-Kummissjoni vvalutat il-karatteristiċi kronoloġiċi u materjali tal-identità tas-sjieda fil-każ inkwistjoni.
               
            
                  (295)
               
               
                  L-ewwel nett, rigward il-kronoloġija, il-Kummissjoni tinnota li SEA stabbilixxiet lil Airport Handling fid-9 ta’ Settembru 2013. It-Trust ġiet inkorporata fit-30 ta’ Ġunju 2014; l-Att tat-Trust ġie ffirmat dakinhar stess. Il-Kummissjoni tinnota li t-Trust ħadet taħt ir-responsabbiltà tagħha l-ġestjoni proprja ta’ Airport Handling iktar tard, fis-27 ta’ Awwissu 2014, meta SEA ttrasferixxiet il-parteċipazzjoni sħiħa ta’ Airport Handling lit-Trust u ħatret trustee. Imbagħad, din tal-aħħar ħatret Bord tad-Diretturi ġdid ta’ Airport Handling. Airport Handling bdiet bl-operazzjonijiet ftit jiem wara, fl-1 ta’ Settembru 2014. Madankollu, il-Kummissjoni tinnota li skont l-informazzjoni disponibbli, il-kumpanija diġà kienet wettqet attivitajiet ekonomiċi billi offriet is-servizzi tagħha fis-suq qabel dik id-data, u milli jidher sa minn April 2014, peress li numru ta’ kuntratti ta’ servizzi kienu […] (*1) ġew konklużi. (35) Madankollu, imbagħad Airport Handling saret proprjetà u taħt kontroll totali minn SEA.
               
            
                  (296)
               
               
                  It-tieni, fir-rigward tal-karatteristiċi materjali tat-tranżizzjoni tas-sjieda u tal-kontroll lit-Trust, il-Kummissjoni vvalutat jekk il-fatt li Airport Handling ftit qabel ma bdiet bl-operazzjonijiet kienet immaniġġjata b’mod temporanju minn Trustee kienx biżżejjed biex jiġi eskluż li SEA setgħet teżerċita d-drittijiet fir-rigward tal-ġestjoni ta’ Airport Handling b’tali mod li tkun tista’ tieħu deċiżjonijiet kummerċjali b’mod unilaterali. F’dak ir-rigward, il-Kummissjoni tinnota dan li ġej:
               
            
                  (297)
               
               
                  Skont l-Att tat-Trust, l-attività tat-Trustee hi soġġetta għal ċerti restrizzjonijiet materjali, b’mod partikolari t-Trustee mhuwiex meħtieġ jinvestiga:
                  
                              —
                           
                           
                              jekk ir-rappreżentanti ta’ SEA ħadux sehem fin-negozjati mal-impjegati li ġew impjegati mill-ġdid minn Airport Handling;
                           
                        
                              —
                           
                           
                              jekk SEA testernalizzax persunal lil Airport Handling, inkluż id-Direttur Ġenerali tagħha;
                           
                        
                              —
                           
                           
                              jekk ċerti servizzi ċentrali, inklużi r-relazzjonijiet mal-investituri u l-assistenza lill-klijenti, humiex se jibqgħu jiġu pprovduti minn SEA;
                           
                        
                              —
                           
                           
                              jekk id-deċiżjonijiet ta’ finanzjament jitħallewx għad-diskrezzjoni sħiħa ta’ SEA.
                           
                        
            
                  (298)
               
               
                  Barra minn hekk, għad li fuq il-bażi tal-Att tat-Trust il-maniġment ta’ Airport Handling suppost li hu separat minn dak ta’ SEAH, Airport Handling qed tiġi ġestita mill-eks kap tal-Iżvilupp tan-Negozju tal-Avjazzjoni ta’ SEA.
               
            
                  (299)
               
               
                  Tabilħaqq, il-Kummissjoni tinnota li SEA ssekondat żewġ maniġers superjuri lil AH. It-tnejn li huma bħalissa għandhom karigi fil-maniġment superjuri f’Airport Handling. Skont l-Italja ma jkun hemm ebda relazzjoni ġerarkika bejn SEA u dawk il-maniġers u dawn tal-aħħar ma jwettqu ebda attività favur SEA. Ir-remunerazzjoni tagħhom tkun iddeterminata wkoll b’mod indipendenti minn Airport Handling.
               
            
                  (300)
               
               
                  Skont l-Italja, id-deċiżjoni ta’ SEA ta’ ssekondar ta’ dawk il-maniġers lil Airport Handling kienet ittieħdet fid-dawl tal-proposti tal-Italja rigward il-ftuħ tal-kapital ta’ Airport Handling għal partijiet terzi. Għal dak l-għan, kien ikun neċessarju li jiġi żgurat li, minn naħa, il-maniġment ta’ Airport Handling kien ikkwalifikat bis-sħiħ u li, min-naħa l-oħra, il-kundizzjonijiet tax-xogħol tal-maniġers kienu flessibbli. Fil-fatt, l-Italja ċċarat li Airport Handling iffirmat kuntratti ta’ ssekondar ma’ SEA għal […] (*1) impjegat.
               
            
                  (301)
               
               
                  Bħala konklużjoni, il-Kummissjoni ssib li kemm il-kronoloġija kif ukoll id-dispożizzjonijiet materjali tal-inkarigu jikkonfermaw li SEA matul il-fażi tal-bidu ta’ Airport Handling u d-dħul f’attivitajiet ekonomiċi gawdiet minn kontroll fuq dik il-kumpanija sa punt li, għad li varja, kontinwament żgura influwenza sinifikanti fuq il-maniġment ta’ kuljum tagħha.
               
            
                  (302)
               
               
                  Il-Kummissjoni ħadet nota ta’ dan ta’ hawn fuq deskritt fil-Ftehim Qafas ta’ Investiment tal-21 ta’ Settembru 2015, bejn it-Trustee u l-operatur tas-suq privat D’Nata, rigward il-bejgħ ta’ sehem ta’ […] (*1) % f’Airport Handling, flimkien mad-dritt ta’ ħatra tal-maġġoranza tal-bord tad-diretturi u anki s-CEO ta’ Airport Handling, u rigward ukoll għażla ta’ akkwiżizzjoni ta’ sehem ulterjuri ta’ […] (*1) % f’Airport Handling.
               
            
                  (303)
               
               
                  D’Nata ser ikollha kontroll effettiv fuq Airport Handling meta tkun ħatret il-maġġoranza tal-bord tad-diretturi u anki s-CEO ta’ Airport Handling. Barra minn hekk, l-informazzjoni disponibbli dwar il-proċess ta’ offerti, li ġie organizzat minn bank privat b’mod indipendenti kemm minn SEA kif ukoll mit-Trustee, tikkonferma li D’Nata akkwistat sehem f’Airport Handling bil-prezz tas-suq. Finalment, l-informazzjoni disponibbli tikkonferma li D’Nata mhix identika għal SEA u lanqas ma hi assoċjata b’xi mod ieħor magħha.
               
            
                  (304)
               
               
                  Minkejja dan, it-trasferiment tal-kontroll fuq Airport Handling minn SEA u mit-Trustee lil D’Nata seħħ iktar minn sentejn wara li SEA stabbilixxiet lil Airport Handling, u iktar minn sena wara l-kumpanija kienet bdiet bl-operazzjonijiet.
               
            
                  (305)
               
               
                  Għaldaqstant, il-Kummissjoni ma tistax tikkonkludi unikament fuqi l-bażi tal-kriterju rigward l-identità tal-azzjonisti li ma hemm ebda kontinwità ekonomika. Minkejja dan, il-Kummissjoni vvalutat dan il-kriterju flimkien mal-kriterji rilevanti l-oħrajn, biex tikkonkludi jekk jistax jiġi stabbilit in-nuqqas ta’ kontinwità ekonomika.
               
            7.1.4.   It-twaqqit tat-tranżazzjoni
      
      
                  (306)
               
               
                  Il-likwidazzjoni ta’ SEAH fl-1 ta’ Lulju 2014 u l-istabbiliment ta’ Airport Handling fid-9 ta’ Settembru 2013 seħħew wara li l-Kummissjoni kienet adottat id-deċiżjoni ta’ rkupru fit-12 ta’ Diċembru 2012. Il-kumpanija f’likwidazzjoni żgurat operazzjonijiet ta’ servizzi fuq l-art sakemm Airport Handling bdiet bl-operazzjonijiet fl-1 ta’ Settembru 2014.
               
            
                  (307)
               
               
                  B’hekk, it-twaqqit tal-avvenimenti jista’ jkun prima facie indikazzjoni li l-proċess li wassal għall-ħolqien ta’ Airport Handling kellu l-effett ta’ ċirkomvenzjoni tad-deċiżjoni ta’ rkupru, li kienet ġiet adottata qabel ma twettaq dak il-proċess. Madankollu, il-Kummissjoni tfakkar li l-ġurisprudenza ma teħtieġx li l-Kummissjoni teżamina, b’mod partikolari b’mod prevalenti fuq il-kriterji l-oħra, iż-żmien li fih seħħ it-trasferiment tal-assi, li hu wieħed mill-fatturi li “jista’” jiġi kkunsidrat biex tiġi eliminata l-kontinwità ekonomika bejn dawk iż-żewġ entitajiet (36).
               
            7.1.5.   Loġika ekonomika tat-tranżazzjoni
      
      
                  (308)
               
               
                  L-informazzjoni disponibbli tikkonferma li, essenzjalment, Airport Handling tkompli l-istess tip ta’ attivitajiet kummerċjali ta’ SEAH, jiġifieri toffri servizzi fuq l-art fl-ajruporti ta’ Linate u ta’ Malpensa.
               
            
                  (309)
               
               
                  F’dak ir-rigward, il-Kummissjoni tirreferi għall-ġurisprudenza li skontha, din is-sempliċi ċirkostanza li l-akkwirent fil-fatt qed ikompli bin-negozju ta’ intrapriża li hi obbligata trodd lura l-għajnuna mhux bilfors ifisser li l-eks intrapriża gawdiet il-vantaġġ kompetittiv marbut mal-għajnuna mogħtija lil din tal-aħħar. Fil-każ speċifiku msemmi, l-eks intrapriża ħadet b’lokazzjoni impjant bi prezz tas-suq mill-intrapriża li kienet irċiviet għajnuna kważi tliet snin qabel il-ħolqien tal-eks intrapriża (37). Il-Kummissjoni tfakker li fil-każ inkwistjoni, Airport Handling ħadet b’lokazzjoni, imbagħad xtrat, l-assi ta’ SEAH bi prezz li jista’ jitqies tal-inqas bħala l-prezz tas-suq, u li l-għajnuna illegali li għandha tiġi rkuprata mingħand SEAH ingħatat matul is-snin 2002 – 2010, jiġifieri tliet snin qabel ma Airport Handling ġiet inkorporata u erba’ snin qabel ma Airport Handling bdiet bl-attività ekonomika tagħha.
               
            
                  (310)
               
               
                  B’mod iktar partikolari, fir-rigward tal-loġika ekonomika tat-tranżazzjoni, il-Kummissjoni tinnota dan li ġej:
               
            
                  (311)
               
               
                  Kif ġie deskritt hawn fuq fil-punti 2.6.1 u 2.6.2, il-pjan ta’ direzzjoni tan-negozju ta’ Airport Handling ivarja minn dak ta’ SEAH f’numru ta’ punti, b’mod partikolari:
                  
                              —
                           
                           
                              […] (*1);
                           
                        
                              —
                           
                           
                              […] (*1);
                           
                        
                              —
                           
                           
                              […] (*1);
                           
                        
                              —
                           
                           
                              […] (*1);
                           
                        
                              —
                           
                           
                              […] (*1);
                           
                        
                              —
                           
                           
                              […] (*1).
                           
                        
            
                  (312)
               
               
                  B’hekk, Airport Handling immaniġġjat l-attivitajiet tagħha taħt kundizzjonijiet operazzjonali differenti minn dawk ta’ SEAH, permezz tal-pjan ta’ direzzjoni tan-negozju tagħha stess. Barra minn hekk, l-awtoritajiet Taljani ma kinux jesiġu li Airport Handling issegwi mudell kummerċjali speċifiku u lanqas li żżomm ċertu ambitu tal-attivitajiet, u lanqas li takkwista assi jew impjegati speċifiċi.
               
            7.1.6.   Konklużjoni ġenerali dwar il-kontinwità ekonomika minn SEAH għal Airport Handling
      
      
                  (313)
               
               
                  Fil-fehma tal-Kummissjoni, il-każ inkwistjoni fih kemm elementi li jkunu argumenti favur il-kontinwità ekonomika kif ukoll elementi li jsostnu s-sejba kuntrarja.
               
            
                  (314)
               
               
                  Mil-lat tal-elementi li jsostnu sejba ta’ kontinwità ekonomika, il-Kummissjoni identifikat il-fatt li kien l-eks sid ta’ SEAH li ħoloq lil Airport Handling, kumpanija attiva fl-istess negozju bħal SEAH, li rreklutat il-forza tax-xogħol inizjali ta’ Airport Handling kważi b’mod esklussiv mill-eks impjegati ta’ SEAH u akkwiżixxiet sehem kbir mill-assi, u dan kollu wara d-deċiżjoni ta’ rkupru tal-Kummissjoni.
               
            
                  (315)
               
               
                  Madankollu, numru ta’ fatturi oħra jindikaw minflok li Airport Handling ma twaqqfitx bħala kumpanija għaċ-ċirkomvenzjoni iżda bħala kumpanija ġenwinament ġdida. L-iktar element b’saħħtu f’dan ir-rigward hu li l-portafoll tal-klijenti kellu jinħoloq mill-ġdid billi jiġu kkuntattjati l-linji tal-ajru b’offerti indipendenti mill-eks kuntratti ta’ SEAH u bil-konklużjoni ta’ ftehimiet ġodda b’kundizzjonijiet ġodda magħhom. Għaldaqstant, Airport Handling kellha takkwiżixxi l-klijenti ġodda tagħha u tiggwadanja l-ishma mis-suq bħalma jkollu jagħmel kwalunkwe kompetitur jew min jidħol ġdid. Peress li l-portafoll tal-klijenti hu l-bażi għan-negozju ta’ servizzi fuq l-art, il-Kummissjoni tagħti piż kbir lil dan l-elementi.
               
            
                  (316)
               
               
                  Rigward l-assi akkwiżiti mingħand SEAH, Airport Handling ħallset tal-inqas prezz tas-suq għal-lokazzjoni tal-assi u, iktar tard, meta hi xtrat parti mill-assi, hi ħallset prezz li tal-inqas kien il-prezz tas-suq li l-operaturi kienu lesti li jħallsu.
               
            
                  (317)
               
               
                  Barra minn dan, il-forza tax-xogħol ma ġietx ittrasferita bħala blokka. Airport Handling ikkonkludiet kuntratti ġodda b’kundizzjonijiet ġodda. Kwalunkwe kompetitur jew min jidħol ġdid kien ikollu l-istess possibbiltà li jaħtar eks impjegati ta’ SEAH, u l-eks ħaddiema ta’ SEAH sempliċiment dehru li kienu l-iktar mira xierqa għar-reklutaġġi l-ġodda. Parti biss mill-assi ġiet ittrasferita; u barra minn hekk din tirrappreżenta biss parti minuri mill-fattur ta’ produzzjoni kumplessiva fin-negozju tas-servizzi fuq l-art.
               
            
                  (318)
               
               
                  Fir-rigward tal-loġika ekonomika tal-operazzjoni, Airport Handling timmaniġġja l-attivitajiet tagħha b’kundizzjonijiet operazzjonali differenti minn SEAH u bil-pjan ta’ direzzjoni tan-negozju tagħha stess. Barra minn hekk, l-awtoritajiet Taljani ma kinux jesiġu li Airport Handling issegwi mudell kummerċjali speċifiku u lanqas li żżomm ċertu ambitu tal-attivitajiet, u lanqas li takkwista assi jew impjegati speċifiċi.
               
            
                  (319)
               
               
                  F’dan il-kuntest, il-Kummissjoni tqis li, bħala bilanċ, ma hemm ebda kontinwità ekonomika bejn SEAH u Airport Handling u l-ħolqien ta’ din tal-aħħar ma jistax jitqies bħala ċirkomvenzjoni tad-deċiżjoni ta’ rkupru. Konsegwentement, Airport Handling ma tistax tinżamm responsabbli biex tħallas lura l-għajnuna misjuba inkompatibbli fid-deċiżjoni ta’ rkupru.
               
            7.2.   L-investiment ta’ SEA f’Airport Handling – l-eżistenza ta’ għajnuna mill-Istat
      
      
                  (320)
               
               
                  Skont l-Artikolu 107(1) tat-Trattat, “kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”.
               
            
                  (321)
               
               
                  Il-kriterji stabbiliti fl-Artikolu 107(1) tat-Trattat huma kumulattivi. Għalhekk, sabiex jiġi ddeterminat jekk il-miżuri jikkostitwixxux għajnuna mill-Istat skont it-tifsira tal-Artikolu 107(1) tat-Trattat, iridu jiġu ssodisfati l-kundizzjonijiet kollha msemmija hawn fuq. B’mod partikolari, jenħtieġ li l-appoġġ finanzjarju:
                  
                              (a)
                           
                           
                              jingħata minn Stat Membru jew permezz ta’ riżorsi tal-Istat,
                           
                        
                              (b)
                           
                           
                              jiffavorixxi lil ċerti intrapriżi jew il-produzzjoni ta’ ċerti oġġetti;
                           
                        
                              (c)
                           
                           
                              ifixkel jew jhedded li jfixkel il-kompetizzjoni;
                           
                        
                              (d)
                           
                           
                              jaffettwa l-kummerċ bejn l-Istati Membri.
                           
                        
            7.2.1.   Vantaġġ ekonomiku selettiv – il-prinċipju tal-investitur f’ekonomija tas-suq
      
      
                  (322)
               
               
                  L-Italja hi tal-fehma li l-injezzjoni ta’ SEA fil-kapital ta’ Airport Handling ikkonformat mal-prinċipju tal-investitur f’ekonomija tas-suq u b’hekk ma ngħata ebda vantaġġ lil Airport Handling, u għalhekk il-miżura ma kkostitwixxietx għajnuna mill-Istat. Għad li SEAH irreġistrat telf b’mod konsistenti mill-2000, ikun leġittimu li jiġi ssoponut li l-attività ta’ Airport Handling min-naħa tagħha tibda trendi biżżejjed redditu biex l-injezzjoni ta’ ekwità ssir profittabbli, b’mod partikolari fid-dawl tal-azzjonijiet stipulati fil-pjan ta’ direzzjoni tan-negozju għal Airport Handling għall-2014 – 2017. Għalhekk, meta tiddeċiedi li tinvesti fil-kapital ta’ Airport Handling, SEA tkun aġixxiet bħala investitur prudenti fis-suq.
               
            
                  (323)
               
               
                  Għall-finijiet tal-valutazzjoni tal-prinċipju tal-investitur f’ekonomija tas-suq, hemm bżonn li jiġi ddeterminat jekk, f’ċirkustanzi simili bħal dawk li fil-kuntest tagħhom ġiet adottata l-miżura vvalutata, investitur ipotetiku li jopera f’ekonomija tas-suq, iggwidat minn prospetti ta’ profittabilità, u mhux minn objettivi tal-ordni pubbliku, kien iġib ruħu b’mod simili. Sabiex jiġi eżaminat jekk l-Istat adottax jew le l-imġiba ta’ investitur prudenti f’ekonomija tas-suq, wieħed għandu jerġa’ jpoġġi ruħu fil-kuntest taż-żmien meta kienu ttieħdu l-miżuri ta’ appoġġ finanzjarju sabiex tiġi vvalutata r-razzjonalità ekonomika tal-imġiba tal-Istat, u b’hekk tiġi evitata kwalunkwe valutazzjoni bbażata fuq sitwazzjoni posterjuri (38).
               
            
                  (324)
               
               
                  Konsegwentement, il-ħsieb wara l-ekonomija tas-suq ta’ investiment pubbliku jrid jiġi vvalutat b’kunsiderazzjoni tal-informazzjoni disponibbli u tal-iżviluppi prevedibbli fiż-żmien li fih sar l-investiment (39).
               
            
                  (325)
               
               
                  Matul l-investigazzjoni, l-Italja spjegat li d-deċiżjoni ta’ investiment f’Airport Handling kienet ibbażata fuq il-pjan ta’ direzzjoni tan-negozju tas-6 ta’ Awwissu 2014. Madankollu, il-Kummissjoni tosserva li dan il-pjan ta’ direzzjoni tan-negozju hu datat biss wara li kienet ittieħdet id-deċiżjoni finali li jiżdied il-kapital tal-kumpanija sa EUR 25 miljun fit-30 ta’ Ġunju 2014. Il-Kummissjoni tqis li d-deċiżjoni inizjali li tiġi stabbilita Airport Handling u li jiġu investiti EUR 25 miljun bilfors li ttieħdet mhux wara l-istabbiliment tal-kumpanija fid-9 ta’ Settembru 2013. Il-pjan ta’ direzzjoni tan-negozju disponibbli għall-Kummissjoni li hu l-eqreb għal dik id-data hu l-pjan ta’ direzzjoni tan-negozju tal-14 ta’ Novembru 2013. Il-Kummissjoni tosserva wkoll li dan il-pjan ta’ direzzjoni tan-negozju diġà jassumi l-investiment ta’ EUR 25 miljun. Għaldaqstant, il-Kummissjoni tqis li l-pjan ta’ direzzjoni tan-negozju ta’ Novembru 2013 hu dak rilevanti għall-ittestjar tal-prinċipju tal-investitur f’ekonomija tas-suq.
               
            
                  (326)
               
               
                  Fid-deċiżjoni tal-ftuħ tal-2014, il-Kummissjoni esprimiet dubji li SEA aġixxiet bħala investitur li jopera f’ekonomija tas-suq. L-ewwel nett, għaliex SEA ma qisitx ir-riskju li Airport Handling tkun responsabbli li tħallas lura l-għajnuna inkompatibbli mogħtija qabel lil SEAH wara sejba ta’ kontinwità ekonomika mill-Kummissjoni. It-tieni, il-Kummissjoni ddubitat jekk il-pjan ta’ direzzjoni tan-negozju, li kien il-bażi li fuqha SEA ħadet id-deċiżjoni li tinvesti f’Airport Handling, kienx imsejjes fuq suppożizzjonijiet plawżibbli biżżejjed. Finalment, il-Kummissjoni trid tivvaluta jekk id-deċiżjoni ta’ investiment f’Airport Handling ittiħdix bit-termini tas-suq. Fi kliem ieħor, il-Kummissjoni trid tivvaluta jekk l-investitur setax jistenna redditu raġjonvoli b’kunsiderazzjoni tar-riskji prevedibbli relatati mal-investiment.
               
            7.2.2.   Il-miżuri ta’ mitigazzjoni tar-riskji meħuda minn SEA
      
      
                  (327)
               
               
                  Fir-rigward tal-ewwel dubju, il-Kummissjoni tosserva li SEA kienet taf bir-riskju ta’ sejba ta’ kontinwità ekonomika u ħadet miżuri ta’ mitigazzjoni tar-riskju:
               
            
                  (328)
               
               
                  SEA kienet taf bit-tali riskju, kif muri mid-dokumenti sottomessi lill-Kummissjoni fil-kuntest tal-pre-notifika ta’ Novembru 2013. Ir-riskju li l-obbligazzjoni setgħet tiġi ttrasferita lil Airport Handling permezz ta’ kontinwità ekonomika minn SEAH kien riskju legali: Il-perċezzjoni u l-ponderazzjoni tar-riskju u l-miżuri adegwati ta’ mitigazzjoni tar-riskju jiddependu minn suppożizzjonijiet legali li saru fi żmien l-investiment.
               
            
                  (329)
               
               
                  L-informazzjoni disponibbli turi li SEA kienet ikkunsidrat il-miżuri ta’ mitigazzjoni tar-riskju li ġejjin b’rabta mal-forza tax-xogħol: Fil-ftehim bejn SEA u t-Trade Unions, tal-4 ta’ Novembru 2013, SEA ddikjarat li “ġiet attribwita importanza fundamentali lir-rekwiżit ta’ ‘diskontinwità’, li jrid jifforma parti minn kwalunkwe soluzzjoni alternattiva għall-pagament fi flus, bħala garanzija li ma kienx possibbli li l-obbligu ta’ rkupru tal-għajnuna jiġi estiż għal xi parti terza.” Matul in-negozajti dwar it-trasferiment parzjali tal-forza tax-xogħol minn SEAH għal Airport Handling, l-istruttura tax-xogħol u ċerti kundizzjonijiet tal-impjiegi ġew mibdula b’mod materjali kif spjegat f’dettall fil-premessi 232-234 iktar ’il fuq. Il-prinċipji applikabbli ġew stabbiliti fil-Ftehimiet ta’ Implimentazzjoni deskritti hawn fuq mat-Trade Unions, tal-4 ta’ Ġunju 2014 u diġà kienu tħabbru fil-ftehim mat-Trade Unions tat-13 ta’ Novembru 2013, u b’hekk qabel l-implimentazzjoni taż-żewġ injezzjonijiet ta’ kapital il-kbar tal-10 ta’ Marzu u tat-30 ta’ Ġunju 2014 (il-premessi 45 u 46 iktar ’il fuq).
               
            
                  (330)
               
               
                  SEA implimentat il-miżuri li ġejjin ta’ mitigazzjoni tar-riskju biex tiżgura diskontinwità mit-trasferiment tal-assi ta’ SEAH: L-ewwel, it-Trustee eskludiet lil Airport Handling mill-proċedura pubblika ta’ offerti għall-bejgħ tal-assi. It-tieni, Airport Handling ħadet b’lokazzjoni assi mingħand SEAH billi ħallset tariffa tal-lokazzjoni tas-suq li ġiet iddeterminata minn żewġ rapporti ta’ esperti indipendenti.
               
            
                  (331)
               
               
                  SEA ħadet miżuri biex tiżgura d-diskontinwità ta’ Airport Handling minn SEAH anki fid-dawl tal-klijentela. Il-klijenti ta’ SEAH ġew informati minn qabel dwar il-likwidazzjoni tal-kumpanija. Ġew iffirmati kuntratti ta’ servizzi ġodda b’kundizzjonijiet finanzjarji ġodda mal-linji tal-ajru li għażlu lil Airport Handling bħala l-fornitur ta’ servizzi tagħhom.
               
            
                  (332)
               
               
                  Bħala miżura ta’ mitigazzjoni tar-riskju ulterjuri, SEA waqqfet Trust. Kif ġie spjegat fit-Taqsima 2.3 iktar ’il fuq, l-iskop ewlieni tat-Trust kien li taġixxi bħala azzjonist esklussiv ta’ Airport Handling u tiżgura li Airport Handling topera f’diskontinwità ekonomika minn SEAH.
               
            
                  (333)
               
               
                  Il-Kummissjoni tinnota li r-riskju li jirriżulta minn obbligazzjoni futura possibbli li tħallas lura l-għajnuna mhuwiex imsemmi fil-pjan ta’ direzzjoni tan-negozju ta’ Airport Handling ta’ Novembru 2013. F’dak ir-rigward, il-Kummissjoni tosserva li SEA għamlet dak il-pjan ta’ direzzjoni tan-negozju għall-finijiet tagħha stess. Peress li hi l-kumpanija prinċipali ta’ attur stabbilit fis-suq fis-servizzi fuq l-art u peress li uriet bil-provi li kienet taf bir-riskji li jirriżultaw minn diversi fatturi tal-kontinwità, SEA kienet f’pożizzjoni li tieħu deċiżjonijiet informati ta’ investiment mingħajr ma ssemmi b’mod espliċitu dak ir-riskju f’dak il-pjan ta’ direzzjoni tan-negozju. Barra minn hekk, id-deċiżjoni finali li tiġġenera kapital sa EUR 25 miljun ittieħdet biss wara li ġew żgurati l-miżuri ta’ mitigazzjoni tar-riskju. Barra minn dan, l-evalwazzjoni esterna deskritta hawn fuq tal-pjan ta’ direzzjoni tan-negozju ta’ Novembru 2013 (premessa 114 iktar ’il fuq) tikkonferma li investitur razzjonali kien jiġġudika l-probabbiltà ta’ kontinwità ekonomika, u b’hekk l-obbligazzjoni ta’ ħlas lura tal-għajnuna, bħala inqas minn […] (*1) % u, għalhekk, kien isib li investiment f’AH kien ekonomikament razzjonali.
               
            7.2.3.   Il-pjan ta’ direzzjoni tan-negozju ta’ Airport Handling
      
      
                  (334)
               
               
                  Fir-rigward tat-tieni dubju, jiġifieri jekk il-pjan ta’ direzzjoni tan-negozju li hu l-bażi tad-deċiżjoni ta’ SEA li tinvesti f’Airport Handling huwiex ibbażat fuq suppożizzjonijiet plawżibbli biżżejjed, il-Kummissjoni tagħmel l-osservazzjonijiet li ġejjin:
               
            7.2.3.1.   Suppożizzjonijiet dwar l-iżvilupp tat-traffiku STOP
      
      
                  (335)
               
               
                  Il-previżjonijiet tat-traffiku tal-ajru fl-ajruporti ta’ Milan, flimkien mal-ishma mis-suq ta’ Airport Handling, huma fattur determinanti fil-pjan ta’ direzzjoni tan-negozju ta’ dik il-kumpanija. Kif ikkonfermat minn esperti esterni (BCG) li evalwaw il-pjanijiet ta’ direzzjoni tan-negozju ta’ Airport Handling, il-previżjonijiet tat-traffiku tal-kumpanija huma koerenti mal-previżjonijiet maħruġa minn IATA u minn Eurocontrol. Il-Kummissjoni tqis li daw il-korpi huma sorsi tad-data affidabbli biex jagħmlu previżjonijiet tat-traffiku fis-settur tal-avjazzjoni. Fir-rigward tal-applikazzjoni ta’ dawn il-previżjonijiet għall-ajruport ta’ Malpensa, il-Kummissjoni tinnota li skont ir-rapport ta’ BCG, l-intenzjoni ta’ Airport Handling li żżomm taħlita kostanti ta’ trasportaturi f’dak l-ajruport ma tkunx konformi mal-iżviluppi storiċi u li regolament ġdid jista’ jwassal għar-rilokazzjoni ta’ wħud mit-trasportaturi f’Linate.
               
            7.2.3.2.   Suppożizzjonijiet dwar il-kostijiet tal-persunal
      
      
                  (336)
               
               
                  Skont il-pjan ta’ direzzjoni tan-negozju ta’ Novembru 2013, il-kostijiet tal-persunal jikkostitwixxu medja ta’ […] (*1) % tal-kostijiet operazzjonali fil-perjodu 2014-2017.
               
            
                  (337)
               
               
                  Il-Kummissjoni vvalutat il-plawżibbiltà tas-suppożizzjonijiet li huma l-bażi tal-partita tal-kost sinifikanti.
               
            
                  (338)
               
               
                  L-ewwel nett, il-Kummissjoni tinnota li fid-dawl tar-rapport ta’ Brattle, il-perċentwal ta’ kostijiet tal-persunal mill-kostijiet operatorji totali previsti minn Airport Handling hu fil-parti l-kbira konformi mal-istruttura tal-kostijiet tal-industrija Ewropea tas-servizzi fuq l-art, xi ħaġa li turi inċidenza tal-kostijiet tal-persunal fuq il-kostijiet operatorji totali li jammontaw għal 65 % – 80 %. F’dak ir-rigward, ir-rapport jirreferi għaċ-ċifri msemmija fil-valutazzjoni tal-impatt tal-Kummissjoni li takkumpanja l-proposta tagħha għal Regolament ġdid dwar is-servizzi fuq l-art (40).
               
            
                  (339)
               
               
                  It-tieni, fuq il-bażi tal-informazzjoni pprovduta mill-Italja, il-Kummissjoni tinnota li l-kostijiet medji fis-siegħa fuq il-persunal għal kull FTE ta’ Airport Handling jidhru li huma […] (*1). Il-kost medju fis-siegħa fuq il-persunal fil-pjan ta’ direzzjoni tan-negozju ta’ Novembru 2013 hu ta’ EUR […] (*1), u ta’ EUR […] (*1) fil-pjan ta’ direzzjoni tan-negozju ta’ Awwissu 2014, li hu rispettivament […] (*1) mill-kostijiet medji fis-siegħa mħallsa minn SEAH fl-2013 ta’ madwar EUR[…] (*1)
                      (41). Ir-rapport ta’ Brattle jikkonferma li Airport Handling kisbet dawn il-kostijiet lavorattivi fir-realtà u għalhekk jikkonkludi li l-pjan ta’ direzzjoni tan-negozju ma kienx ottimist iżżejjed.
               
            
                  (340)
               
               
                  Il-Kummissjoni ssib li t-tnaqqis issoponut fil-kostijiet lavorattivi ma jidhirx li mhuwiex realistiku fid-dawl tal-istruttura tipika tal-kostijiet fl-industrija.
               
            7.2.3.3.   Suppożizzjonijiet dwar is-sehem mis-suq
      
      
                  (341)
               
               
                  Il-Kummissjoni esprimiet tħassib dwar is-suppożizzjonijiet tas-sehem mis-suq relattivament għoli tal-pjan ta’ direzzjoni tan-negozju ta’ Novembru 2013 ta’ Airport Handling. Is-sehem mis-suq għas-servizzi fir-rampa hu previst għal [60-70] (*1) % fl-2014 u jitla’ għal [70-80] (*1) % fl-2017. Is-sehem mis-suq għas-servizzi ta’ trasport ta’ passiġġieri hu previst għal [60-70] (*1) % fl-2014 u jitla’ għal [60-70] (*1) % fl-2017.
               
            
                  (342)
               
               
                  Fl-2013, is-sehem mis-suq kumplessiv ta’ SEAH kien ta’ [70-80] (*1) % (42). Il-Kummissjoni tosserva li s-sehem mis-suq antiċipat ta’ Airport Handling hu inqas mis-sehem mis-suq ta’ SEAH. Konsegwentement, ma kienx mistenni li Airport Handling irċiviet il-kuntratti kollha ta’ SEAH. Ċertu telf fis-sehem mis-suq tal-kumpanija l-ġdida fil-fatt huwa meqjus.
               
            
                  (343)
               
               
                  L-istrateġija ta’ Airport Handling hu li toffri livell ogħla ta’ disponibbiltà meta mqabbla ma’ fornituri oħra tas-servizzi fuq l-art f’Linate u f’Malpensa. Hi tiggarantixxi servizz għal 24 siegħa biex is-servizzi fuq l-art jiġu pprovduti anki jekk ajruplan jasal tard. Dan hu vantaġġ kompetittiv li jista’ jkun partikolarment siewi għal trasportaturi tal-ajru b’ħafna operazzjonijiet u bi frekwenzi ta’ titjiriet għoljin fl-ajruporti ta’ Milan, bħal Alitalia u EasyJet. Dawn it-trasportaturi tal-ajru jistgħu jkunu inklinati li jibqgħu mal-fornitur li kapaċi jipprovdilhom dawn is-servizzi. Dan jista’ raġjonevolment jispjega għaliex Airport Handling setgħet tistenna sehem mis-suq relattivament għoli mit-tnedija tal-operazzjonijiet tagħha.
               
            
                  (344)
               
               
                  Il-Kummissjoni tosserva wkoll li, kif innotat fir-rapport ta’ Brattle, fuq il-bażi tad-data tal-2013, is-sehem mis-suq antiċipat ta’ Airport Handling kien inqas meta mqabbel ma’ dak stmat għal fornituri ikbar tas-servizzi fuq l-art f’ajruporti Taljani oħra: (i) Bergamo (78,23 %), (ii) Cagliari (75,61 %), (iii) Katanja (77,18 %), (iv) Palermo (75,85 %), (v) Turin (68,8 %).
               
            
                  (345)
               
               
                  Barra minn hekk, il-Kummissjoni tinnota li s-sehem mis-suq li kisbet Airport Handling fl-2014 hu fil-fatt ogħla minn dak imbassar fil-pjan ta’ direzzjoni tan-negozju ta’ Novembru 2013. Dan is-sehem mis-suq għoli jista’ primarjament jiġi spjegat mill-fatt li Airport Handling irnexxielha tiffirma kuntratti ma’ […] (*1). Flimkien, dawn jammontaw għal sehem sinifikanti tat-traffiku fiż-żewġ ajruporti, jiġifieri […] (*1) % tat-traffiku tal-ajru ta’ Linate u […] (*1) ta’ Malpensa.
               
            
                  (346)
               
               
                  Bħala konklużjoni, il-Kummissjoni ma tiddubitax mill-plawżibbiltà tas-suppożizzjonijiet dwar is-sehem mis-suq ta’ Airport Handling: L-ewwel nett, dawn huma bbażati fuq vantaġġi kompetittivi offruti minn Airport Handling. It-tieni, dawn is-suppożizzjonijiet jidhru li huma konservattivi meta mqabbla mal-ishma mis-suq ta’ grupp ta’ pari ta’ kumpaniji tas-servizzi fuq l-art fl-ajruporti fi żmien meta tfassal il-pjan ta’ direzzjoni tan-negozju. Il-Kummissjoni tinnota wkoll li dawn is-suppożizzjonijiet immaterjalizzaw irwieħhom fil-prattika.
               
            7.2.3.4.   Suppożizzjonijiet dwar il-profittabilità
      
      
                  (347)
               
               
                  Il-pjan ta’ direzzjoni tan-negozju ta’ Novembru 2013 jantiċipa EBIT ta’ […] (*1) profitt qabel it-taxxa ta’ […] (*1) mit-tieni sena tal-operat. EBIT u profitt wara t-taxxa ta’ […] (*1). Il-pjan ta’ direzzjoni tan-negozju ta’ Novembru 2013 ma jurix il-metrika tas-soltu tal-profittabilità bħal pereżempju r-rata ta’ redditu interna (IRR) jew il-valur preżenti nett (VPN). Madankollu, ir-rapport ta’ Brattle jippreżenta dawn il-kalkoli fuq il-bażi tan-numri fil-pjan ta’ direzzjoni tan-negozju.
               
            
                  (348)
               
               
                  Biex jinvesti f’Airport Handling, investitur privat razzjonali jeħtieġlu jistenna redditu daqs jew ikbar mill-kost tal-għażla tal-kapital tiegħu li jista’ jiġi approssimat bil-kost medju ponderat tal-kapital (WACC).
               
            
                  (349)
               
               
                  Ir-rapport ta’ Brattle jikkalkola l-IRR tal-ekwità tal-investiment f’Airport Handling u jivverifika jekk hijiex daqs jew ikbar mid-WACC tagħha. Ir-rapport juża żewġ valuri alternattivi tad-WACC. L-ewwel wieħed hu […] (*1) % li hu skont ir-rapport tad-WACC wara t-taxxa mingħajr ingranaġġ użat fil-pjan ta’ direzzjoni tan-negozju (43). It-tieni wieħed hu […] (*1) % u hu kkalkolat fir-rapport bħala l-livell inferjuri tal-kost tal-għażla tal-kapital. Skont il-valur terminali tal-investiment, ir-rapport ta’ Brattle jistma li r-redditu tal-ekwità mistennija tal-investiment f’Airport Handling ivarja minn […] (*1) % sa […] (*1) %. Il-kalkoli juru li fix-xenarji kollha l-IRR mistennija taqbeż il-kost tal-għażla tal-kapital u għalhekk l-investiment hu profittabbli.
               
            
                  (350)
               
               
                  Il-Kummissjoni tosserva li l-perjodu ta’ żmien tal-pjan ta’ direzzjoni tan-negozju (2014-2017) hu relattivament qasir. Għal dik ir-raġuni, il-pjan ta’ direzzjoni tan-negozju jista’ jkun sensittiv għal varjazzjonijiet tas-suppożizzjonijiet sottostanti. Madankollu, dik l-iskeda ta’ żmien trid tiġi kkunsidrata fid-dawl tal-fatti li ġejjin. L-ewwel nett, il-pjan ta’ direzzjoni tan-negozju tfassal għall-operatur ta’ ajruport SEA, li kienet proprjetarja ta’ sussidjarja ta’ Airport Handling għal ħafna snin. It-tieni, ir-ristrutturar diġà kien għaddej u diġà kienu nkisbu gwadanji sinifikanti fil-produttività f’SEAH. Għaldaqstant, ma jidhirx li mhuwiex raġjonevoli li jiġi limitat l-ambitu tal-pjan ta’ direzzjoni tan-negozju għall-minimu neċessarju għal investitur tal-esperjenza bħal SEA.
               
            
                  (351)
               
               
                  Il-Kummissjoni tinnota li wħud mis-suppożizzjonijiet ewlenin tal-pjan ta’ direzzjoni tan-negozju ta’ Novembru 2013 fil-parti l-kbira mmaterjalizzaw, b’mod partikolari f’termini tal-profittabilità u tal-ishma mis-suq. Airport Handling diġà kienet qed tagħmel il-profitt fl-ewwel sena tal-operat tagħha: Skont ir-rapport tal-introjtu għal Settembru 2014 sa Awwissu 2015, il-kumpanija ġġenerat EBIT ta’ EUR […] (*1).
               
            
                  (352)
               
               
                  Bħala konklużjoni, il-Kummissjoni tqis li bl-użu tas-suppożizzjonijiet rigward l-evoluzzjoni tal-kostijiet lavorattivi u tas-sehem mis-suq li ma jidhrux li mhumiex irraġonevoli, il-pjan ta’ direzzjoni tan-negozju juri redditu għoli biżżejjed fuq l-ekwità għal SEA għall-injezzjoni ta’ kapital ta’ EUR 25 miljun.
               
            7.2.4.   Konklużjoni dwar il-vantaġġ ekonomiku selettiv
      
      
                  (353)
               
               
                  Il-Kummissjoni tikkonkludi li SEA ħadet biżżejjed miżuri biex tillimita r-riskji ta’ sejbien ta’ kontinwità ekonomika. Il-pjan ta’ direzzjoni tan-negozju kien ibbażat fuq suppożizzjonijiet li investitur privat razzjonali, li għandu esperjenza sinifikanti fl-industrija ta’ servizzi fuq l-art fl-ajruporti u li għandu l-għan li jirristruttura l-kumpanija, kien iqisha plawżibbli u suffiċjenti li jistabbilixxi l-profittabilità futura ta’ Airport Handling. Għaldaqstant, l-investiment f’Airport Handling ma jikkostitwixxix vantaġġ li Airport Handling ma setgħetx tikseb f’kundizzjonijiet normali tas-suq.
               
            7.2.5.   Konklużjoni dwar il-preżenza ta’ għajnuna mill-Istat fl-investiment ta’ SEA f’Airport Handling
      
      
                  (354)
               
               
                  L-investiment ma fih ebda vantaġġ li Airport Handling ma setgħetx tikseb f’kundizzjonijiet normali tas-suq. B’hekk, wieħed mill-kriterji kumulattivi skont l-Artikolu 107(1) tat-TFUE mhuwiex issodisfat. Konsegwentament, l-investiment ma jikkostitwix għajnuna mill-Istat skont it-tifsira tal-Artikolu 107(1) tat-TFUE,
               
            ADOTTAT DIN ID-DEĊIŻJONI:
      Artikolu 1
      1.   Il-proċess li wasal għal-likwidazzjoni ta’ SEA Handling S.p.A. u għall-ħolqien ta’ Airport Handling S.p.A. ma wassalx għal kontinwità ekonomika bejn l-eks intrapriża u dik imsemmija l-aħħar.
      2.   Airport Handling mhix obbligata tħallas lura l-għajnuna mill-Istat misjuba inkompatibbli mas-suq intern fid-Deċiżjoni tal-Kummissjoni C(2012) 9448 tad-19 ta’ Diċembru 2012, ikkoreġuta mid-deċiżjoni C(2013)1668 tat-22 ta’ Marzu 2013 dwar l-għajnuna mogħtija minn SEA lis-sussidjarja tagħha SEA Handling S.p.A. matul is-snin 2002 – 2010.
      Artikolu 2
      L-istabbiliment u l-kapitalizzazzjoni li l-Italja implimentat għal Airport Handling S.p.A., li ammontaw għal Eur 25 miljun, ma jikkostitwixxux għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.
      Artikolu 3
      Din id-Deċiżjoni hija indirizzata lir-Repubblika Taljana.
      
         Magħmul fi Brussell, il-5 ta’ Lulju 2016.
         
            
               Għall-Kummissjoni
            
            Margrethe VESTAGER
            
               Membru tal-Kummissjoni
            
         
      
      
         (1)  ĠU C 44, 6.2.2015, p. 30.
      
         (2)  ĠU C 249, 31.7.2014, p. 1.
      
         (3)  Ara l-Ordni tal-20 ta’ Ġunju 2013, il-Kawża T-152/13 R, ECLI:EU:T:2013:337, u l-Ordni tal-1 ta’ Lulju 2013, il-Kawża T-167/13 R, ECLI:EU:T:2013:331.
      
         (4)  Ara l-Ordni tat-28 ta’ Novembru 2014, il-kawża T-688/14 R, numru ECLIU:T:2014:1010. Il-President tal-Qorti Ġenerali ċaħad l-applikazzjoni fil-kawża T-674/14 R permezz tal-Ordni tas-27 ta’ Novembru 2014, numru ECLI:EU:T:2014:1009.
      
         (5)  ĠU C 44, 6.2.2015, p. 30.
      
         (6)  Punt 5 tal-ftehim tal-4 ta’ Novembru 2013.
      
         (7)  Il-Liġi Nru 223 tat-23 ta’ Lulju 1991 dwar regoli relatati mal-fond għas-sensji, mal-mobilità tal-ħaddiema mkeċċija, mal-benefiċċji tal-qgħad, mal-implimentazzjoni tad-direttivi tal-UE, mal-kollokament f’impjieg u ma’ dispożizzjonijiet oħra relatati mas-suq tax-xogħol (GURI Nru 175 tas-27 ta’ Lulju 1991).
      
         (*1)  Sigriet kummerċjali
      
         (8)  Il-likwidazzjoni volontarja hi essenzjalment simili għall-istralċ mill-Qorti, ħlief għall-fatt li hu f’idejn l-azzjonisti fil-laqgħa ġenerali, u mhux il-Qorti, li jieħdu d-deċiżjoni li jistralċaw il-kumpanija, jaħtru l-likwidaturi u jiddeterminaw is-setgħat tagħhom. Hu biss meta l-maġġoranza tal-azzjonisti ma tkunx tista’ tiġi assemblata li l-kumpanija trid tapplika mal-qorti għal dikjarazzjoni li tqiegħed lill-kumpanija f’likwidazzjoni. Imbagħad il-Qorti tinnomina l-likwidaturi f’konformità mal-istatut ta’ assoċjazzjoni tal-kumpanija jew skont id-deċiżjoni tal-azzjonisti fil-laqgħa ġenerali, sakemm ma jkunx ċar li n-nuqqas ta’ qbil bejn l-azzjonisti mhux se jħallihom jieħdu deċiżjoni f’laqgħa ġenerali, f’liema każ il-qorti stess taħtar likwidatur.
      
         (9)  Airport Handling ippreżentat it-talba għal-liċenzja għall-forniment ta’ servizzi fuq l-art f’Linate u f’Malpensa fil-21 ta’ Jannar 2014. ENAC tat il-liċenzja lil Airport Handling fis-17 ta’ April 2014.
      
         (10)  L-SFPs huma strumenti bbażati fuq l-ekwità, u għalhekk mhumiex soġġetti għal obbligu ta’ ripagament tal-ammont ikkontribwit minn SEA. Dawn ma jġorru ebda dritt amministrattiv iżda huma simili għal ishma f’termini ta’ drittijiet ta’ ekwità. B’mod partikolari, dawn l-istrumenti jipprovdu drittijiet ta’ qsim fil-profitti u ta’ riżerva u drittijiet għal partiti oħra tal-ekwità, inkluż fil-każ ta’ stralċ tal-kumpanija.
      
         (11)  Dakinhar SEA kienet għadha l-uniku azzjonist ta’ Airport Handling.
      
         (12)  Dakinhar, it-Trust kienet l-uniku azzjonist ta’ Airport Handling.
      
         (13)  Avviż dwar kuntratt Nru 2014/S218-385934 tat-12.11.2014 fis-suppliment ta’ “tenders electronic daily” (TED) għall-ĠU: http://ted.europa.eu/udl?uri=TED:NOTICE:385934-2014:TEXT:EN:HTML&src=0.
      
         (14)  “Data ta’ waqfien fit-tul” 18-il xahar tal-kalendarju mill-eżekuzzjoni u mill-iskambju tad-dokumenti kollha u t-twettiq u l-konsum tal-obbligi kollha li jirriżultaw mill-kuntratt tal-bejgħ.
      
         (15)  Is-servizzi tan-naħa tal-ajru, inklużi t-tlugħ abbord/l-inżul mill-ajruplan ta’ passiġġieri, ta’ bagalji u ta’ merkanzija, l-ibbilanċjar tal-inġenji tal-ajru, u d-distribuzzjoni tal-bagalji.
      
         (16)  Servizzi pprovduti fuq l-art.
      
         (17)  Ir-Rapport ta’ Brattle, p. 1, par.1 u p. 7, par. 34.
      
         (18)  Ir-Raba’ Direttiva tal-Kunsill 78/660/KEE tal-25 ta’ Lulju 1978 ibbażata fuq l-Artikolu 54(3)(g) tat-Trattat fuq il-kontijiet annwali ta’ ċerti tipi ta’ kumpaniji (ĠU L 222, 14.8.1978, p. 11).
      
         (19)  Is-Seba’ Direttiva tal-Kunsill 83/349/KEE tat-13 ta’ Ġunju 1983 ibbażata fuq l-Artikolu 54(3)(g) tat-Trattat fuq il-kontijiet konsolidati (ĠU L 193, 18.7.1983, p. 1).
      
         (20)  Il-Kawża C-303/88 L-Italja vs Il-Kummissjoni ECLI:EU:C:1991:367, il-punt 57; il-Kawża C-277/00, Il-Ġermanja vs Il-Kummissjoni (“SMI”), ECLI:EU:C:2004:238, il-punt 75. Bil-ħlas lura tal-għajnuna, ir-riċevitur jeħtieġlu jirrinunzja l-vantaġġ li qabel kien igawdi fis-suq, u s-sitwazzjoni ta’ qabel l-għajnuna tiġi restawrata.
      
         (21)  Il-Kawża C-454/09, Il-Kummissjoni vs L-Italja (“Għajnuna favur New Interline SpA”), ECLI:EU:C:2011:650, il-punt 36.
      
         (22)  C-610/10 Il-Kummissjoni vs Spanja, ECLI:EU:C:2012:781, il-punt 106.
      
         (23)  Il-Kawżi Magħquda C-328/99 u C-399/00 L-Italja u SIM 2 Multimedia vs Il-Kummissjoni (“Seleco-Multimedia”) ECLI:EU:C:2003:252, il-punti 69, 77-78. Imbagħad, dan is-sett ta’ indikaturi ġie kkonfermat fil-Kawża T123/09 Ryanair vs Il-Kummissjoni, ECLI:EU:T:2012:164, il-punt 155.
      
         (24)  Il-Kawżi Magħquda T-415/05, T-416/05 u T-423/05 Ir-Repubblika Ellenika et al. vs Il-Kummissjoni, ECLI:EU:T:2010:386, il-punt 135.
      
         (25)  Il-Kawża T-123/09 Ryanair vs Il-Kummissjoni, ECLI:EU:T:2012:164, il-punt 156.
      
         (26)  Ara n-nota 40 f’qiegħ il-paġna.
      
         (27)  “il-kontinwazzjoni tal-objettiv ta’ salvagwardja tal-impjiegi tal-persunal kollu ta’ SEAH.” Ara l-punt 6, subparagrafu 1 tal-ftehim tal-4 ta’ Novembru 2013.
      
         (28)  “Rikors għall-mekkaniżmi kollha mqiegħda għad-dispożizzjoni mil-leġiżlazzjoni rilevanti li tirregola l-impjiegi u n-negozjar kollettiv (primarjament ix-xbieki ta’ sikurezza soċjali u s-sensji volontarji, li għandhom jiġu implimentati wkoll fi ħdan il-Grupp SEA, mingħajr telf ta’ żmien firrigward tal-iskadenza pendenti tal-31 ta’ Diċembru 2013
         ) u soluzzjonijiet li jinvolvu r-rilokazzjon fi ħdan il-Grupp (kemm f’konformità ma’ opportunitajiet kummerċjali ġodda u f’konformità mal-proċessi ta’ kisba minn sorsi interni implimentati wara l-fethimiet tal-kumpanija ta’ wara d-dehubbing, u bil-mobilità interna mfassla biex jiġu indirizzati r-rekwiżiti organizzazzjonali ta’ SEA SpA)”; Ibid.
      
      
         (29)  […] (*).
      
         (30)  Il-Kummissjoni tinnota li skont id-dikjarazzjonijiet u l-inventarji kompluti pprovduti minn Airport Handling, il-parti l-kbira tal-assi ta’ SEAH kienet antika, teħtieġ ħafna tiswijiet u mħassra totalment.
      
         (31)  Skont ir-rapport ta’ Brattle msemmi iktar ’il fuq dwar il-pjan ta’ direzzjoni tan-negozju, il-kostijiet lavorattivi tal-kumpanija kienu […] (*).
      
         (32)  Il-Kawża C-277/00 Il-Ġermanja vs Il-Kummissjoni (“SMI”), ECLI:EU:C:2004:238, il-punt 93.
      
         (33)  Il-Kawża C-277/00 Il-Ġermanja vs Il-Kummissjoni (“SMI”), ECLI:EU:C:2004:238, il-punt 88.
      
         (34)  Il-Premessa 16 tad-deċiżjoni tal-ftuħ.
      
         (35)  Id-dati tal-firma tal-kuntratt skont lista pprovduta mill-Italja: eż. […] (*).
      
         (36)  Il-Kawża T-123/09 Ryanair vs Il-Kummissjoni, ECLI:EU:T:2012:164, il-punt 156.
      
         (37)  Il-Kawża C-277/00 Il-Ġermanja vs Il-Kummissjoni (“SMI”), ECLI:EU:C:2004:238, il-paragrafi 86-89.
      
         (38)  Il-Kawża C-482/99 Franza vs Il-Kummissjoni, iċċitata, il-punt 71.
      
         (39)  Il-Kawża T-16/96 Cityflyer Express vs Il-Kummissjoni [1998] Ġabra II-757, punt 76.
      
         (40)  Anness għall-Valutazzjoni tal-Impatt, Li jakkumpanja d-dokument “Proposta għal Regolament tal-Parlament Ewropew u tal-Kunsill dwar is-servizzi ta’ groundhandling fl-ajruporti tal-Unjoni u li jħassar id-Direttiva tal-Kunsill 96/67/KE”, tas-16.1.2012, SEC(2011) 1439 final. Fil-p. 95 ta’ dak id-dokument, il-Kummissjoni tinnota li “L-liberalizzazzjoni tal-kummerċ tas-servizzi fuq l-art u t-tmiem tal-monopolji jew tad-duopolji (ajruport/trasportatur taċ-ċentru) fl-ajruporti fissru li l-fornituri tas-servizzi fuq l-art kellhom jadattaw biex isiru iktar kompetittivi u kellhom jaffaċċjaw kompetizzjoni iktar ħarxa. L-iktar konsegwenza viżibbli għall-ħaddiema tas-servizzi fuq l-art kienet iż-żieda fil-produttività u fil-flessibilità tax-xogħol. Il-fornituri tas-servizzi fuq l-art spiss jispjegaw li din iż-żieda fil-produttività tax-xogħol hi imperattiva peress li l-kostijiet tal-persunal jammontaw għal 65-80 % tal-kostijiet totali tagħhom, filwaqt li l-assoċjazzjonijiet tal-ħaddiema normalment jiddikjaraw li l-kumpaniji tas-servizzi fuq l-art jiffokaw wisq fuq il-fattur tax-xogħol biex inaqqsu l-kostijiet. [traduzzjoni mhux uffiċjali]”
      
         (41)  Skont ir-rapport ta’ Brattle, par. 48, p. 11.
      
         (42)  Ir-rapport ta’ Brattle Par. 40, p. 9
      
         (43)  Dan id-WACC hu ogħla skont ir-rapport ta’ Brattle għaliex jieħu f’kunsiderazzjoni riskji speċifiċi għall-proġetti permezz ta’ żieda fil-beta tal-ekwità.